text:
GIVE A HELPING HAND TO THOSE WHO NEED IT!
GIVE A HELPING HAND TO THOSE WHO NEED IT!
GIVE A HELPING HAND TO THOSE WHO NEED IT!
The five Principal Pillars of OTNAA programs are:
Transform the Life of a Child in Need: Sponsorship provides essential aid and education to improve the well-being of children.
ሳዕቤናት ናይ ሕጊ ልዕልና ዘይምኽባር
ዋላኳ ብጽሑፍ ናብ ኣንበብቲ ብምቕራብ ኣዕሙቕ ኣቢልና ክንዛተየሉ ምግባር እንተዘይተኽኣለ ብዛዕባ እዙ ርእሲ እንካብ ምሕሳብን ምስትንታንን ዓዲ ዝወዓልናሉ ዕለታት ዉሱን ምዃኑ ንኹልና ርዱእ ከምዝኸውን ዘጠራጥር ኣይኸውንን። እዙይ ከዓ ሱቕ ኢሉ ንሓዳ እንካብ ምፍታው ወይ ምጽላእ ዝለዓል ኮይኑ ዘይኮነስ ዓንዲ ሑቐ ናይ ሓደ ሕብረተ-ሰብ ዕብየትን ምዕባለን ስለዝኾነ እዩ። ሕግታት ተፈጥሯዊን ማሕበረ-ሰባዊን እሊና ኣብ ክልተ መቒልና ክንርእዮም ንፈትን።
እቶም ተፈጥሯዊ ሕግታት እንብሎም ኢድ ደቂ ሰባት ዘይኣተዎም ብተፈጥሮ ዝተዓደልናዮም ኣብ ምንባርን ዘይምንባርን ህይወት ዘለዎም ኩሎም ወሳናይ ተራ ዝጻወቱ እዮም። ከም ኣብነት ምብራቕ ኮነ ምጽዳቕ ፀሓይ፣ ንህልውና ህይወት ዘለዎ ፍጡር ወሳናይ ዝኾነ ንጹህ ኣየር (ኦክስጂን)፣ እንሰትዮ ማይ፣ እንዘርኦ መሬት ………. ወዘተ ምጽራሕ ይከኣል። እዚኦም ምስዙ ሐዚ እንርእዮ ጭካነ ደቂ ሰባት ኣዛሚድካ እንትረኧ እሰይ እንቋዕ ኣብ ኢድ ደቂ ሰባት ኣይኮኑ ዘብል እዩ።
ብኻልኣይ ደረጃ እቱ ማኅበረሰባዊ እንብሎ ሕጊ ከምቱ ተፈጥሯዊ ሕጊ እንካብ ቁጽጽር ደቂ ሰባት ወፃኢ ብዘይምዃኑ ጉልበት ዝወነነ ዘበለ እንትደሊ ዝምንዝዖ ንኣገልግሎቱ ዝጥዕሞ መሲሉ እንትረኣዮ ከዓ ከከም ዝምሽዎ እናመጠን ዝህቦን ዝኸልኦን እናኾነ እዩ መጽዩ። ብፍላይ ምስኩነታት ሃገርና ኣተኣሳሲርካ እንትረአ ክንዲ እናማዕበለን እናጎደነን ክንዲ ዝኸይድ፣ እናዝለቐን እናተሸምረረን ኣብ ምኻድ እዩ ዝርከብ። ንኣብነት መቕረባይ እዙ ጽሑፍ ዝተወለደሉን ዝዓበየሉን ከባቢ ትግራይ ቀዳሞት ወለድና ወከልቶምን ኣማሓደርቶምን እንትመርፁ ብዘይ ናይ ማንም ባዓል ሥልጣን መንግሥቲ ኢዲ ኣእታውነት እዩ ዝግበር ነይሩ። እቱ ህዝቢ መራሕቱን ወከልቱን ይመርጽ ምህላዉ’ውን እንኳይዶ መንግሥቲ ብዓቢዩስ ጎረበት እውን ኢዱ ናይ ምእታው መሰል ኣይነበሮን። ህዝቢ’ውን ዝበዝሕ ድምጺ ንዝረኸበ መራሒና ኢኻ ብምባል ቆጽሊ ግርቢያ ኣብ ርእሱ ብምንባር እስካብ ዝቕጽል ምርጫ ንኽመርሖ ሹመቱ ብድምጹ የጽድቐሉ ነይሩ። ኣብቱ እዋን ማሕበራዊ ኣገልግሎትን ፍትሕን ብድልየት እቱ ተሻዋማይ ዘይኮነስ፣ ብድልየትን እምነትን እቱ ተገልጋላይ ህዝቢ ይካየድ ነይሩ። ፍትሒ እንትጎድል እቱ ተገልጋላይ ሕብረተ-ሰብ ፍትሒ ይጎድል ከምዘሎ እንትዕዘብ፣ ገሊኡ ብማሰ፣ ገሊኡ ብመልቀስ፣ ገሊኡ’ውን ብግልጽ ኣብ ዋዕላ ህዝቢ ብምቅላዕ ጌጋ ክእረም ይግበር ነይሩ። እዙይ ዝግበር ዝነበረ ኣብ ካሊእ ሃገር ዘይኮንስ ኣብ ሃገርና ኣብ ኢትዮጵያ እዩ። ሎምኸ! እዙ ብጊዜ ኣቦታትና ዝነበረ ፍትሕን ሥርዓትን ኣሎዶ? የለን እዩ እቱ ሓቂ መልሲ! ሎምማ እቱ ማሕበራዊ ሕግን ፍትሕን ሥርዓትን ተዓጺፉስ፣ እቱ ንኽመጽእን ብተግባር ክትርጐምን ናይዞም ብሉጻት ቀያሕትን ጸለምትን ህይወት ዝተኸፈሎ ቃልኪዳን ተጠሊሙ ህወሓት ባዕሉ ሕግን ፍትሕን ኣብዝኾነሉ ኩነታት ኢና እንርከብ። እዙይ እንትባሃል እቱ ኣሽዑ እዋን ዝነበረ ኣሠራርሓን ኣወሃህባ ፍርድን ጽያፍ ዘይወፆ ነይሩ ማለት ከምዘይኮነ ኣንባቢ ክርደኦ ይግባእ። ኣብቱ እዋን ከምዙ ሎሚ መራኸቢ ሓፋሽ ዘይነበረሉ፣ ሰባት እንካብ መረበቶም ወጺዮም ናይ ካልኦት ዝሐሸ ልምዲ ከመሃሩ ዝከኣለሉ ጊዜ ኣይነበረን። እታ ቀንዲ ናይ ማሕበራዊ ሕጊ መሠረት ተገይራ እትውሰድ ዝነበረት ውሽጣውን ግዳማውን ጸገማት ብምእላይ ናይቱ ዝምልከቶ ማኅበረ-ሰብ ሰላም ምሕላው እዩ ነይሩ። ኣብዙይ ሽማግለታት ዓዲ ዝጻወትዎ ዝነበሩ ተራ ኣቕሊልካ ዝረአ ከምዘይነበረን ክሳዓ ናይ ቀታልን መዋትን ጉዳይ ብምርኣይ ብሽምግልና ፍታሕ ዝህቡ ከምዝነበሩን ክፍለጥ ኣለዎ። እቱ ማሕበረ-ሰብ’ውን እቶ ሽማግለ ዓዲ ዝህብዎ ውሳነ ይኣምነሉን ይቕበሎ ነይሩ። ምኽንያቱ ከዓ ምንም ዝሕባእን ዝሽፈንን ዘይነበሮ፣ ኩሉ ነገር ንተዓዛባይ ህዝቢ’ውን እንተይተረፈ ኣብ ቅሉዕ ኣደባባይ ዝግበር ስለዝነበረ ጉቦ ኣይነበሮ ካሊእ ዘይረአ ማሕለኻታት ኮነ መፃወድ ስለዘይነበሮ ህዝቢ ዓጊቡሉን ተቐቢሉዎን እዩ ዝኸይድ ነይሩ። ህዝቢ ስለዝኣምነሉ ከዓ ተቐባልነት ረኺቡ ፍታሕ ኮይኑ ሰሚሩ ይነብር ነይሩ። ስለዝኾነ’ውን ዝጎደሎ እናሟላእካ፣ ጎዳኣይ ጎኒ ዘለዎ’ውን ምስቶም ዓበይቲ ዓድን ሽማግለታትን እናመኸርካ፣ ህዝቢ ይጠቕመኒ እዩ ኢሉ ብልቡ ኣሚኑ ንክቕበሎ ኣብ ክንዲ ምግባር፣ ኩሉ ነገር ብዓይኒ ፖለቲካ እናተገምገመ ዝነበረ ብምፍራስ ናብ ዝሓሸ ክንዲ ምዲያብ ካድረታት ውድብ ከምድላዮም ዝዕንድሩሉ ቀይድ ኣልቦ ኩነታት እዩ ተፈጢሩ። ብዙ ምኽንያት ከዓ ህዝቢ ኣብቱ ዝወሃብ ፍትሒ እምነት ንኸይነብሮ እናተገበረ ይርከብ።
እዙ ኣካይዳ ብእዋኑ ዝምከተሉ ኩነታት እንተዘይተፈጢሩ ሳዕበኑ ከቢድ እዩ ክኸውን። እዙ ሎሚ ኣብ ትግራይ እንዕዘቦ ዘሎና ኩነታት ከምቱ ዝንሀዉ ሰላም ገይሩ ነዊሕ ክኸይድ ዝኽእል ኣይኮነን። እቱ ዝዝረብን ዝትግበርን ሰማይን መሬትን እናኾኖ ህዝቢ ንቱ ዝትግበር እናረኣየ ንቱዝንገር ምድማጽ እንካብ ዝሓድጎ ጸኒሑ ኣሎ። እዙይ ማለት ህዝቢ ብዓይኑ ዝርእዮን መራኸቢ ሓፋሽ ዝዝረብን ከምዘይጠዓዓም እንካብ ዝርዳእ ቀኒዩ ኣሎ። ኣብ መንግሥቱ እምነት ዝሰኣነ ህዝቢ እንታይ ክገብር ከምዝኽእል ንህወሓት ምንጋር ንቐባሪ ከምርዳእ ዝቑጸር እዩ ክኸውን። ህወሓት ቁስልን ሕማምን ህዝቢ ማእገር ስለዝገበረ ጥራሕ ከምዝተዓወተ ዋላኳ ሎሚ ሥልጣን ጋሻኡ ገይሩ እንትረሰዖ ይፈልጦ እዩ። ብምዃኑ’ውን ፍትሒ ዝሓረሞ ህዝቢ ጊዜደኣ ይወስድ ይኸውን እምበር ምልዓሉ ዘይተርፍ እዩ።
ፍትሒ ንሙሉእ ሕብረተ-ሰብ ብማዕረ ክተገልግል እስካብዘይከኣለት ህልውና የብላን። ሕግን ፍትሕን ማዕረ ኣገልግሎት ምሃብ እንትቋረጽ ሲዒቡ ዝመጽእ ኣድልዎ እዩ። እቱ ኣድልዎ ኸዓ ንውሑዳት ኣርቢሑ ንብዙሓት ስለጎድእ እቶም ሎሚ ኣበይ ከይበጽሑ ተባሂሎም ዝግፍዑ ዘለዉ ብዙሃን ኣብ ርእሲ እቶም ውሑዳት ወነንቲ ሕግን ፍትሕን እንትለዓሉ መምለሲ ዘይብሉ እዩ። ማሕበረ-ሰብ ከም ማሕበረ-ሰብ ብሕግን ርትዕን እንተዘይተመሪሑ ከምዝጠፍእን ዝጣፋእን ስለዝፈልጥ መድሓኒት ንኽእልሽ ናብዝግደደሉ ኩነታት እናተደፍአ እዩ ዝርከብ። እዙ መንእሰይ ወለዶ እናተዓዘቦ ዝዓቢ ዘሎ ሕግን ፍትሕን ዝረክብ ሥልጣን ዝሓዘን ናይቱ ሥልጣን ዝሓዘ ኣገልጋልን ብምዃኖ እዩ። ብዙ ኣገባብ ዝዓቢ ተካኣይ ወሎዶ ዝምነዮ፣ እንተተኻኢሉ ብዓቢዩ ሥልጣን ምሓዝ፣ ኣንተዘይተኻኣለ ከዓ ኣገልጋሊ ባዓል ሥልጣን ምዃን ምምናይ እዩ። ዝመሃሮ ዘሎ ንሱ ስለዝኾነ ኣይፍረዶን። ኣብነት ኮይኑ ሰላምን ብልጽግናን ዝመጽእ ሕግን ፍትሕን ንኹሉ ዜጋ ብማዕርነት እንተገልግል ከምዝኾነ መርኣያ ዝኾኖ መሪሕነት ምርኣይ ሕርሚ ኮይኑዎ እዩ ዝዓቢ ዘሎ። ሕግን ፍትሕን ዘየተግብርን ብሕጊ ተቐይዱ ዘይኸድ ህዝቢን ዝጽበዮ ዕድል ከምቱ ናይ ዘመነ-መሳፍንቲ ተባሂሉ ዝፍለጥ ዘመን፣ ዝበለጸ ሓይሊ ዘኻዕበተ ውልቀ መላኺ እናተልዓለ እናገበሮ ምንባር እዩ። መንእሰይና እዚኣ ክፈልጣ ኣለዎ።
ኣብዙይ ሕግን ፍትሕን ነጊሱ እዩ ንዝብሉ ወገናትና ክቐርብ ዝግበኦ ጥያቔ ኣሎ። ሕግን ፍትሕን ዝነገሰ ነመን እዩ? እቱ ቀንዲ ኣፈላላይ ዘሎ ንዙ ጥያቔ እዙይ ኣብ ምምላስ እዩ። ንዙ ጥያቔዙይ እቶም ተጠቀምቲ ናይዙ ሥርዓት ዝህብዎ መልሲ ምስቱ ሓፋሽ ህዝቢ ዝህቦ መልሲ ኣይቃዶን። እቱ ሓፋሽ ህዝቢ ሕግን ፍትሕን ዝረኣየ ዓይኑ ይብራህ እናበለ እንትእልሻ፣ እቶም ነጊሳ ኣላ ዝብሉ ግን ኣውያትን ቃንዛን እቱ ዝደለያዘሎ ሓፋሽ ኣይርደኦምን ኣይስመዖምን’ውን። እዙ ኣፈላላይ እዙይ ሱቅ ኢሉ ተዓሪቑ በሓደ ንነዊሕ ክጓዓዝ ኣይኽእልን። ኣብ ሞንጎ ክልቲኡ ኣረኣአያ ዘሎ ኣፈላላይ ብተራ ሽምግልና ዝዕረቕ ኣይኮነን። እቱ ሓፋሽ እታ ተሓጺራ ዘላ ሕግን ፍትሕን ርትዕን ብዘይ ምንም ምሽርራፍ እስካብዘይረኸባ ተገዛኣይ ኮይኑ ክነብር ዝኽእል፣ ዓቕሚ እስካብ ዘጥሪ ጥራሕ እዩ። እታ ሃገር ግን ናይ ኩሉ እያ ንኹሉውን ትምልከትን ተድልን እያ። ኩሎም ደቂ ታሃገር’ውን ንታ ሃገር የድልዩዋ እዮም። ስለዝኾነ’ውን እቱ ዓማጻይ እንካብ ናይ ዓመጽ ተግባራቱ ተቖጢቡ ብታኩሉ ህዝቢ ዝመሓደረላ ሕግን ሥርዓትን ክመሓደር ድልዉነት ክህልዎን ከተግብሮን ይግባእ። እዚኣ ከዓ ንጽባሕ ዝበሃል ዘይኮነስ ሎሚ ኣብ ተግባር ክረአ ዝግባእ እዩ ነይሩ።
እዙይ እንካብ ኮነ፣ ህወሓትከ ነዙይ ንምትግባር ይኽእልዶ? ዝብል ጥያቄ ምልዓል ኣገባብ ይኸውን። ብዙ ፀሓፋይ ዓይኒ እንትረአ ህወሓት እዙይ ንምቕባልን ንምርዳእን ናይ ዓቕሚ ድሩትነት ኣለዎ። ናይ ዓቕሚ ውሱንነት እንተዘይህልዎ ነይሩ ማዕረ መሰል ዜጋታት ንምኽባርን ንምርግጋጽን እቱ ዓሰርተ ሸውዓተ ኣብ መይዳ ዝነበረሉ ዓመታት ሓዲግካ መንግሥታዊ ሥልጣን እንካብ ዝጭብጥ ዒስራን ሸውዓተን ዓመት ቀሊል ኣይኮነን። ይኹን እምበር እናገደዶ እምበር እናሐሾ ክኸይድ ኣይረአን ዘሎ። ሎሚ ንውድብ ዘፈርሕ ህዝቢ እምበር፣ ንህዝቢ ዝፈርሕ ወይ ዘኽብር ውድብ የብልናን። ስለዝኾነ’ውን ኣብ ርእሲ ህዝቢ ምዕንዳር እምበር ንህዝቢ ብሕግን ብፍትሕን ምምሕዳር ኣይከኣለን ወይ ኣይደለየን። ናይ መራሕቲ ህወሓት ኣረኣእያ ኩሉ ጊዜ ገዛኣይ ኮይኑ ኣብ ልዕሊ ህዝብና ንኽነብር እንካብ ምድላይ ሓሊፎም ናብ ኣምልኾ እስካብ ምልዋጥ ዝበጽሕ ፀቕጢ ብካድረታቶም ኣቢሎም ንኸስርፁ እዮም ዝፅዕሩ። ዝተፈለየ ሓሳባት ምትእንጋድስ ይትረፍ ንምስማዕ’ውን ድልዋት ኣይኮኑን። እንካብ ኣረኣእያ ህወሓት ዝፍለ ኣረኣእያ ብምንጽብራቖም ዝተፈላለየ ሰበባት ብምፍጣር ኣብ ቤት ማእሰርቲ ዝርከቡ ተጋሩ ቁጽሮም ቀሊል ኣይኮነን። እዞም ከምዚኦም ዓይነት ኣሰራርሓታትን ፍጻመታትን ምስቱ እንምነዮ ሰላማዊ ማሕበራዊ ህልውና ማሕበረ-ሰብና ዘይሳነዩ እዮም። እዙ ድጉል ሓዊ እዙይ ብእዋኑ ክእለ እንተዘይተኻኢሉ ደቅናን ደቂ ደቅና እንታይ ከምዘጓንፎም ግሁድ እዩ። ስለዝኾነ’ውን መናኣሰይ ተጋሩ መፃእ ናያቶም ስለዝኾነ ብእዋኑ ክቃለስዎ ይግናእ። እንተዘይኮይኑ ግን ተታሕዝኻ ናይ ምጥፋእ ዕድሉ ዝለዓለ እዩ ክኸውን።
ብምቕጻል ንመርኣያ ዝኣክል እካብቶም ተጓዲሎም እንብሎም ሕግን ፍትሕን ዝተወሰኑ ዓበይቲ ዝኾኑ ኣብነታት ንርአ።
ብ1990 ኣብ ሞንጎ ኢትዮጵያን ሻዓቢያን ብደረት ዝተጎልበበ ወራር ሻዓቢ ንምምካት ዝተገበረ ሽቶኡ ዘይወቕዐ ውግእ እንትንላዓል፣ ኣብቲ እዋን ሻዓቢያ እንካብ ዶባት ትግራይ ጨውዩ ዝወሰደቶም ገባራትን ካህናትን መናእሰይን ከምዘለዉ ዘይፈልጥ ትግራዋይ ኣይህሉን። እዚኦም ተጋሩ ናይ ኢትዮጵያ ዜጋ እዮም። እንካብ ዝጭወዩ ዕስራ ዓመት ገይሮም። ዜጋታትና ተጨውዮምና ኣለዉ ኢሉ ንህዝቢ ኢትዮጵያ ይኹን ንማሕበረ-ሰብ ዓለም ዘመልከተ ኢትዮጵያዊ ባዓል ሥልጣን ተራእዩዶ ይፈልጥ? ብዛዕባ እዞም ዝተጨወዩ ዜጋታት ደቂ ኢሮብን ዛላንበሳን ብዙሕ ጊዜ ኣውያት ኣስሚዖም ሰማዒ ሲኢኖም። ብ2004 ዓ ም ኣብ ክልል ዓፋር ኣርታአለ ከባቢ እንካብ ጀርመን፣ ሃንጋሪን ኦስትሪያን ዝኸዱ ቱሪስት ነብሲ ይምሓር ሓሙሽተ እንትቕተሉ ዝቆሰሉን ዝተጨወዩን ነይሮም። ኣብቱ እዋን መንግሥቲ ኢትዮጵያ ዘርኣዮ ምንቅስቓስን ድፊኢትን ዘስደምምን ዘሐጉስን ነይሩ። እንታይ እዩ ፍልልዩ? እቲኦም ቀዲሞም ተጨውዮም ዝጠፍኡ ኢትዮጵያዊያን ዜጋታት እንትኾኑ እቶም ዳሕረዎት ኤውሮጳዊያን ኢዮም። እቶም ኤውሮጳዊያን ንታ ሃገር ዝህብዎ ረብሓ እንትረአ ሃገር ክርእዩ ብምምጻኦም ንህወቶም ዘድልዮም ነገራት ብምግዛእ ንሃገርና ዝጠቅም ናይ ወጻኢ ሸርፊ ሒዞምልና እዮም መጽዮም። ካሊእ ምንም ዝገብሩልና ነገር የለን። መራሕቲ መንግሥቲ’ውን ኣይኮኑን። እቶም ተጨውዮም ዝጠፍኡ ዜጋታትና ግን ንሕማቕ ኮነ ንጽቡቕ ሃገርና ኩሉ ጊዜ ድሉዋት ኮይኖም ክሳብ ህይወቶም ንዝጥይቕ መስዋእትነት ናይ ምኽፋል ሓላፍነት ዘለዎም እዮም። እዞም ዜጋታት እዚኦም ብመንግሥቶምን ሃገሮም ዝተኽሓዱ እዮም። እዙይ ናይ ኢትዮጵያ መንግሥቲ ኣቃልቦ ንምርካብ ኢትዮጵያዊ እንካብ ምዃን ወዲ ወጻኢ ምዃን ዝሐሸ እዩ ናብ ዝብል መሕፈሪ መንገዲ ዝመርሕ እዩ። ሃገረይን መንግሥተይን ብዛዕባይ ኣይግደሹን ዝብል ስሚዒት ንኽፍጠር ምኽንያት ስለዝኸውን ኣብ ከይዲ ሃገር ከስእነና እዩ። እዙይ መሕፈሪ እንካብ ምዃን ሓሊፉስ ጥሕሰት ሕጊ ሃገር እዩ፣ ብዕምቈት ክረአን ሳዕቤናቱ ክፍተሽን ይግባእ።
ስደት መናእሰይ ተጋሩ ብዝምልከት፣ መንእሰይ ንሓንቲ ሃገርን ሕብረተ-ሰብን ናይ ህልውና ዓንዲ ሕቘ ምዃኑ መብሪሂ ዘድልዮ ኣይኮነን። መንእሰይና ግን ይብተን ኣሎ ይጠፍእ ኣሎ። ናይ ውቅያኖስ ሕንድን ናይ ባሕሪ መዲተራኒያንን፣ በረኻታት ሱዳንን ሊቢያን ሲናይን ይተርፉ ኣለዉ። ምኽንያት ናይዙይ ከዓ ኣብ ሃገርና ዘሎ ምፍራስ ሕግን ስእነት ፍትሕን ምዃኑ ዘዘራርብ ኣይኮነን። ንርኣዮ! ሳዕቤናቱ ብዕምቈት ንመርምሮ!
መሰል ምንቅስቓስ፣
ኣብዙ ሐዚ እዋን ኣብ ኢትዮጵያ ኣብዝተፈላለዩ ብሔር ብሐረ-ሰባት ምንም እኳ ዘተፈላለዩ ማሕለኻታት እንተጓነፎም ይንቀሳቐሱ እዮም። ኣብ ትግራይ ግን እያ ሓንቲ ብሕጊ ዝተመስረተት ውድብ ዓረና ኣብ ኣባላታ ዝበጽሕ ዘሎ ግፍዕታት እንርእዮን እንሰምዖን ዘሎና እዩ። ዓላማ ዓረና ንደግፎ ኣይንደግፎ እቶም ዝበሳበሱ ዘለዉ ሰባት ግን ተጋሩ ኣሕዋትናን ኣሓትናን እዮም። ምስ ህወሓት ማዕረ መሰል ኣለዎም። መሪሕቲ ህወሓት እዙይ ናይ ምርዳእ ወይ ዓቕሚ የብሎምን ወይ’ውን ድልየት የብሉን። ክልቲኡ ግን ገሥጋሳይን ጠርናፋይን ኣካባይን ኣካይዳ ግን ኣይኮነን። መዳኸምናን መፍረሲናን እዩ። ሓደ እናወጸዐ እቱ ኻሊእ እናተወፀዐ ዝነብረላ ሃገር ክትነብር ኣይትኽእልን። ንኣብነት ኣብዙ ዝሓለፈ ኣዋርሕ መሪሕነት ኢህወዴግ ተኣኪቡ ናይ ፖለቲካ እሱራት ንምፍታሕ ተሰማሚዑ ውሱናት ናይ ፖለቲካ ስብእናታትን ጋዜጠይናታትን እንትፍትሑ ኣብ ትግራይ ግን ዋላ ሓደኳ ኣይተፈትሐን። ንምንታይ? ብሃገራዊ ሕጊዶ ኣይኮናን እንመሓደር?
እቱ ዝወሃብ ዘሎ ዘሎ ምኽንያት ኣብ ትግራይ ናይ ፖለቲካ እሱራት የብልናን ዝብል እዩ። እዙይ ብዛዕባ እቶም ኣብ ካሊእ ኢትዮጵያ ተኣሲሮም ዝተፈትሑ’ውን ዝበሉና እዩ። ግን ተፈቲሖም። ምፍታሖም እሰየው ዘብል እንትኸውን፣ ብነብሲ ዝጥየቑ እንተይተረፉ እንትፍትሑ ተጋሩ ንምንታይ ዘይፍትሑ? ንምንታይከ ተጋሩ ኩልና እዞም እሱራት ተጋሩ ኣሕዋትና ንኽፍትሑ ኣምሪርና ዘይንጥይቕ? እዙይከ ሕጊ ዲዩ? ፍትሓዊነትከ ኣለዎዶ? ፍርዲ ንሒሊና ሕድ ሕዲና ዝሕደግ እዩ።
ኣብዙ ሀዚ እዋናት ኣብ ሃገርና ተላዒሉ ዘሎ ቅልውላው መልዓሊኡ መግሃስቲ ሕግን ፍትሕን እዩ። ንዙይ’ውን እቱ መሪሕነት ኢህወዴግ ተጠያቒ እየ ኢሉ ሓላፍነት ምውሳዱ ዝዝከር እዩ። ይኹን እምበር፣ እንካብ ቦታ ምቅይያር ዝሓለፈ ስጉምቲ ኣይተወሰደን። እዙይ ማለት ሕጊ ኣይተኸበረን ማለት እዩ። እዙይ ማለት ኣባላት መሪሕነት ህወሓት ንበሎ መሪሕነት ኢህወዴግ ንባዕሉ ልዕሊ ሕጊ ምዃኑ እዩ ዘመላኽተና። ሕጊ ኣብ ዝኽበረሉ ሃገር ተጠየቕቲ ብገበኖም ብሕጊ ይጥየቑ እምበር ባዕሎም ንባዕሎም ይቕረታ ተጋባቢሮም ዝሓልፍዎ ክኸውን ኣይነበሮምን። እዙይ ሃገራውን ህዝባውን ጉዳይ እምበር ናይ ውልቀ-ሰባት ጉዳይ ተገይሩ ዝረአ ክኸውን ኣይኽእልን። ጌጋ ኣካይዳ እዩ። ንኻሊእ ብማይ ቀጠነ ዘይዋዓልዎ ወንጀል እናተፈልፈለ እንትእሰር ሌባ፣ መጠፋፊኢ፣ ጉቦኛ፣ ወንጀለኛ…………ወዘተ ኣባል ህወሓት እስካብ ዝኾነ ዝጥይቖ’ውን የለን። ክንደይ ሊያቡ ኣብቱ ውድብ ተዓቚቦም እዮም ዝርከቡ። ዝጥየቕ ምስ መራሕቲ ህወሓት እንትጻላእ ጥራሕ እዩ። እዙይ ሕጊ ኣልቦነት ፍትሒ ኣልቦነት ዝፈጠሮ ጸገም እዩ።
እምባኣር ንመንበባይ ንዘይምስልቻው ኣብዙይ ምዕጋት ይሐይሽ!
ተጋሩ ኣንዊሕና ነቋምት መጻኢና ነስተኻኽል!
ኢትዮጵያ ንዘለዓለም ትንበር!
ግርማይ ገዛኸኝ!
Over 92% of computers are infected with Adware and spyware. Such software is rarely
accompanied by uninstall.
Living in today’s metropolitan world of cellular phones, mobile computers and other.
Living in today’s metropolitan world of cellular phones, mobile computers and other.
Living in today’s metropolitan world of cellular phones, mobile computers and other.


c: text/html

text:
ንቀታሊኻ ምምጓስ ውጽኢት ሕሉፍ ፖለቲካዊ ድንቁርናን ራዕድን መሰለይ ኢልካ ንመንግስቲ ምጭናቕ መርኣያ ደሞክራስያዊ ምዕበለ
ህዝብታት ከም ህዝብታት ዋላ ናይ ቋንቋ፣ ዓሌት፣ ማሕበረ ኢኮኖሚያዊ ምዕባለ፣ ባህሊ፣ ሃይማኖት፣ ቦታ ፍልልያት ይሃልዎም፡ ደላይቲ ሰላም፣ ደሞክራሲ፣ ማሕበራዊ ፍትሒ፣ ቁጠባዊ ምዕባለ ምዃኖም ኣየከራኽርን። ስለምንታይ ብዘይ ውሑስ ሰላም፣ ሓቀኛ ህዝባዊ ደሞክራሲ፣ ልዕልና ግዝኣተ ሕጊ፣ ፍትሓውን ቀጻልነት ዘለዎን ቁጠባዊ ምዕባለ፡ ሰብኣውን ደሞክራስያውን መሰሎም ተሓልዩ፡ ብማዕረን ብሓባርን ከነብሩ ከምዘይኽእሉ ፍሉጥ ስለዝኾነ። እዚ መሰረታዊ ዛዕባታት’ዚ ስለዝደለኻዮ ጥራሕ ዝርከብ ኣይኮነን። ከም እንጀራ ትካቦ ካብ መለኽቲ ስርዓታት’ውን ኣይልገስን። እዚ ጠለባት’ዚ ከም ህግደፍ ካብ ዝኣመሰሉ ፍጹም መለኽቲ ተቓሊስካ ብሓይሊ፡ ደሞክራስያዊ ኣረኣእያን ደሞክራስያዊ ትካላትን ኣብ ዘለዎም ስርዓታት ከኣ፡ ብፖለቲካዊ ጸቕጥን ቅዋም ብዝፈቕዶ ናይ ምርጫ ሕግን ኣቢልካ’ዩ ዝረጋገጽ።
ዓማጺ ስርዓትን ደሞክራስያዊ ስርዓትን ከኣ ክልተ ዘይራኸቡ ከብድን ሕቖን ዝኾኑ ትካላት’ዮም። ኣብ ትሕቲ ጨና ደሞክራሲ ዘይብሉ ብሓሶት ዝነብር ፍጹም መላኺ ስርዓት ንነዊሕ ዓመታት ዝጸንሐ ህዝብን፡ ኣብ ትሕቲ ህዝባዊ ደሞክራስያዊ ቅዋም፣ ህዝባዊ ደሞክራስያዊ ሃዋህው ዘለዎ፡ ደሞክራስያዊ ትካላት ዝተነጽፈሉ ፖለቲካዊ ስርዓት ዝጸንሐ ህዝብን ኣብ ሕቶ ፖለቲካዊ ደሞክራሲ ዘሎ ኣገንዝቦ በበይኑ’ዩ። ኣብ ትሕቲ መን ከማና ዝብል ትምክሕታዊ ኣረኣእያ፡ ንካልኦት ዘቆናጽብ ሰፊሕ ፕሮፖጋንዳዊ ጎስጓሳት ዝካየደሉ ፖለቲካዊ ስርዓት ዝህነጽ ትውልዲ፡ ቋንቋ ሰላም፡ ደሞክራሲ፡ ፍትሒ፡ ፍትሓዊ ምምቕራሕ ሃገራዊ ሃብቲ፣ ክብረት ልዕልና ህዝብን ሕግን ክዛረብ ይኸብዶ’ዩ። ምኽንያቱ ኣይፈልጦን። ኣይተኾስኮሰሉን። ኣይተማህሮን። ነቲ ዝተኾስኮሰሉ ነቲ ዝተማህሮ፡ ጸረ-ህዝቢ፣ ጸረ-ደሞክራሲ፣ ጸረ-ማዕርነታዊ ደሞክራስያዊ ሓድነት ዝኾነ ድሑር ፖለቲካዊ ቋንቋ’ዩ ዝመልኽን ዝደጋግምን።
ብጸረ-ደሞክራስያዊ ኣተሓሳስባ ዝተቐርጸ ትውልዲ፡ ልኡላውነት ህዝቢ ማለት እንታይ ማለት’ዩ? ልዕልና ግዝኣተ ሕጊ ማለት እንታይ ማለት’ዩ? መንግስቲ ዝበሃል ትካል ካበይን ብኸመይን’ዩ ክመጽእ ክጣየስ ዘለዎ? እንታይ’ዩ ስልጣኑ? እንታይ ከኽብርን ክገብርን ኣለዎ? እንታይ’ከ ክገብር የብሉን? …ወዘተ ላሕመታዊ ‘ምበር ዕምቆት ዘለዎ ኣፍልጦ ክህልዎ ትጽቢት ኣይግበርን። ንዕኡ ህዝቢ ማለት፡ ሃገር ማለት፡ ሕጊ ማለት፡ መንግስቲ ማለት እቲ ስልጣን ሒዙ ዘሎ ኣካል’ዩ። ነቲ ኣብ ትሕቲኡ ዘሎ ትካላት ወይ መንግስታዊ መሓውራትን ህዝብን’ውን ኣይሕውስን። እቲ መሪሕነት ዝበሃል’ዩ ሃገር፡ ህዝቢ፡ መንግስቲ። እዚ ብከመይ መጺኡ፡ መዓስከ ክወርድዩ ኣብ ኣእምሮኡ ቦታ ስለዘይብሉ ጉዳይ’ዩ ኣይኮነን። ሕሉፍ ሓሊፉ ከም ናይ ኩሉ ወዳኢ ፈታሒ ገይሩ ይወስዶ። ብፖለቲካ ይምእዘዞ ጥራሕ ዘይኮነ ክሳብ የምልኾ። ብዓይኖም ካብ ዝሪእዎ ዘይመሃሩ፡ ናይ ሰብ ኣተሓሳስባ ዝረሓቖም ደገፍቲ ህግደፍ ናይ’ዚ ኣብነት’ዮም።
ኣብ ትሕቲ ህዝባዊ ሃገራዊ ቅዋም፡ ብዛዕባ ክብረት ሰብኣዊ መሰል፣ ደሞክራስያዊ መሰል፣ ልኡላውነት ህዝቢ፣ ልዕልና ግዝኣተ ሕጊ፣ ናይ ምዝራብ፡ ምውዳብ፡ ምንቅስቃስ፡ ምጽሓፍ፡ መሰላት፡ ብዙሕነታዊ ጸጋ፡ ሓባራውነት ካብ ፊደል ምቑጻር ዝጀመረሉ ናይ ህጻንነት ዕድመ እናሰምዐን እናተማህረን ዝዓበየ ትውልዲ ግን፡ ሰላም፡ ደሞክራሲ፡ ፍትሒ፡ ልምዓት፣ ማዕርነት፣ ደሞክራስያዊ ሓድነት፣ መሰል ምውዳብ ምንቅስቓስ ምዝራብ ምጽሓፍ ዝብል ፖለቲካዊ ቋንቋ ይፈልጥ ጥራሕ ዘይኮነ እንኮላይ ትርጉምን ዝህቦ ረብሓን ይርደኦ’ዩ። እዚ እንክሸራረፍ ወይ እንክዕፈን ስለምንታይ ኢሉ ይሓተሉ ይማጎተሉ ይቃለሰሉ መስዋእቲ ይኸፍለሉ።
ኣብ ሓደ ሰብን ሓደ ጉጅለን ዘምልኹ፡ ናይ ገዛእ ርእሶም ናተይ ናትና ኢሎም ዝኣምንሉ ፖለቲካዊ መንነት ዘይብሎም ሰባት ግን፡ ቋንቋ ሰላም ደሞክራሲ ፍትሒ ልምዓት ብርግጽ ኣይርደኦምን። ስለዘይርደኦም ከኣ ከመይ ይሰርሕን እንታይ ከ ጠቕሚ ኣለዎን ኣይፈልጡን። ንገዛእ ርእሶም ክረኽብዎ ዝነበሮም መሰረታዊ ደሞክራስያዊ መሰላት ተነፊጎም ከም ዘለዎ ኣይግንዘቡን። ከምቲ ገለ ተዛረብቲ ሕማቕ እንተተደጋጊሙ ይልመድ’ዩ ዝብልዎ፡ ኣብ ትሕቲ ፍጹም ምልኪ ብሓውሲ ባርነት እናነበሩ ጽቡቕ ኣለና ይብሉ። ኣብነታዊ ሰላም ኣብነታዊ ደሞክራሲ ኣለና ከም ናትናስ ንካልእ ይብሉ። ግን ደገምቲ ‘ምበር ነጻ ርእይቶ የብሎምን። ፖለቲካዊ መንነት የብሎምን። ኣብ ክንዲ ብድሑር ኣተሓሳስባኦምን ፋሽሽታዊ ተግባሮምን ዝሓፍሩ፡ ንደሞክራስያዊ መሰሎም ተጠቒሞም፡ ንመንግስቲ ሕጊ ኣኽብር፡ መሰል ኣኽብር፡ እንጀራ ኣምጸኣልና፡ በላዕትን ረኣይትን ኮይና፡ ፖለቲካዊ ስልጣን መርከቢ ውልቃዊ ዝናን ሃብትን ውሑዳት ይኸውን ኣሎ። ኣድልዎ ይስዕርር ኣሎ ያዕ ክበሃል ኣለዎ። ተማሂርና ብስእነት ስራሕ ቀንፈዘው ንብል ኣለና …ወዘተ ዝብል ጠለባት ሒዞም ንመንግስቲ ብሕቶ ንዘዋጥሩ ህዝብታት ከም ዘይሰልጠኑ ድሑራት ክገልጽዎም፡ ወይ ነቲ ደሞክራስያዊ ቁጠባውን ጠለባት ዝሰረቱ ምንቅስቓሳት መንግስቲ ንምግልባጥን ሃገር ንምፍራስን ክጥቀመሉ ክጉስጉሱ ይስምዑ። መንግስቲ ካብ ህዝቢ ንዝመጽአ ጠለባት ሰሚዑ፡ ሓቂ’ዶ ሓሶት ገምጊሙ ስጉምቲ ክወስድ ኣብ ዝጀመረሉ፡ ንህዝቢ በዲለ ኢሉ ብወግዒ ይቕረታ ኣብ ዝሓተሉ፡ ኣብ ክንዲ ሓያልነቱ ዕለተ ውድቀቱ ከምዝተቓረበ ከበሮ ሓምሓም ክሃርሙ።
ብርግጽ እዞም ከም’ዚ ዓይነት ኩላትና ሓደ ንኹን ተለኻኺምና ንጥፋእ ዓይነት ድሑር ኣተሓሳስባ ዘለዎም ሰባት፡ ብርእይቶ ኮነ ብቑጽሪ ንኹሉ ኤርትራዊ ዝውክሉ ኣይኮኑን። እንተኾነ ግን፡ በቲ ኣብ ኤርትራ ዘሎ ብእንኮ ሰብ ዝምራሕ፡ ብጩቕ ክትብል ዘየፍቅድ ዓፋኒ ስርዓት፡ ንሱ ዝወለዶ ግህሰት መሰረታዊ ሰብኣውን ሓርነታውን መሰላትን ኣብ ክንዲ ዝሓፍሩ ብሓበን መን ከም ናትና ኢሎም ክጀሃሩ እንክትሰምዕ “ዓሻ ደሓን ኣሎ ሓው ዓሻ ሓሲምዎ ኣሎ” ዝብል ምስላ ትዝክር’ሞ ኣብ ክንደኦም ንስኻ ትሓፍር። መሰልና ይከበር ኢሎም ንመንግስቶም ንዝሓቱ ህዝብታት ኢትዮጵያ፡ እወ ጥፍኣት ፈጺመ ህዝቢ በዲለ ዝተዋህበኒ ሓላፍነት ኣይፈጸምኩን ስለ’ዚ ጌጋይ ክእርም’የ ርእይቶ ህዝብን ሕገ-መንግስትን ኣኽቢረ ክኸይድ’የ ንዝበለ መንግስቲ ኢትዮጵያ፡ ኣብ ክንዲ ዘመጉስዎን ካብኡ ዝመሃሩን ከም ድኽመት ቆጺሮም ክወራዘይሉ ክፍትኑ ዘደንጹ’ዩ። እቲ ጭቡጥ ሓቂ ግን ንቐታሊኻ ምምጓስ ምልክት ልክዑ ዝሓለፎ ፖለቲካዊ ድንቁራናን ራዕድን’ዩ። መሰለይ ኢልካ ንመንግስቲ ምጭናቕ ድማ መርኣያ ዝጥጥዕ ዘሎ ኣወንታዊ ደሞክራስያዊ ምዕባለ’ዩ።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 09-02-2018

robotstxt: allowed

filter: keep


text:
ምንስትር ወፃኢ ኣሜሪካ፣ዜጋታት ኣሜሪካ ናብ ኤርትራ እንተገይሾም ከጋጥሞም ንዝኽእል ሓደጋ ሎሚ‘ውን መጠንቀቂ ኣውፂኡ።
መንግስቲ ኤርትራ ብዘይምቁራፅ ምንቅስቃስ ወፃእተኛታት ምስደረተ‘ዩ። ብሕልፊ ካብ ኣስመራ ወፃኢ ዝግበር ምንቅስቃስ።
ብሕልፊ ናብ ሃይማኖታዊ ትካላት ንኣብነት ናብ ገዳማት ዝግበር ምንቅስቃስ፣ዋላ‘ውን ኣብ ክሊ ዝተፈቀደ ከባቢ እንተኾነ ፍሉይ ፈቃድ ይሕተት‘ዩ።ነዚ ኣሰራርሓ‘ዚ ዘይተግብሩ ወፃእተኛታት ብሓይልታት ፀጥታ‘ታ ሃገር ተኣሲሮም‘ዮም።
ድርብ ዜግነት ዝሓዙ ኤርትራዊያን ኣሜሪካዊያን ተኣሲሮም‘ዮም፣ገሊኦም ብዘይ ገለ ምኽንያት ሎሚ‘ውን ተኣሲሮም ይኾኑ።እንድሕር ተኣሲርካ፣ ስለምንታይ ከምዝተኣሰርካ ከይተገለፀልካ ንነዊሕ ጊዜ ክትፀንሕ ትኽእል። ኩነታት ኣብያተ-ማእሰርቲ ኣዝዩ ሕማቅ‘ዩ።እሱራት ኣብ ኣዝዩ ፀቢብ ክፍሊ ኣብ ኣልቦ-መፀራረዪ፣መደቀሲ፣መግቢን ፅሩይ ማይን ይነብሩ።
መንግስቲ ኤርትራ ካብ ዓሚ ጀሚሩ ንኤርትራውያን ኣውቶማቲክ ኣፅዋር እናዕጠቀ ብጉጅለ ምልሻታት ይውድቦም‘ሎ።እዞም ምልሻታት ለይቲ ናብ ሓለዋ ኣብ ዝወፅሉ እዋን ንመለለዪ መንነት ዝረኸብዎ ሰብ ክሓቱ ትእዛዝ ስለዝረኸቡ ኣሜሪካውያን ክጥንቀቁ እቲ ቤት ዕዮ ኣዘኻኺሩ‘ሎ።
መንግስቲ ኤርትራ ዝቆፃፀሮ ሚድያ፣ብሕልፊ ቤት ምኽሪ ፀጥታ ሕ/ሃ ኣብ ልዕሊ ኤርትራ ማዕቀብ ካብ ዘንበረሉ 2009 ዓም ንዳሓር ኣንፃር ኣሜሪካ ፈነወታት ደጋጊሙ የቃልሕ‘ሎ።ኣብ ልዕሊ ኣሜሪካውያን ዝቀንዐ ርኡይ ጥቅዓት ኣይተመዝገበን፣እንተኾነ ኣሜሪካውያን ጥንቃቀ ክገብሩ‘ለዎም ይብል።
ኣሜሪካውያን ኣብ ጥቃ ዶብ ኤርትራን ኢትዮዽያን ከምኡውን ደቡባዊ ዞባ ቀይሕ ባሕሪን ንከይኣትው ተሪር መጠንቀቂ ተዋሂብዎም‘ሎ።ሰራዊት ኤርትራ ካብ ዘሰሓሕብ ዞባ ጥቃ ጂቡቲ ስሒቦም‘ዮም።ግን ውጥረት ሎሚ‘ውን ምስ ሓየለ‘ዩ።
ብባሕሪ ዝጓዓዙ ኣሜሪካውያን ዜጋታት ኣብ ማያት ኤርትራ ንከይኣትውን ዶባታ ንከይጥቀሙን‘ውን እቲ ምንስቴር ኣሜሪካ ዘውፀኦ መግለፂ የጠንቅቅ።
ነዚ መጠንቀቂ‘ዚ ሰሚዖም ግን ናብ ኤርትራ ክኣትው ዝወሰኑ ኣሜሪካውያን ቅድሚ ምብጋሶም ቪዛ ናይ ኤርትራ ክረኽቡ ተመራፂ‘ዩ።ቪዛ ከይሓዙ ናብ ኤርትራ ዝኣተው ኣሜሪካውያን ንከይኣትው ዝተከልከሉን ናብ ዝመፅሉ ከባቢ ዝተመለሱሉን ኩነታት ኣሎ።እንተኾነ ኤምባሲ ቪዛ ከይሓዙ ኣትዮም ተባሂሎም ንኣዋርሕ ዝተኣሰሩ ሰባት ምህላዎም ኣረጋጊፁ‘ዩ።
ብዘይካ‘ዚ ኣሜሪካዊ ዜግነት ዝሓዙ ሰባት ከምዝተኣሰሩን ንከይወፁ ከምዝተከልከሉን ዝሕብሩ ጭብጥታት ኣለዎ ኤምባሲ ኣሜሪካ።ድርብ ዜግነት ኤርትራን ኣሜሪካን ዘለዎምን ናይ ኤርትራ መለልዪ መንነት ሒዞም ናብ ኤርትራ ዝኣትው ሰባት፣መውፅኢ ቪዛ ንምርካብ ከምዝፅገሙ ተራእዩ‘ሎ።
ኣብ ኣስመራ ሕፅረት መግቢ፣ማይ፣ነዳዲን ዝቅባበን ዘስዐቦ ቁጠባዊ ምንቁልቋል ስለዘጓነፈ ገበናት በርኪቱ‘ሎ።ንብዙሓት ኤርትራውያን ዘጋጥሞም ዘሎ መወዳእታ ዘይብሉ፣ትሑት ክፍሊት ዝርከበሉን ሃገራዊ ኣገልግሎት ምስ ፀቢብ ዕድል ስራሕ ተደሚሩ፣ገለ ኤርትራውያን ንስድረኦም ንምቅላብ ኢሎም ገበን ንክፍፅሙ ደሪኽዎም‘ሎ።ዝምልከቶም ሰበ-ስልጣን፣ንዝፍፀሙ ገበናት ንከፃርዩን ንተሓተቲ ክከሱን ዓቅሚ የብሎምን።
ነዚ ዝተዋሃበ መጠንቀቂ ከየቅለቡ ናብ ኤርትራ ክኣትው ዝወሰኑ ኣሜሪካውያን፣ኣብ‘ቲ Smart Traveler Enrollment Program ዝብል ኣትዮም ንክምዝገቡን ንእዋናዊ ሓበሬታ ክረኽቡን ኤምባሲ ኣሜሪካ የተባብዕ።
ኣብ ዘረባና፣ብዛዕባ‘ዚ ምንስቴር ወፃኢ ኣሜሪካ ዝሃቦ እዋናዊ መጠንቀቅታ መገሻ ናብ ኤርትራ፣ምላሽ ኤምባሲ ኤርትራ ኣብ ዋሽንግተን ዲሲ ክንረክብ ሓቲትና፣ሰራሕተኛታት እቲ ኤምባሲ ክንድውለልኩም ኢና ድሕሪ ምባሎም ክሳብ‘ዚ ሰዓት‘ዚ ኣይተመለሱናን።


text:
እዋናዊ ዜናታት
- ኣብ ማእከላይ ባሕሪ ኣስታት 100 ስደተኛታት ጥሒሎም።
- ናይ ሓዘን መግለጺ
- ሰማእታትና ዝቐስኑን ህዝብታት ኤርትራ ዝድበሱን፡ ዝወደቕሉ ህዝባዊ ሓርነታዊ ዕላማ መሊኡ ሽትኡ ምስ ዝወቅዕ ጥራሕ እዩ፡
- ወዲ 48 ዓመት እስራኤላዊ ኣብ ልዕሊ ጓል 6 ዓመት ኤርትራዊት ጾታዊ ዓመጽ ፈጺሙ
- ጋዜጣዊ መግለጺ ንሕቶ ዶብ ብሰላም ንምፍታሕ ዝምልከት
- ጉጅለ ህግደፍ ንደገፍቱ ብመደብ ኣባኢሱ ተመሊሱ ብምሽምጋል ንመናዊሕ ስልጣኑ ይጥቀመሎም ኣሎ።
- ኣብ ሊብያ ካብ ኢድ ነጋዶ ሰብ ከምልጡ ካብ ዝፈተኑ ስደተኛታት 15 መይቶም ልዕሊ 20 ከም ዝቖሰሉ ተፈሊጡ
- መግለጺ ንዝኽሪ በዓል ናጽነት ኤርትራ
- ህግደፍ ብኣስገዳድ ህዝቢ የፈናቕል ኣሎ።
- ሓደ ወተሃደር ህግደፍ ሕነ ሓዉ 6 ኣብ ሓለዋ እሱራት ዝነበሩ ወተሃደራት ቀቲሉ ነብሰ ቅትለት ከም ዝፈጸመ ኣሰና ሓቢራ።
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ኣብ ፖለቲካ ኤርትራ ካብ ስነ-ሓሳባዊ ፖለቲካዊ ፍሕፍሕ፡ ድሑር ስምዒታት ዝፈጥሮ ምፍልላይ ይዓቢ
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
ኣብ መርበብ ዘለዉ
We have 26 guests and no members online
- Details
- Written by ምምሕዳር
- Published: 31 May 2015
ብነፍስሄር ሃለቃ ብርሃነ ተስፋማርያም ዝተደርሰ፡ ታሪኽ ወለዶ ኤርትራ።
ካብ ነገደ ሳባ ሴምን ነገደ ሳባ ኩሽን ንገደ ኒሎቲካውያንን ጀሚሩ ክሳብ ናይ ሕጂ ዘሎ ትውልድን ከምኡ‘ውን ዝርዝር ትውልዲ ነገደታት ኤርትራ ክሳብ ገሊኡ ዓድታትን ዝገልጽ መጽሓፍ፡ ብነፍስሄር ሃለቃ ብርሃነ ተስፋማርያም ዝተጻሕፈ፡ ተሓቲሙ ኣብ ዕዳጋ ወሪዱ ስለ ዘሎ ንሓበሬታ ተወከሱ።
This email address is being protected from spambots. You need JavaScript enabled to view it.
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ፈጻሚ ስራሕ ኮሚቴ ኢህወዴግ ካብ ጥሪ 7 ጀሚሩ ከካይዶ ዝቐነየ አኼባ ሎሚ መዓልቲ ዛዚሙ። ገለ ኣኽረርቲ ሓይልታት መንነት ከም ሽፋን ተጠቒሞም ኣብ ልዕሊ ህዝብታት ሓያሎ ጉድኣት የብፅሑ ከምዘለዉ ኣብ ምርድዳእ ከምዝተበፅሐ መግለፂ እቲ ኮሚቴ ሓቢሩ።
ዓለም-ለኸ ትካል ተጣባቒ ሰብኣዊ መሰላት፡ ሂውማንራይትስ ዎች፤ ሎሚ ኣብ ዘውጽኦ ዓመታዊ ጻብጻብ፡ ኤርትራ ሕጂ'ውን ኣብ ኣተሓሕዛ ሰብኣዊ መሰላት ዝኾነ ምምሕያሽ ኣየርአየትን ክብል ነቒፉ።
መንግስቲ ዴሞክራስያዊ ሪፑብሊክ ኮንጎ ውጽኢት ፕሬዚደንታዊ መረጻ ንግዚኡ ከወንዝፎ ሕብረት ኣፍሪቃ ተማሕጺኑ።
ሰራዊት መንግስቲ ሶማሊያ፡ ካብ መንግስቲ ቐጠር ዝተለገሳ 68 ድሩዓት መኻይን ውግእ ትማሊ ከም ዝተረከበ ተገሊፁ።
ሰሜን ኮሪያዊ ልኡኽ መራሒ ሰሜን ኮርያ ዝኾነ፡ ዮንግ-ቾል ቅድሚ ዳግማይ ምፍርራም ውዕል ትራምፕ -ኪም ናብ ኣሜሪካ ኣትዩ።
ዓይኒ ነብሪ ብዝብል ኣብ ዝፍለጥ ትካል ኣባል ዝነበረ ጋናዊ በዓል ሞያ መርመራዊ ጋዜጠኝነት ኣሕመድ ሑሴን፡ ኣብ ኩዕሶ እግሪ ኣፍሪቃ ንዝተፈፀመ ብልሸውና ኣቃሊዑ እዩ።
ኣብ ምዕራብ ኢትዮጵያ፡ ዕጥቂ ሒዞም ሰላም ህዝቢ ይዝርጉ ነይሮም ዝበሎም 835 ዕጡቓት ኣብ ትሕቲ ቀይዲ ከም ዘውዓለ ኣብቲ ከባቢ ዝወፈረ ኮማንድ ፖስት ትማሊ ኣብ ዘውፅኦ መግለፂ ሓቢሩ።
ቤት ፍርዲ ህንዲ፡ እቲ ንደቀንስትዯ ተኸልኪሉ ዝነበረ ቅዱስ ቦታ ንኹሉ ክፉት ክኸውን ምስ ወሰነ፡ ንያ ሳነል ዝተባህለት ጓል-ኣንስተይቲ፡ ናብቲ ኣብ ደቡባዊ ህንዲ ዝርከብ ጎቦ ደይባ።
ፕረዚደንት ኡሁሩ ኬንያታ ኣብቲ ን19 ሰዓታት ዝፀንሐ መጥቃዕቲ ናይሮቢ፡ 21 ሰባት ብዕጡቓት ከም ዝተቐተሉ ተዛሪቦም።
እቲ ግጭት ኣብ 4 ዓድታት ዘጋጠመ ኮይኑ፡ ኣብ መንጎ ባኑኑን ባትነደን ዝተባህሉ ቀቢላት ከም ዝነበረ ቤት-ጽሕፈት ሰብኣዊ መሰላት ውድብ ሕቡራት ሃገራት ኣመልኪቱ።


text:
På skatteverket.se använder vi kakor (cookies) för att webbplatsen ska fungera på ett bra sätt för dig. Genom att surfa vidare godkänner du att vi använder kakor. Vad är kakor?
ንስኻትኩም እተመርዓኩም ልክዕ ከም ካልእ ሰብ ህያባት ክትወሃሃቡ ትኽእሉ ኢኹም። ግን ሓድሓደ ግዜ እቲ ህያብ ሕጋዊ ብቕዓት ዘይብሉ ኪኸውን ይኽእል እዩ። ስለዚ እቲ ህያብ ኣብ ስካተቨርከት ኪምዝገብ ዝሓሸ እዩ።
ነቲ ህያብ ምምዝጋቡ ዘድሊ ምኽንያት ድማ እቲ ህያብ ምስቲ ወሃቢ ዘለዎ ዝምድና እዩ።
ክፋል ንብረትካ ነቲ መጻምድትኻ ክትህቦ ከሎኻ ቅድሚ ነቲ መጠየቕታኻ ናብቲ ናይ መሬት ቅየሳ ቤትጽሕፈት (Lantmäteriet) እትልእኮ እቲ ህያብ ኣብ ስካተቨርከት ኪምዝገብ ይግባእ። ምእንቲ እቲ ምዝጉብ ሰነድ በቲ ናይ መሬት ቅየሳ ቤትጽሕፈት ኪጸድቕ፡ እቲ ናይ ህያብ ኣቕራቢ ክታም ብኽልተ መሰኻኽር ኪረጋገጽ ይግባእ።
ኣብቲ ናይናይ መሬት ቅየሳ ቤትጽሕፈት (Lantmäteriet) ወብሳይት፡ ንህያባት ብመልክዕ ንብረት ዚምልከት ሓበሬታ ኣንብብ
ንስኻ ንብጻይካ ወይ መጻምድትኻ ህያብ ክትህብ እትደሊ፡ ምእንቲ ኣብ ስካተቨርከት/ቤትጽሕፈት ቀረጽ ኪምዝገብ ከምዚ ዚስዕብ ግበር፤
ስካተቨርከት/ቤትጽሕፈት ቀረጽ፡ ብዛዕባ ምምዝጋብ ምስ ወሰነ ነቲ ናይ ህያብ ሓበሬታ ኣብ ናይ ቃልኪዳን ክብረ-መዝገብ ይምዝግቦ። ብድሕርዚ ኣብቲ ፖስትን ኢንሪከስን ጋዜጣ (Post- och Inrikes Tidningar) ንዝርግሖ። ብድርሕርዚ እቲ ናይ ገደብ ግዜ ይጅምር። ኣብቲ ግዜ ገደብ፡ ኣብ ገለ ኩነታት፡ ኩባንያታት ወይ ዚእውዱኻ ሰባት ነቲ ህያብ ንኺካፈሉዎ ኪሓቱ ይኽእሉ እዮም።


text:
ኣብ ሃገረ ኣውትራልያ ዝነብሩ ተወለድቲ ትግራይ ልዕሊ 5.5 ሚልዮን ብር ዝዋግኦም ናውቲ ሕክምና ንሆስፒታል ዓድዋ ብሓገዝ ኣበርኪቶም
Category : News
ሆስፒታል ዓድዋ ማሕበር ልምዓት ትግራይ ምስ ኣብ ሃገረ ኣውስትራልያ ዝነብሩ ተወላዲ ትግራይ ኣይተ ኣክሊል ተወልደን ነበርቲ ሃገረ ኣውስትራልያ ከተማ ሜልቦርን ዝኾኑ ተወለድቲ ዓድዋን ከባቢኣን ብምትሕብባር ግምቶም ልዕሊ 5.5 ሚልዮን ብር ዝኾኑ 70 ዘመነዎት መደቀሲ ተሓከምቲ፣ 46 ፍራሽ ሽዱሽተ መንቀሳቐሲ ተሓከምቲን ሰለስተ ዊልቸርን ብሓገዝ ተበርኪቱላ።
እቲ ብተወለድቲ ዓድዋን ከባቢኣን ዝተረኸበ ሓገዝ ናውቲ ሕክምና ኣመራርሓ ማልት፣ ቢሮ ሓለዋ ጥዕና፣ ምምሕዳር ከተማ ዓድዋ፣ ኣመራርሓን ሰራሕተኛታትን ሆስፒታል ዓድዋን ተወካሊ ኣይተ ኣክሊሉ ተወልደ ዝኾኑ ኣይተ ክብርኣብ ተወልደን ኣብ ዝተረኸብሉ 30 ሕዳር 2010 ዓ/ም ስነ-ስርዓት ርኽክብ ተፈፂሙ።
መካየዲ ስራሕ ሆስፒታል ዓድዋ ኣይተ ምኡዝ ኣብርሃን ጠቕላላ ሓኪም ሆስፒታል ዓድዋ ዶ/ር ኖህ ዓብደልቃድርን እቲ ሆስፒታል ንነበርቲ ከተማ ዓድዋ ከምኡ’ውን ኣብ ወረዳታት ዓድዋ፣ መረብለኸ፣ ወርዒለኸ ኣሕፈሮምን ንዝነብሩ ልዕሊ 750 ሽሕ ክፋላት ሕ/ሰብ ኣገልግሎት ሕክምና ዝህብ ብምዃኑ ዓብይ ዝኾነ ሕፅረት መደቀሲ ተሓከምቲን ካልኦት ናውቲ ሕክምናን ዝነበሮ እዩ።
ኮይኑ ግና ማሕበር ልምዓት ትግራይ ምስ ኣብ ወፃኢ ዓዲ ዝርከቡ ተወለድቲ ትግራይ ብምትሕብባር እቲ ፀገም ዝእለየሉ ባይታ ይፍጠሩ ብምህላዎም ንማሕበር ልምዓት ትግራይ ኣይተ ኣክሊሉ ተወልደ፣ ነበርቲ ሃገረ ኣውስትራያ ዝኾኑ ተወለድቲ ዓድዋ ከባቢኣን፣ ንቢሮ ሓለዋ ጥዕና ክልል ትግራይ እቲ ንብረት ኣብ ምጉዓዝ ዓብይ ኣበርክቶ ንዝነበሮ ትራንስ ኢትዮጵያን ብሽም ተጠቃማይ ህዝቢ ምስጋንኦም ገሊፆም።


text:
ዋርሳይ ኣብ ዓዲ-እንግሊዝ ሽግ ሓርነት ወሊዑ ተደናጊሩ ድዩ ወይስ ሰዲዑ
ዋርሳይ ኣብ ዓዲ-እንግሊዝ ሽግ ሓርነት ወሊዑ ተደናጊሩ ድዩ ወይስ ሰዲዑ ህዝቢ ኤርትራ፡ ፖለቲካዊ መርገጺኡ ብዘየገድስ፡ በብዝመሰሎ ንመበል 25 ዓመት ናይ ናጽነቱ መዓልቲ፡ ብክብ ዝበለ ድምቀት ዘኪሩዋ ውዒሉ። ገለ ነቲ ቅድሚ 25 ዓመታት ዝነበረ ሕሱም እዋናት እናዘከረ
ዋርሳይ ኣብ ዓዲ-እንግሊዝ ሽግ ሓርነት ወሊዑ
ተደናጊሩ ድዩ ወይስ ሰዲዑ
ህዝቢ ኤርትራ፡ ፖለቲካዊ መርገጺኡ ብዘየገድስ፡ በብዝመሰሎ ንመበል 25 ዓመት ናይ ናጽነቱ መዓልቲ፡ ብክብ ዝበለ ድምቀት ዘኪሩዋ ውዒሉ። ገለ ነቲ ቅድሚ 25 ዓመታት ዝነበረ ሕሱም እዋናት እናዘከረ ብናጽነት ሃገሩ ተሓጒሱ፡ ዘሊሉን ጨፊሩን። ገለ`ውን ነቲ 25 ናይ ናጽነት ዓመታት ገምጊሙ፡ መጻኢ ጉዕዞ ቃልሱ ኣብ ምስትኽኻል ዘትዩ። ንሃገራዊ ናጽነት ምስ ህዝባዊ ሓርነትን መሰል ዜጋታትን ተሳንዩ ዘይምኻዱ ዘጉሃዮን፡ ናብኡ ንምብጻሕ ዝዝቲ ዘሚናራት ዝወደበ`ውን ብዙሕ ኢዩ። ንሎሚ ድማ ብዛዕባ`ዛ ድሕሪ ሰለስተ ሰሙን ኣቢለ፡ ደንጒየ ዝረኣኹዋ መስደመም ፍጻሜ ኢየ ክዛረብ።
ብኣጋጣሚ ናይዚ፡ ናይ ለንቅነ ኣብ ባሕሪ መዲተራንያን ዘጋጠመ ህልቂት ኤርትራውያን (ናብ እንዳ ሓዘን) ክበጽሕ ምስ ከድኩ “በዓል እገሌ ወታደራዊ ዕጥቅን ክዳውንትን፡ እንተላይ ጋምባለ ተኸዲኖም ወታደራዊ ሰልፊ ገይሮም” ኢሎም፡ ኣብ ጥቓይ ኮፍ ኢሎም ዝነበሩ ሰባት ከዕልሉ ሰሚዐ። እቶም ኣስማቶም ዝጥቀስ ዝነበረ ሰባት፡ ብመንግስቲ ዓዲ-እንግሊዝ ዑቕባ ተዋሂቡዎም፡ ናይ እንግሊዝ ዜግነት`ውን ዝወሰዱ፡ ተቐማጦ ናይዛ ዝነብርላ ዘለኹ ከተማ በርሚንግሃም ስለ ዝኾኑ ግን፡ ንዕላሎም ስለ ዘይኣመንኩዎ ግዲ ኣይገበርኩሉን። እቲ ዘረባታት ባጫ ዝበዝሖ ኮይኑ፡ ግን ከኣ ብሓቆም ይዛረቡ ከም ዘለዉ ምስ ገምገምኩ ግን፡ “ንሳቶም ድኣ መኣስ`ዮም ኣስመራ ተመሊሶም ኣብ ሰልፊ ተራእዮም?” ክብል እሓቶም። ብኡ ንብኡ ድማ – “ኖ ! ኖ! ኣብዚ ብስም ህግደፍ ዝገበርዎ ጽንብል ናጽነት ኢዮም ከምኡ ነይሮም፡ ኣብ ፈይስ ቡክ (face-book) እንዶ ረኣዮ! ኣብኡ ኣለካ!!” ዝብል መልሲ ረኺበ። ሽዑ`ውን ብዙሕ ኣይተገደስኩሉን። መዓልታት በሊዑ እቲ ዘረባ ክድገም ምስ ሰማዕክዎ ግን ቁሩብ ተገዳስነት ክሕድር ጀሚረ። ገጻት ፈይስ-ቡክ ገናጺለ ክረኽቦ ድማ ግዜ ኣይወሰደለይን። መላጉም ኮምፑተረይ እናጠወቅኩ ድማ ትሕዝቶ ናይቲ ዳንኬራ ክዕዘብ ጀመርኩ።
እቲ ተኣኪቦሙሉ ዝነበሩ ኣብ በርሚንግሃም ዝርከብ ኣዳራሽ ኣጸቢቐ ኢየ ዝፈልጦ። ኣላይ መድረኽ – ንሰልፊ ሓይልታት ምክልኻል ኤርትራ ብድምቀት ክቕበሉ፡ ንኣኼበኛታት ይነግር። ብኡ ንብኡ ድማ ወታደራዊ ክዳንን ጋምባለን ዝተኸድኑ፡ ናይ ሓሶት ዕጥቅን ብዕንጸይቲ ዝተሰርሐ ካላሽናት፡ ብሬናትን ኣር-ቢ-ጂ-ን ዝዓጠቑ ሰባት፡ ብወታደራዊ ሰልፊ ካብቲ ሓደ ክፍሊ ወጺኦም ናብ ማእከል`ቲ እኩብ ህዝቢ ይጽንበሩ። ኩሉ`ቲ ተዋስኦ ነቲ ኣብ ኣስመራ ዝካየድ ዳንኬራ ኢዩ ዝመሳሰል። መራሒ ናይቲ ናይ ሓሶት ወታደራዊ ሰልፊ፡ ወታደራዊ ሰላምታ ኣሰንዩ ንሓደ “መራሒና!!” ዝበሎ ሰብ ሽግ ናጽነት የቐብሎ። ሽግ ናጽነት ዝዓተረ “ኣቦ-ወንበር” ናይቲ ዳንኬራ፡ ንውሽጣዊ ሓጎሱ ብክምስታ ኣሰንዩ፡ ንዝተዋህቦ ሽግ ሓርነት ከወዛውዝ ይረአ። ኩሉ`ቲ ፍጻሜ ግን ኣብ ኣስመራ ኣይኮነን። ኣብዚ ኣብ ከተማ በርሚንግሃም – ኣብ ዓባይ-ብሪጣንያ፡ ኣብ ሕምብርቲ ኤውሮጳ ኢዩ። ንዝርዝሩ ኣብዚ በብሓደ ጠዊቅካ 8u9 ፣ 2015 ፣ IHB; 2016 ተዓዘብ።
እቶም ሰልፈኛታት ግን መን`ዮም?
ብዙሓት ካብቶም ኣብቲ ወታደራዊ ሰልፊ ዝረኣዩ ሰባት፡ ብልክዕ ኣባላት ሓይልታት ምክልኻል ኤርትራ ዝነበሩ፡ ምሉእ ወታደራዊ ታዕሊምን ወታደራዊ ሰልፍን ዝተማህሩ ጥራይ ዘይኮኑስ፡ ኣብቲ ወታደራዊ እዝታት ተመዲቦም፡ ናይ ሓሶት ዘይኮነስ ናይ ብሓቂ ብረት ተሰኪሞም፡ ኣብ ኣገልግሎት ዝነበሩ ኢዮም። ገለ`ውን ኣብቲ ናይ ዶብ ኲናት ከም ዝተወግኡ ዝሕብር በሰላታት ዝተሰከሙ ኣለዉዎም።
እቲ ዝገርም ድማ፡ ከም ኩሎም ካልኦት ኣባላት ሓይልታት ምክልኻል ዝነበሩ መዛኑኦም፡ ነቲ ናይ ብሓቂ ዓጢቖሞ ዝነበሩ ብረት ህዝቢ ኤርትራ ንድሕሪት ገዲፎም፡ ወይ ንወታደራት ኢትዮጵያ ኣረኪቦም፡ ወይ ድማ ኣብ በረኻታት ሱዳን ኣብ ሑጻ ቀቢሮም፡ ድሕሪ ምዝዛም ኲናት ዶብ ኤርትራን ኢትዮጵያን ናብ ሱዳን ወይ ናብ ኢትዮጵያ ዝሰገሩ፡ ካብ መልኣከ-ሞት ምድረ-በዳ ሰሃረን ባሕሪ መዲተራንያንን ንእስክላ ኣምሊጦም፡ ኤውሮጳ ዝኣተዉ ኢዮም። ገለ ካብኣቶም “ቀሚሽ ሰበይቲ ተኸዲነ ኢየ ካብ ኤርትራ ወጺአ” ዝብሉ፡ ገሊኦም`ውን “ኣብ ቻሰ ናይ ዓባይ መኪና ተቐርቂረ ኢየ ካብ ካሌስ (ፈረንሳ) ናብ ዓዲ-እንግሊዝ ሰጊረ” ኢሎም ከዕልሉ ዝሰማዕክዎም ኢዮም።
ሓደ ካብቶም፡ ምስ ናይ ቀደም ተጋደልቲ ዘመሳስሎ ክዳን ዝተኸድነ፡ ናይ ሓሶት ዕጥቂ ዝገበረ መራሒ ናይቲ ወታደራዊ ሰልፊ ዝመስል ሰብ፡ ንገለ ካብቲ ኣብ እዋን ኲናት ዶብ ኢትዮ-ኤርትራ ብዙሕ ጅግንነት ተፈጺሙሉ ኢዩ ዝበሎ ቦታታት እናጠቀሰ ክምድር ይረአ። ኣብ ልዕሊ ወያኔ ይፍክር፡ ኣብ ገለ`ውን የማርር። ንሱን ብጾቱን ጥውዮ ነጸላ ተኾልዂሎም፡ ብዕንጸይቲ ዝተሰርሐ ብሬንን፡ ኣር-ቢ-ጂን ካላሽናትን እናኣወዛወዙ፡ ነቲ ኣብ ኤርትራ ገዲፎሞ ዝወጹ ወታደራዊ ጊላነት ግዲ ናፊቖም፡ ኣብ መንጎ`ተን ብዕልልታ ዝተቐበለኦም፡ ብሕብራዊ ክዳውንቲ ወቂበን ዝመጻ ኣሕዋቶም ኣትዮም ይስዕስዑን ይወዛወዙን። ናይ ልቦም እንድዒ`ምበር፡ ምስሎምሲ ብዋጋ`ቲ ሕጂ ዝነብርዎ ዘለዉ ህይወት፡ ንመነባብሮ ወታደራዊ ጊላነት ዝናፈቑ ኢዮም ዝመስሉ።
ትዝ እብለኒ፡ ኣብቲ ተጋዳላይ ምስ ወታደራት ኢይዮጵያ (ጦር-ሰራዊት) ዝተሓናነቐሉ ዝነበረ እዋን፡ ዓቕመ-ኣዳም ዘይበጽሑ ትሕቲ ዕድመ ቆልዑ (ቀያሕቲ ዕምባባ) ብዕንጸይቲ ካላሽናት ሰሪሖም ክዓጥቁዎን ንኣያታቶም ክመስሉን ይፍትኑ ነይሮም። ተጋደልቲ ኣባላት ጉጅለ ባህሊ`ውን ናብ ወጻኢ ንምርኢት ኣብ ዝኸድሉ እዋን፡ ስለ ዘይፍቀደሎም ጥራይ፡ ኣብ ምርኢት ናይ ሓሶት ብረት ይጥቀሙ ነይሮም ኢዮም። ወታደራዊ ዕጥቁ ደርብዩ፡ ብወለንትኡ ካብ ወታደራዊ ህይወት ሃዲሙ ዝተፋነወ (ብፍላይ ድማ ነዚ ኣብ ኤርትራ ዘሎ ወታደራዊ ባርነት) ተመሊሱ ዝምነዮን ብዝህጎን ኮይኑ ክረአ ግን ምስሉይነት ኢዩ። ብሓቂ እንተ ደልዮሞ`ከ መን`ዩ ከሊኡዎም? ተመሊሶም ክጽንበሩዎን ክነብሩዎን ይኽእሉ እንድዮም!!! እሞ ተደናጊሮም`ዶ ንበሎም ሰዲዖም?
እቲ ስዒቡ ዝመጽእ ሕቶ ድማ፡ ሽግ ሓርነት ዝቕበል መን`ዩ? ዝብል ኢዩ
ሽግ ሓርነት ዝቕበል መን`ዩ?
ሕጂ`ውን ንድሕሪት ኢየ ክመልሰኩም። ናጽነትን ኤርትራዊ ሃገራውነትን ፍረ-መስዋእትን ህያብ ገድላዊ ህይወትን ስለ ዝኾና። ኣብ ካልኣይ መፋርቕ ሰብዓታት፡ ብፍላይ ድማ ድሕሪ 1977 ዓ.ም ገድሊ ኤርትራ ንምጭፍላቕ ዓቢ ምትእትታው ሕብረት ሶቬት ምንባሩ ኩሉ ኤርትራዊ ዝፈልጦ ኢዩ። ኣብቲ እዋን`ቲ፡ ኩሉ ኤርትራዊ መንግእሰይ ክልተ ምርጫታት ነይረንኦ። ወይ ህይወቱ ከድሕን ዓዱ ገዲፉ ክስደድ፡ ወይ ድማ ንድሕነት ህዝቡን ሃገሩን ንመስዋእቲ ቅሩብ ክኸውን። ነቲ ሽዑ ዝነበረ ኩነታት፡ ተጋዳላይ ኤፍረም ገብረ-ክርስቶስ፡ ናይ ሽዑ ኣባል ህዝባዊ ምምሕዳር ናይቲ ኣነ ዝዓበኹሉ ከባቢ – ናይ ሎሚ ኣማሓዳሪ ዘባ ደቡብ፡ ኣብ ሓደ ኣኼባ “ሎሚ ንኽሓስብ ዝኽእል ኤርትራዊ፡ ዓለም ከም ዓይኒ መርፍእ ጸቢባቶ ኣላ!!!” ክብል ገሊጹዎ ነይሩ። ኣብቲ እዋን`ቲ ኤርትራዊ ኣብ ፈቐዶ ስንጭሮ ተቐቲሉ ይድርበ፡ ኣጡባት ኣደታትና ብካራ ዝቑረጸሉ፡ ዕሸል ብሳንጃ ጦር-ሰራዊት ካብ ማህጸን ኣዲኡ ዝወጸሉ፡ ኤርትራዊ ህይወት ከም ተራ እንስሳ ብተመልከተለይ ዝምንጠለሉ ኣዋን`ዩ ዝነበረ። ዝበዝሕ ኤርትራዊ መንእሰይ ድማ፡ ነታ ጸባብ እዋን ከርህዋ፡ ንደም ኣዴታቱን ኣቦታቱን ኣሕዋቱን ክብቀል፡ ብእኡ ኣቢሉ ድማ ኤርትራዊ ሃገራውነት ክዉን ክገብር ንበረኻ – ናብ ገድሊ ወፊሩ። ኣብ ሞትን ዝፈሰሰ ደምን ናይቲ ዝወፈረ መንእሰይ ድማ ኢያ ሽግ ሓርነት ተወሊዓ።
ውሑዳት ግን ነብሶም ዝፈትዉን ናይ በለጽ መርገጺ ዝወሰዱን ናይቲ እዋን መንግሰያት፡ ኣብ ክንዲ ንበረኻ ንስደት ዘማዕደዉ ነይሮም ኢዮም። ዝበዝሑ ካብዚኣቶም`ውን ኣብተን ዝኸድወን ሃገራት ኮይኖም፡ ማዕረ`ቲ ኣብ ውሽጢ ዝነበረ ህዝቢ`ኳ እንተዘይኮነ፡ እጃሞም ኣቢርኪቶም። ገለ በለጸኛታት ግን፡ ፓስፖርት ናይቲ ሕሱም ጸላኢና ሒዞም፡ “እንተመጸት ከም ሰብና፡ እንተጠፍአት ድማ ከይከሰርና ንጸንሕ” ዝብል ተበላጺ መርገጺ ወሲዶም፡ ክሳብ ዕለተ ናጽነት ኣስመራን ጅዳን ይመላለሱ ነይሮም። እዞም ትማሊ ኢዶም ዘይሓውሱ ሰባት፡ እዞም ኣደታቶም ክሕረዳ ዘጽቀጡ ሰባት ድማ ኢዮም፡ ሎሚ ኣብ ሕሰምን ሞትን ብኽያትን ህዝቢ ኤርትራ ተሓባበርቲ ስርዓት ህግደፍ ኮይኖም፡ ኣብ መቓብር ኣሕዋቶም ዝስዕስዑ ዘለዉ።
ሽግ ሓርነት እምበኣር፡ ነቲ ኣብ ውሽጥን ወጻእን ኮይኑ፡ ንኹሉ መሰናኽላትን ሕሰም ጸላእን ተጻዊሩ፡ ነቲ ገድሊ ዝሓብሓበ ህዝቢ ኢያ ክትርከብ ዝገበኣ። ሃንቀው ዝበላን ምእንታኣ ኩሉ ንብረቱ፡ ጉልበቱን ደቁን ዝኸፈለ ንሱ ስለ ዝኾነ። ሽግ ሓርነት ነቶም፡ ትማሊ ኣብ ንእስነቶም፡ ሎሚ ኣብ እርጋኖም፡ ክልተ ግዜ ህዝቦምን ሃገሮምን ዝጠለሙ ሰባት ምሃብ ግን ንክድዓት ፖለቲካዊ በለጽ ሞሳ ምሃብ ኢዩ። እዞም ኣብቲ ዳንኬራ ዝረኣዩ፡ ትማሊ ዋርሳይን ይከኣሎን ዝብል ስም ሒዞም፡ ምእንቲ ኤርትራ ከርተት ዝበሉ፡ ናይ ሎሚ ስደተኛታት ግን ነዚ ዝተረድኡ ኣይመሰለንን። እዚ`ውን ካልእ ፖለቲካዊ ግርምቢጥ ስርዓት ህግደፍ ምዃኑ ኣበይ ከይስቆሮም።
ኣብዚ ብንጹር ከብርሆ ዝደሊ፡ ንመዓልቲ ናጽነት ሃገርና ብሓጎስ ምዝካሮም ኣይኮንኑን ዝቃወም ዘለኹ። እኳ`ድኣ ንኹሎም ኣብቲ ጽንበል ዝነበሩ ሰባት “እንቋዕ ናብ መበል 25 ዓመት ናጽነት ኤርትራ ኣብጽሓኩም” እብሎም። እቲ ዘዛርበኒ ዘሎ፡ ምሉእ ወታደራዊ ታዕሊም ተዋሂቡኳ፡ ክብረት ህዝብን ሃገርን ክትከላኸለሉ ዝተዋህበካ ብረት ጒሒፍካ፡ ኣብ ዓዲ ጓና – ዚንጎን ዕንጸይትን ኣላጊብካ ጅግና ክትመስል ምፍታን ኢዩ። ማዕረ-ማዕሪኡ ድማ፡ ንባንደራን ባና ሓርነትን ኣብ ዝግበር ቃልሲ ተሓቢእካ፡ ንሞትን መቕዘፍትን ጸማም እዝኒ ሂብካ ከተብቅዕ፡ ኣብ ስቓይን ብኽያትን ናይቲ ምእንቲ ሃገርን ባንደራን ዝሞተ ህዝቢ ኮንካ፡ ተቐባል ባንደራን ዓታሪ ሽግ ሓርነትን ክትከውን ምድላይ ዘስደምም ኢዩ። ሕጂ`ውን – ግርምቢጥ ህግደፋዊ ምሕደራ ዝብሉኹም እዚ ኢዩ።
ብድሕሪት ነዚ ዘወሃህዱ`ኸ በዓል መን`ኮን ይኾኑ?
እቲ ፍጻሜ ኣብ ዓባይ ብሪጣንያ ካብ ኮነ፡ እዚ ብፍቓድን ኣፍልጦን ኤምባሲ ኤርትራ ዝግበር ምዃኑ ርዱእ ኢዩ። ኣብቲ “ንክሓስብ ዝኽእል ኤርትራዊ፡ ዓለም ከም ዓይኒ መርፍእ ጸቢባቶ ኣላ” ዝተባህለሉ እዋን፡ ኣምባሳደር እስቲፋኖስ ሃብተማርያም፡ ኣባል ህዝባዊ ምምሕዳር ኮይኑ፡ መንእሰያት ንሜዳ ክወጹ ዝጉስጉስን ዘሰለፍን ዝነበረ ተጋዳላይ ኢዩ። ውሑዳት፡ ካብ ብሱል ጥረ ዝወጹ ገዲፍካ፡ ዳርጋ ኩሎም`ቶም ብመንገዱ ዝተጋደሉ መንእሰያት ድማ ንናጽነት ተኸፊሎም ኢዮም። ደቆምን ናእሽቱ ኣሕዋቶምን ግን፡ ኣብ ምድረ-በዳ ብጸሓይ ይመኩ፡ ኣብ መዓሙቕ ማይ ባድ ይወሓጡ ኣለዉ። ኣምባሳደር እስቲፋኖስን መሰልቱን ድማ፡ ኣብ ክንዲ ነቶም ናይ ትማሊ ጠላማት ሒዞም ካልኦት ጠላማት ዘፍርዩ፡ ተመሊሶም ንዝሓለፉዎ ህይወትን ዝነበሮም ባህግን ክዝክሩ ዝሓሸ ኢዩ። እንተኾነ ገለ ሰባት ድርብ ሰብነት (dual personality) ሒዞም ክኸዱ ምርኣይ ልሙድ ኢዩ`ሞ፡ ኣብ ስቓይ ክልተ ሰብነት ክነብሩ ካብ መረጹ፡ ኣኻኣሎ ይሃብኩም እብሎም። ዘይሩ ዘይሩ ግን ካብቲ ግርምቢጥ ህግደፋዊ ምሕደራ ዝወጽእ ኣይኮነን።
በዚ ኣጋጣሚ፡ ንኩሉ ኤርትራዊ፡ ነቲ መንእሰይ ወለዶ ብሓፈሻ፡ ነቲ ኣብ ወጻኢዝነብር ድማ ብፍላይ፡ ካብ ምስሉይነት ወጺኡ ግብራውነት ከዘውትር፡ ንገበነኛታት ከሐጉስ ዘይኮነስ ስርሑ ምስ ውሽጣዊ ሕልናኡ ከዛምዶ እላቦ። መዓልቲ ናጽነት ከተኽብር መሰል ጥራይ ዘይኮነ፡ ግዴታ`ውን ኢዩ። ንናጽነት ምዝካር ማለት፡ ነቶም ምእንትኡ ዝሓለፉ ክብርን ሞጎስን ምሃብ ማለት ስለ ዝኾነ። ካብ ምዱብ ወታደራዊ ስራሕ ሃዲምካ፡ ውፉይ ጅግና ክትመስል፡ ኣብ ቅድሚ`ቲ ብህድማን ጥልመትን ዝፈልጠካ ህዝቢ፡ በዓል ታሪኽን ተቐባል ሽግ ሓርነትን ክትመስል ግን፡ ህግደፍ ዝፈጠሮ ግዝያዊ ሸፈጥ ጥራይ ዘይኮነ፡ ተመሊሱ ዘሕፍር ስራሕ ኢዩ።
ታደሰ ኪዳነ
በርሚንግሃም


text:
በስመኣብ ወወልድ ወመንፈስ ቅዱስ ኣሃዱ ኣምላክ ኣሜን!!!
በዓለ ትንሣኤ
በስመ አብ ወወልድ ወመንፈስ ቅዱስ አሐዱ አምላክ አሜን።
“ክርስቶስ ተንሥአ እሙታን በዐቢይ ኃይል ወሥልጣን
አሠሮ ለሰይጣን አግአዞ ለአዳም
ሰላም እምይእዜሰ
ኮነ ፍሥሐ ወሰላም።”
ትንሳኤ ማለት ተንስአ ካብ ዝብል ናይ ግእዝ ግሲ ዝተወርሰ ክኸውን እንከሎ ትርጉሙ ከኣ ምትንሳእ፡ ኣተሳስኣ ማለት እዩ። እስራኤል ዘስጋ ዘኽብርዎ ዝነበሩ በዓለ ፋሲካ ካብ ባርነት ግብጺ ናብ ናጽነት ፡ካብ ሓዘን ናብ ሓጎስ ዝተሰጋገርሉ በዓል እዩ። ናይ ሓድሽ ኪዳን በዓል ፋሲካ ግን እስራኤል ዘነፍስ ካብ ሓጢኣት ናብ ጽድቂ፡ ካብ ሓሳር ናብ ክብሪ ዝተሰጋገርናሉ ዓቢ መንፈሳዊ በዓል እዩ።
ፋሲካ ብሉይ ኪዳን ንናይ ሓዲሽ ኪዳን ኣማናዊ ፋሲካ ምሳሌ እዩ። እታ ብመሪር መግዛእቲ ፈርኦን ዝሳቐዩላ ዝነበሩ ሃገር ግብጺ ብሲዖል ትምሰል፡ ከመይ ክሳዕ እቲ ጐይታ ዓለም ክርስቶስ ብኣካለ ነፍስ ናብ ሲዖል ወሪዱ ነፍሳት ዘውጽኣላ ግዜ ኵሎም ጽቡቕ ኮነ ሕማቕ ዝገበሩ ሲዖል ይሳቐዩ ብምንባሮም።
እታ ዳሕራይ ዝወረሱዋ ከነኣን ድማ ብገነት ትምሰል ምኽንያቱ እስራኤላውያን ካብቲ ናይ መግረፍትን መግዛእትን ቦታ ወጺኦም ሰላምን ጽጋብን ከም ዝረኸቡ እግዚአብሔር አምላኽ ድማ ነተን ኣብ ሲዖል ዝነበራ ነፍሳት ናብ ገነት ናብ ናይ ጥንቲ ርስቲ ኣቦና አዳም መለሰን።
እስራኤላውያን ካብቲ መቕዘፍቲ በዂሪ መዓት ናጻ ክወጹ ዝኸኣሉ ብደም ናይ እቲ ተባዕታይ ገንሸል ከም ዝኾነ ንሕና’ውን በቲ ኣማናዊ ደም ገንሸል መድኃኒናን ፈጣሪናን ኢየሱስ ክርስቶስ ካብ ባርነት ነጻ ወጺእና። እቲ ገንሸል ብዘይ ሓንቲ በደል ተሓሪዱ ንእስራኤል ዘሥጋ መድኃኒት ከም ዝኾኖም ጐይታናን ፈጣሪናን መድኃኒናን ኢየሱስ ክርስቶስ ከይበደለ ምእንቲ በደልና ከጥፍእ ንሞትና ወሲዱ ሕይወት ሂቡና፡ ኣብ ቀራንዩ ቅዱስ ስጋኡ ብምቊራስ ክቡር ደሙ ብምፍሳስ ካብ ሓጢኣት አድኃነና ካብ ማእሰርቲ ሲዖል’ውን ፈትሓና።
ከምቲ ዮሐንስ መጥመቕ ዝመስከሮ “እነሆ ኃጢአት ዓለም ዜርሕቕ ገንሸል አምላኽ” (ዩሐ. 1፤29) እቲ ናይ ኦሪት ገንሸል ናብ ኣማናዊ ዝኾነ ሓላል ገንሸል ተቐይሩ፡ እቲ ንሰማይን ምድርን ዝፈጠረ አምላኽና አብ ክንዳና ሞተ። አብ ክንድ እቲ ፈራስን በስባስን ዝኾነ ስጋ ገንሸል፡ ቅዱስ ስጋኡን ክቡር ደሙን ሃበና ከምዚ’ውን በለና “ስጋይ ዝበልዐ ደመይ’ውን ዝሰተየ ናይ ዘለዓለም ሕይወት አላቶ፡ አነ’ውን በታ ዳሕረወይቲ መዓልቲ ከተስኦ እየ” (ዩሐ. 6፣54) ነቲ ብብልዒ ዘጥፋእናዮ ክብሪ ድማ ስጋኡን ደሙን በሊዕና መንግስቱ ክንወርስ ፍቓድ እቲ ርህሩህ አምላኽ ኮነልና። ካብቲ ዝነበርናዮ ኩነኔ፡ ንሞት ብሞቱ ስዒሩ ካብ ግዝኣት ዲያብሎስ ሓራ አውጸኣና፡ እቲ ሓቀኛ ፍቕሩ ድማ ብወርቅን ብሩርን ዘይኮነስ ብቅዱስ ስጋኡን ክቡር ደሙን አብ ክንዳና በጃ ብምሕላፍ አድሓነና (1ጴጥ. 1፤18-19)። ብዕለት ዓርቢ ከኣ ብዓጸደ ነፍስ ናብ ሲኦል ወሪዱ ነቶም ካብ ኣዳም ጀሚሩ ክሳዕ እታ ዕለት ኣብ ሲዖል ዝሳቐዩ ዝነበሩ ነፍሳት ገፊፉ ናብ ገነት ኣእተዎም። “ከምቲ ኩላቶም ብኣዳም ዝሞቱ፡ ኩላቶም ድማ ብክርስቶስ ሕያዋን ክኾኑ እዮም” (1ይ ቆሮ. 15፤22) ብድሕሪ እዚ ሰለስተ ለይትን ሰለስተ መዓልትን አብ ከርሲ መቓብር ድኅሪ ምሕዳር ከምቲ ዝበሎ ብዓቢይ ሓይልን ስልጣንን ካብ ሕቱም መቓብር ተንስአ።
ካብ አዳም አትሒዙ ሞት አብ ደቂ ሰባት ነጊሱ ነበረ፡ ሕጂ ግና ብዕለት ሰንበት ፍርቂ ለይቲ ንሞትን መቃብርን ስዒሩ መግነዝ ፍትሑለይ መቓብር ክፈቱለይ ከይበለ ተንስአ። በዚ ድማ ካብ ባርነት ሓጢኣት ናብ ዘለዓለማዊት ሕይወት መንግሥቲ አምላኽ ኣእትዩና፡ ካብ ሕጂ ንድኃር ግና ሞት ዕዳ ኣይኮነናን እዩ።
ትንሳኤ ክርስቶስ ነዓና በዂሪ ምዃኑን ክርስቶስ ከም ዝተንስአን ደቂ አዳም ኩሎም ከም ዝትንስኡን እቶም ብዓይኖም ትንሳኤኡ ዝረኣዩ ሓዋርያት መሃሩ። ብርሃነ ዓለም አቦና ቅዱስ ጳውሎስ ንሰብ ቆሮንቶስ አብ ዝጸሓፎ መልእኽቱ ከምዚ ይብል “ክርስቶስ ምእንቲ ሓጢኣትና ሞተ፡ ተቐብረ ኸኣ፡ ከምቲ እቶም ጽሑፋት ዝብልዎ፡ ኣብ ሳልሳይ መዓልቲ’ውን ተንስኤ፡ ንኬፋ፡ ድሓር’ውን ነቶም ዓሰርተው ሓደ ተራእየ፡ ድኅሪኡ ዝበዝኁ ካባታቶም ክሳዕ ሎሚ ዘለው፡ ገሊኣቶም ግና ደቂሶም ዘለው፡ ካብ ሓሙሽተ ሚእቲ ንዚበዝሑ ኣኅዋት ብሓንሳእ ተራእየ። … ሕጂ ግና ክርስቶስ ቦኹሪ እቶም ዝደቀሱ ኮይኑ ካብ ምውታን ተንስአ። ስለዚ ከምቲ ሞት ብሓደ ሰብ ዝመጽአ፡ ከምኡ ከኣ ትንሳኤ ምውታን ብሓደ ሰብ ኢዩ ዝመጽአ። ከምቲ ኩላቶም ብኣዳም ዝሞቱ፡ ከምኡ ድማ ኹላቶም ብክርስቶስ ሕያዋን ኪኾኑ እዮም። …” (1ይ ቆሮ. 15፤1-22) አብ ዘመነ ሊቃውንት ካብ ዝነበሩ ናይ አንጾክያ ሊቀ ጳጳስ ቅዱስ ሳዊሮስ “ናይ ጐይታናን አምላኽናን መድኃኒናን ኢየሱስ ክርስቶስ ካብ ንጽሕት ቅድስት ድንግል ማርያም ምውላዱ፡ ምማቱን ትንሳኤኡን ሥርዓት ንዓና ንምድኃንን፡ ንዓና ካብ ሓጢኣት ንምምላስ ተገብረ። …”ሃይማኖት ኣበው ክፍሊ ሽዱሽተ። መሊሱ’ውን ከምዚ ይብል “ንነፍሱ አብ ሲዖል ኣይሓደጋን። ስጋኡ አይፈረሰን አይበስበሰን፡ ነፍሱ ካብ ስጋኡ አብ ዝተፈለየትሉ ግዜ እግዚአብሔር ቃል ብፍቓዱ ነዚ ሰርሖ። ካብ ዝተፈላለዩ ማለት ካብ ክልቲኦም ካብ ነፍስን ስጋን መለኮታዊ ባህሪይኡ አይተፈለየን። ሓደ ኣካል፡ ሓደ ባህርይ ብምዃን ምስ ነፍስን ስጋን ተዋሓሒዱ ይነብር። ንሱ እግዚአብሔር፡ አብ ኩሉ ዝመልአ እዩ። አብ ሓደ ውሱን ቦታ ዝውሰን አይኮነን እሞ፡ ምስ ስጋ ተዋሓሒዱ ምፍራስን ምብስባስን አጥፍአ። ኣብ መቓብር ዘለዉ ዓጽመ ስጋ ፈሪሶም በስቢሶም ካብ ምትራፍ አድኃኖም። ካብ ዝሞቱ ናይ ጻድቃን ሬሳ ብዙኃት አተንሥአ።” ሃይማኖት አበው ክ.3፤29-30።
እግዚአብሔር ወልድ ብፍቕሩ ከድኅነና ምእንቲ ብስጋ ሞይቱ ንፈተውቱ ጻድቃን ብኽብሪ ትንስኤ ከተንስኦምን ከጽድቖምን ምእንቲ፡ ናይ ሞት ሞት (ካልኣይ ሞት) ስዒሩ ተንሰአ (1ይ ቆሮ. 15፤54-55) “ምእንቲ በደልና ተሰቕለ፡ ምእንቲ ከጽድቐና ተንስአ። ከምኡ’ውን ክርስቶስ ብጐይትነት አቦኡ ከም ዝተንስአ ንሕና ተንሲእና ብሓድሽ ሕይወት ምስኡ ክንነብር ኢና” ዝብል ቃል ቅዱስ እግዚአብሔር እዩ።
ምስ ብርሃነ ትንሳኤ አምላኽና ትንሳኤ ልቦና ንተንስእ። ብትንሳኤ ልቡና ተንሲእና ናብ ሰማያዊ መንግስቲ እግዚአብሔር ወረስቲ፡ ናይቲ ቅዱስ ስሙ አመስገንቲ ክንከውን ቕዱስ ፍቃዱ ይኹን።
ካብ ናይ ጐይታ ትንሳኤ ንደሓር ምሟትን ዘይምሟትን አብ ኢድና እዩ። እቲ ጐይታና ዝደምሰሰልና ኃጢኣት ባዕልና እንተዘይዓዲምናዮ ኣባና ስልጣን የብሉን። ከምቲ ሓዋርያ ያዕቆብ ኣብ መልእኽቱ ዝበለና “ዓስቢ ሓጢኣት ሞት እዩ” (ያዕ. 1፤15) ንዝተሳዕረ ዲያብሎስ ባዕልና ፈቲና እንተፈቒድናሉ ኣብ ልዕሌና ግዝኣቱ ክምስርትን ብመቑሑ ክኣስረናን እዩ። ስለዚ ንሕና ብደም ክርስቶስ ከም ዝተዓደግና ፈሊጥና በታ ጸባብ መገዲ ተመላሊስና ነታ ዘይትኃልፍ ዘለዓለማዊት ርስቲ መንግስተ ሰማያት ወረስቲ ንኹን።
በዓለ ትንሳኤ እምበኣር ነቲ ጎይታናን መድሓኒናን ኢየሱስ ክርስቶስ ብሞቱ ንሞት ዝሰዒሩ ዝተንስኣሉ እናዘከርና፡ ካብቲ ወዲቕናዮ ዘለና ናይ ሓጢኣት ዓዘቕቲ ምስ ክርስቶስ ክንትንስእ ከም ዘለና ዘዘኻኽር ዓቢ በዓል እዩ እሞ፡ ንኹል እንገብሮ ሓጢኣት ገዲፍና ብመንፈስ ተሓዲስና ምስ ክርስቶስት ክንትንስእ ናቱ ሰናይ ፍቓድ ይግበረለና ። ኣሜን!!!
ቅዱስ እግዚኣብሔር ኣምላኽና በረኸት ትንሳኤኡ የካፍለና ።
ስብሃት ለእግዚኣብሔር
ወለወላዲቱ ድንግል
ወለመስቀል፡ኡ ክቡር
ኣሜን!


text:
ፍልጠት + ክእለት + ክብርታት = ብቑዕ መንእሰይ።
ማሕበረ-ቁጠባዊ ምዕባለ ሓደ ሕብረተሰብ፡ ኣብ እተፈላለዩ ጸጋታት ክምርኮስ ይኽእል። ብቐንዱ እናበረኸ ዝኸይድ ምዕባለ ሕብረተሰብ፡ ኣብ ባህርያዊ ጸጋታት፡ ምኽዕባት ኣፍራዪ ርእሰ-ማል፡ ኣብ ሰብኣዊ ጸጋታት፡ ኣብ ተክኖሎጂያዊ ምህዞን ውዳበን ክምርኮስ ይኽእል። እጃም እዞም እተጠቕሱ ጸጋታት ኣብ መስርሕ ቁጠባዊ ምዕባለ ርዱእ እኳ እንተኾነ፡ ኣብ ነዊሕ እዋን ዘተኣማምን ቀጻልነት ዘለዎ ምዕባለ ከውሕስ ዝኽእል ግን ሰብኣዊ ጸጋ እዩ። ናይ ሰብ ጸጋ ክንብል እንከለና፡ ብብዝሕን ብቑጽርን ዝረአ ዘይኮነ፡ እቲ ኣብ ልምዓት ክሳተፍ ዝኽእል ሰብ ዝውንኖም ክብርታት፡ ተበግሶ፡ እምነት፡ ዲሲፕሊን፡ ስነ-ምግባር ክሰርሕን ክፈርን ዝብል ጥሙሕን ራእይን ልዑል ግምት ዝወሃቦም’ዮም። ሰብኣዊ ጸጋ ኣድማዒ ኣበርክቶን ኣፍራይነትን ዝህልዎ ናብ ርእሰ-ማል ምስ ዝልወጥ እዩ። ሰብኣዊ ርእሰ-ማል ድማ ብትምህርቲን ስልጠናታትን ብቐጻሊ እናተዋህለለን እናተደረዐን ዝኸይድ ጸጋ እዩ።
ሕልፊ ኩሉ ናይ ሰብ ጸጋታት፡ ተራን ኣበርክቶን መንእሰያት ዝያዳ ኣተኩሮን ግምትን ዝወሃቦ እዩ። መንእሰያት ብዝውንንዎ ርሱን ባህርያዊ ዕድመ ጥራይ ዘይኮነ፡ ብዘለዎም ዘይተመዝመዘ ውህሉል ሓይሊን ጽዓትን ኣብ ሕብረተሰብ ለውጢ ከረጋግጹን ንለውጢ ክድርኹን ዝያዳ ትጽቢት ይግበረሎም። በዚ ስነ-መጎት እዚ፡ ትምህርቲን ስልጠናን ንኹሉ ኣካል ሕብረተሰብ ዘገድስ እኳ እንተ ኾነ፡ ኣብ መንእሰያት ዝግበር ወፍሪ ግና፡ ሰብኣዊ ርእሰ-ማል ኣብ ምፍጣርን ምኽዕባትን ዕዙዝ ኣገዳስነት ኣለዎ። መንእሰይ ዘይተዛዘመ ግን ከኣ ኣብ መስርሕ ህንጸት ዝርከብ ሓይሊ እዩ። ሓያል ጽዓት፡ ሓያል ድልየትን ጥሙሕን መንእሰይ፡ ብትምህርቲ፡ ፍልጠት፡ ክእለትን እተዋሕሰ ጥዕናን ምስ ዝስነ፡ ኣብ ረብሓ ሕብረተሰብ ክውዕልን ጉዕዞ ምዕባለ ንቕድሚት ክስጉምን ዝያዳ ዕድልን ተኽእሎን ኣለዎ።
ፍልጠትን ክእለትን ብግብራዊ ስራሕ ክስነን ብተሞኩሮ ክህብትምን እንተዘይክኢሉ፡ ኣበርክቶኡ ኣብ መስርሕ ማሕበረ-ቁጠባዊ ለውጢ ድሩት እዩ ክኸውን ዝኽእል። ፍልጠትን ክእለትን ዘይንቀሳቐስ (static) ዘይኮነ፡ ናብ ተንቀሳቓሲ ሓይሊ ተቐይሩ ብግብራዊ ተሞኩሮ እናበሰለ ዝጭበጥ ፍርያት ክህብ ኣብ ስራሕ ክውዕል ክኽእል ኣለዎ። ፍልጠትን ክእለትን ይዕበ ይንኣስ ኣብ ስራሕ እንተዘይውዒሉ ትርጉም የብሉን። ብዘይካ እዚ ፍልጠትን ክእለትን ኣብ እተወሰነ ደረጃ ዝድምደም ዘይኮነ፡ ብውልቃውን ሕብረተሰባውን ጻዕሪ ብቐጻሊ ክምዕብልን ምስ ሓድሽ ክዉንነት ክርዕምን ክዛመድን ክኽእል ኣለዎ። ግዜ ዝሓለፎ ትምህርቲን ሞያን ኣብ ክንዲ ኣቃላጣፊ ባእታ፡ ጎታቲ ምዕባለ ዝኾነሉ ኣጋጣሚታት ኣብ ታሪኽ ውሑድ ኣይኮነን።
እቲ ካልእ መንእሰይ ክላበሶ ዘለዎ መሰረታዊ እምነ-ኩርናዕ ጉዳይ ክብርታት እዩ። ትምህርቲን ሞያን ብዘይ ሕብረተሰባዊ ክብርታት ንበይኑ ኣኻሊ ኣይኮነን። መንእሰይ ንበይኑ ተነጺሉ ዝነብር ዘይኮነ፡ ኣብ ውሽጢ ሕበረተ-ሰብ ተማእኪሉ ዝንቀሳቐስ ሓይሊ እዩ። ንክብርታት ሕብረተሰብ ብግቡእ ክርዳእ፡ ከለልን ክምእዘዝን ጥራይ ዘይኮነ፡ ዓንቀፍቲ ንዝባሃሉ ልምዲታትን ባህሊታትን ከመሓይሽን ክእሊን ትጽቢት ይግበረሉ። ስለዚ፡ መንእሰይ ኣብ ውሽጢ እቲ እኩብ ክሰርሕ፡ ኣብ ህይወት ዘለዎ ዕላማን ራኢን ከነጽር፡ ነውሪን ዘይነውሪን ፈላልዩ ክግንዘብ፡ ሓያል ባህሊ ስራሕ፡ ትግሃት፡ ሓልዮት፡ ምጽማም፡ ሓድሕድ ምክብባር ምስ ዘዘውትር፡ ንነብሱ ከቢሩ ንሕብረተሰብ ዘኽብር መንእሰይ ተባሂሉ ክስመ ይኽእል። ክቡር ፕረዚደንት ኢሳይያስ ኣፈወርቂ፡ ብኣጋጣሚ 3ይ ሃገራዊ ፌስቲቫል መንእሰያትን መበል 30 ዓመት ዝኽሪ ምምስራት ሃማመተኤን ምስ መጽሔት መንእሰይ ኣብ ዝገበሮ ቃለ መሕትት፡ “መንእሰይ ብሰለስተ ኩርናዕ ወይ ዳይመንሽን ክርኢ ክኽእል ኣለዎ። ልዕሊ ኹሉ ኸኣ ፍልጠት ቀሲሙ፡ ሞያ ወይ ክእለት ሃልይዎ፡ ኣብ መወዳእታ ብደረጃ ስነ-ምግባር (Ethics) ኣብ ዝለዓለ ክብርታት ከብጽሕ ክኽእል ኣለዎ።” ክብል ዝሃቦ መግለጺ፡ ነዚ ፍልስፍና እዚ ዳግም ዘረጋግጽ ኮይኑ ንረኽቦ።
ከም’ቲ ኣቐዲሙ እተጠቕሰ፡ መንእሰይ ዘይተዛዘመ ግን ከኣ ኣብ ቀጻሊ መስርሕ ህንጸት ዝርከብ ሓይሊ ከም ምዃኑ መጠን፡ ዋላ እኳ ቅድምን ልዕሊ ኹሉን ምዕባሌኡን ህንጸቱን ብምልኣት ንምርግጋጽ ተበግሶ ክወስድ ዘለዎ ባዕሉ እቲ መንእሰይ እንተኾነ፡ ሕብረተሰብ ብዓቢኡን ንጉዳይ መንእሰያት ንምትእንጋድ መዝነት እተዋህቦም ኣካላት ድማ ብፍላይ፡ መንእሰይ ብግቡእ ተሃኒጹን ማዕቢሉን ኣውሓሲ ኩሉ መዳያዊ ሓርነትን ቀላሲ መጻኢን ክኸውን ሰለም ዘየብል ስራሕ ዝሓትት እዩ። እዚ ማለት፡ መንእሰይ ሓይሉን ጸዓቱን ብግቡእ ከስተውዕለሉ፡ ዕድላቱን ብድሆታቱን ክርዳእ፡ ንሕሉፍ ህሉውን መጻኢን ብዝግባእ ብምትእስሳር ኣንፈቱ ከነጽር፡ ንቕሓቱ ከዕቢ ኣገዳሲ እዩ። ንቕሓት ዘይብሉ ሰብ መጻኢኡ ብግቡእ ክስእል ኣይክእልን እዩ። ሓያልን ድኹምን ጎድኑ ከለሊ፡ ኣብ ሕብረተሰብ ብብቕዓት ከዋስኦ ዘኽእል ክብርታትን ተሞኩሮታትን ክዓጥቕ፡ ንዝበለጸ ውጽኢትን ንሓባራዊ ረብሓን ክሰርሕ፡ ዘኽእሎ ንቕሓት ክድልብ ተራ ሕብረትሰብን ኣካላትን መንግስትን ወሳኒ እዩ።
ካብ’ዚ ብተወሳኺ መንእሰይ ብሰንኪ ድሩት ተሞክሮኡን ንኡስ ዕድሜኡን ክጥምቶ ንዘይከኣለ ብርህዉ መጻእን ተኽእሎታቱን ብትስፉው መገዲ ብቕርበት ከምዝርኣዮ ብምግባር ብሓያል ድሌት ወይ ጥሙሕ ንዝበለጸ ሕብረተሰባዊ ለውጢ ክሕልንን ክሰርሕን ኣብ ምምእዛን፡ ውሁድን ሓባራዊ ጻዕሪን ዝምልከቶ ኣካል ኣድላዪ እዩ።
ሃገራዊ ማሕበር መንእሰያትን ተማሃሮን ኤርትራ ምስ ኩሎም መሻርኽቲ ብምውህሃድ መንእሰያት ንቕሓቶም በሪኹ ኣብ መስርሕ ዝካየድ ዘሎ ማሕበረ-ቁጠባዊ ለውጢ ቀዳሞት ተዋሳእቲ ብምዃን ኣበርከትን ረባሕትን ናይ’ቲ ዝሰላሰል ዘሎ መስርሕ ኩሉ ጎድናዊ ህንጸት ክኾኑ ሓያል ጻዕሪ ኣብ ምክያድ ይርከብ። እዚ ብምውህሃድ መሻርኽቲ ዝግበር ዘሎ ጻዕሪ ግና ውጽኢቱን ኣድማዕነቱን ኣብ ቀጻልነቱ ዝምርኮስ ብምዃኑ፡ ኣብ ኩለን ዞባታት ተመስሪቱ ዘሎ ምውህሃድ ኣካላት መንግስቲ፡ ግንባርን ማሕበራትን ኣብ ሕቶ መንእሰያት ኣወዳድባኡን ንጥፈታቱን እናገምገመ ንዝበለጸ ገስጋስ ናህሩ ከዛይድ ለበዋ ዘየድልዮ መዘኻኸሪ እዩ።
515 total views, 1 views today


text:
አባ መኰንን አማኑኤል - ከተማ ቫቲካን
ቅዱስነቶም ነቲ ብዛዕባ ትእዛዛት እግዚአብሔር ዝጀመርዎ ትምህርተ ክርስቶስ ብምቅጻል ነቲ ‘ስም እግዚብሔር ብከንቱ ኣይትጸውዕ` ዝብል ቃል ኣምላኽ መንቀሊ ብምግባር ‘ከምቲ ቅዱሳን ምስ እግዚአብሔር ዝነበሮም ቅኑዕ ርክብ ይሃልወና። ከምዚ ብምግባር ከኣ ምስክርነት ቤተክርስትያን ተኣማኒ ይኸውን’ እንክብሉ ምስ ኣስተምሃሩ ኣብቲ ዝመጽእ ቀዳመ ሰንበት ንሃገረ ኣየርላንድ ዝገብርዎ ሓዋርያዊ ጉዕዞ ብጸሎት ከሰንይዎም ሓደራ ኢሎም።
ሰላምታን መባእታን!
ዝተፈቶኹም ኣሕዋትን ኣሓትን! ደሓንዶ ሓዲርኩም! ብዛዕባ ትእዛዛት እግዚአብሔር ዝጀመርናዮ ትምህርተ ክርስቶስ ብምቅጻል ሎሚ `ናይ እግዚብሔር ኣምላኽካ ስም ብኸንቱ ኣይተልዕል` ዝብል ትእዛዝ ክንምልከት ኢና። ርግጽ ነዘን ቃላት እዚኤን እንክነንብብ ንስም እግዚአብሔር ከይንብል ብዘይከውን መንገዲ ካብ ምጥቃሙ ክንቊጠብ ንዕደም። እዚ ትርጉም እዚ ከኣ ነዘን ክቡራት ቃላት እዚኣተን ብዕምቘት ንክንፈልጠን የሰድወና ማለት ንስም እግዚብሔር ብከንቱን ብዘይኣገባብን ንከንጽውዕ።
እስኪ ኣስተውዕል ነብል እታ ‘ኣይትጸውዕ ኣይተልዕል` እትብል ቃል ኣብቲ መበቆላዊ ዕብራዊ ቋንቋን ከምኡ እውን ናይ ግሪኽ ቃል ንቃላ እንክትርጐም ‘ነዚ ስም እዚ ናትካ ኣይትገብሮን ኢኻ ክትስከሞ ኣይትኽእልን ኢኻ’ የስምዕ። እታ ካልኣይቲ ‘ብከንቱ’ ትብል ከኣ ካብቲ ክትብሎ ዝደለየት ንላዕሊ ‘ንብላሽ ንባዶሽ’ ማለት እዩ። ንሓዶ ባዶ ዝኾነ ትሕዝቶ ዘይብሉ መትሓዚ ኣቅሓ ይገልጽ። እዚኣ ትኽ ንትኽ ትገልጾ ናይ ኣምሰሉነት ቃል ዓለማዊ ባህሪን ሓሶትን ኮይኑ ባዶሽ ዝኾነ ቃላት ምትንታን ወይውን ስም እግዚአብሔር ሓቂ ብዘይብሉ ንከንቱ ምጥቃም ማለት እዩ።
ስም ኣብ ቅዱስ መጽሓፍ!
ኣብ ቋንቋ ቅዱስ መጽሓፍ ስም ክንብል ከሎን ንዓሚቊ ሓቅነት ናይ ነገራት ምናዳ ኸኣ ናይ ሰባት ዝገልጽ እዩ። ብዙሕ ግዜ ስም ንተልእኮ ይገልጽ። ንኣብነት ኣብ ዘፍ 17.5 ኣብርሃም ከምኡ እውን ኣብ ዮሓ 1.42 ስምዖን ጴጥሮስ ሓደስቲ ኣስማት ይቅበሉ! እዚ ከኣ ናይ ሕይወቶም መኣዝን ከምዝተለወጠ ንምምልካት እዩ። ስም እግዚአብሔር ምፍላጥ ከኣ ናብ ለውጢ ሕይወት የብጽሕ! ኣብ ዘፍጥ 3.13-15 ሙሴ ንስም እግዚአብሔር ምስ ፈለጠ ታሪኹ ይቅየር።
ኣብ ሥርዓታት ዕብራውያን ስም እግዚአብሔር ኣብታ ዕለተ ዓቢይ ምሕረት ጥራይ ይጽዋዕ ነበረ። በዚ ስም እዚ ምስታ ምሕረት ዝኾነ ሕይወት እግዚአብሔር ስለዝጋጠም ከኣ እቲ ሕዝቢ ሓጢኣቱ ይመሓር ነበረ።
ስም እግዚአብሔር ምጽዋዕ!
ስለዚኸስ ስም እግዚአብሔር ናብ ገዛእ ርእስኻ ምውሳድ ማለትከስ ንክውንነቱ ምልባስ ኮይኑ ምስኡ ሓያል ርክብ ምፍጣር እኳ ደኣ ጥቡቅ ርክብ ምፍጣር እዩ። ንዓና ንክርስትያን ከኣ እዚ ትእዛዝ እዚ ‘ብስም አብን ወልድን መንፈስ ቅዱስን` ዝተጠመቅና ምዃና የዘኻኽረና። ነዚ ከኣ ነቲ ዕለት ዕለት እንፍጽሞ ናብራና ምስ እግዚአብሔር ማለት ምስ ፍቅሩ ሓቀኛ ውህደት ከምዘሎና ንምምልካት ትእምርተ መስቀል ኣብ እንገብረሉ ግዜ ንደጋግሞ። ብዛዕባ’ዚ ጉዳይ’ዚ እንደገና ከዘኻኽረኩም ዝደልዮ ነገር እንተሃልዩ ንሕጻናትና ትእምርተ መስቀል ከመይ ከምዝግበር ምምሃር ኮይኑ ቅድሚ ሕጂ መሃርዎም ቢለኩም ዝነበርኩ ፈጺምኩምዎዶ! ዘይፈልጡ እንተኾይኖም ትእምርተ መስቀል ብስም ኣብን ወልድን መንፈስ ቅዱስን እናበልካ ከምዝግበር መሃርዎም። ከመይ ቀዳማይ ናይ እምነት ሥራህ ናይ ሓደ ሕጻን ትእምርተ መስቀል እዩ። ሃየ እምበር ሎሚውን ዕዮ ገዛ እህበኩም ኣሎኹ ንሕጻናት ትእምርተ መስቀል ከመይ ከምዝግበር መሀርዎም።
ስም እግዚአብሔር ንይምሰል ዝልበስ ኣይኮነን!
ምናልባት ‘ንስም እግዚአብሔር ንይምሰል ባዶሽ ንዝኾነ ነገር ንረኣዪለይ ስምዑለይዶ ክንለብሶ ንኽእል? ኢልካ ክሕተት ይከኣል! እቲ መልሲ ብዘሕዝን መልክዑ እወ እዩ ከመይ ክትመስል ስልዝከኣል። ምስሉይ ሕይወት ለቢስካ ክንበር ይከኣል እዩ። ከምዚ ምስ ኣጋጠሞ ኢየሱስ ነቶም ሊቃውንቲ ሕጊ ዝበሎ ኣሎ። እዚኦም የስተማስሉ ነሮም ኮይኑ ተጻይ ድላይ እግዚአብሔር ዝኾነ ነገራት እዮም ይገብሩ ነሮም። ብዛዕባ እግዚአብሔር ይዛረቡ ኮይኑ ግን ፍቃድ እግዚአብሔር ይፍጽሙ ኣይነበሩን። ኣብ ከምዚ ዝበለ ኩነት ምኽሪ ኢየሱስ ‘ዝበሉኹም ዘበሉ ኩሉ ግበሩ ዝገብርዎ ግን ኣይትግበሩ’ ዝብል ነበረ። ስለዚኸስ ከምዚኦም ሰባት እዚኦም ምስ እግዚአብሔር ሓሳዊ ርክብ ወይ ምስሉይ ርክብ ብምግባር ክንበር ይከኣል እዩ። እዚ ክፍሊ ናይ ዓሠርቱ ቃላትከስ ምስ እግዚአብሔር ዘሎና ርክብ ሓሳዊ ወይ ምስሉይ ከየከውን እዩ ዝዕድም! ርክብናስ ንኩሉ ነገራትና ኣብ ኢዱ ነውድቀሉ ናይ ምትእምማን ርክብ ደኣ ይኹን። ኣብ’ዚ ርክብ እዚ እንሕተቶ ክሳብ ሕይወትና ኣብ ሓደጋ ትወድቀሉ ደረጃ ምስ ህላዌ ጐይታ ብሓቂ ክትራኸብ እምበር ብሓሳብን ዘረባን ጥራይ ክንውሰን ከምዘይብልና ኢና ንሕተት።
ንልቢ ዝትንክፍ ምስክርነት ክርስትና!
ንልቢ ሰባት ክትንፍክ ዝኽእል ምስክርነትከስ እዚ ብቃልን ብግብርን ዝንበር ክርስትና እዩ። ከመይ ብዙሓት ቅዱሳን ብዘረባኦምን ብስብከቶምን ጥራይ ዘይኮነስ ብግብሮም እውን ከይተረፈ ንክርስቶስ ስለዝመስከሩ እዩ። ሓደ ቅዱስ ሰብ ክዛረበና ከሎ ብዛዕባ ኩነታት ነገራት ከዘንቱ ከሎ ልብና የንቀሳቅስ። ቅዱሳንከስ ነዚ ክገብሩ ይኽእሉ ምኽንያቱ ነቲ ልብና ኣብ ውሽጢ ውሻጠ ሃረር ዝብሎ ሓቀኛ ርክብ ምስ ጐይታ ኣባኦም ስለዝዕዘቦ። እዚ ነገራት እዚ ምናልባት ኣብ ርሑቅ ቦታ ሃሰው ከይንብል ኣብ ጥቃ ገዛ ዘለው ጐረባብትና ዝኾኑ ቅዱሳን ክንዕዘቦ ንኽእል። እንበዓል መን እዮም ሃሰው ንከንብል ከኣ እዞም ሰባት እዚኦም እቶም ንደቆም ሠናይ ኣብነት ናይ ቅንዕና ከምኡ እውንን ገርሀይናን ቅኑዕን ናብራን ንምውዛታር ኣብነት ዝኾኑን ንጹሓትን ለጋሳትን ሰባት እዮም።
ሎሚ ዘድልዩ ብተግባር ስምካ ይቅደስ ዝብሉ ክርስትያን እዮም!
ኮይኑ ግን ንስም እግዚአብሔር ብዘይ ተጒላባን ምስትምሳልን ብሓቂ ዝለብስዎን ነቲ ስምካ ይቀደስ ዝብል ብሥራት ቤተክርስትያን ዝኾነ ጸሎተ ኣቡነዘበሰማያት እንተዝርከቡ ስብከት ቤተክርስትያን ምተሰምዔን ብዙሕ ተኣማኒ ምኾነን ነሩ። ናብራናን ኩነታት ሕይወትናን ከምዚ ዓይነት ምስክርነት ክህብ እንተኽኢሉ ጥምቀትና ክሳብ ክንደይ ዓቢ ከምዝኾነ ቅዱስ ቊርባን ከኣ ዝለዓለ ትዕድልቲ ምዃኑ ምተራእየ። እዚ ከኣ ኣብ መንጎ ሰወነትናን ሰውነትን ክርስቶስን ክሳብ ክንደይ ጥቡቅ ርክብ ከምዘሎ ምመስከረ። ማለት ክርስቶስ ኣባና ንሕና ከኣ ኣብ ክርስቶስ ከምዘሎና ምመስከርና። እዚ ምስትምሳል ዘይኮነስ ሓቀኛ ምስክርነት እዩ። እዚ ብዘረባ ለለይ ምባልን ከም ሕንጻይ ዘረባ ጸሎትን ምድጋም ኣይኮነን እንታይ ደኣ ንጐይታ ምፍቃርን ብልብኻ ምጽላይን እዩ።
ድሕሪ መስቀል ክርስቶስ ማንም ካባና ገዛእ ርእሱ ከስተናዕቅን ብዛዕባ ህላዌኡ ሕማቅ ክሓስብን ኣይክእልን። ከመይ ብስሙ ዝአመናን ዝተጠመቅናን ኩልና ስምና ኣብ ዝባን ኢየሱስ ስቁል እዩ ዘሎ። ንሱ እዩ ተሰኪሙና ዚኡአዓዝ። ስለዚኸስ ንሱ ንስምና ወላውን ነቲ ኣባና ዘሎ ክፍኣት ክሳብ መወዳእታ ቀራንዮ ኣብ ዝባኑ ስለዝለበሶ ንስም እግዚአብሔር ምልባስ ይሕሸና። ንሱ ንስምና ዝለሰሶ ከኣ ንክምሕረና ኣብቲ ፈቃር ልቡ ቦታ ምእንቲ ክህለወና ኢሉ እዩ። ስለዚኸስ እግዚአብሔር በዚ ትእዛዝ እዚ ገቢሩ ‘ልበሰኒ ኣነ ለቢሰካ እየ’ ይብለና ኣሎ።
ኩልና ስም እግዚአብሔር ክንጽውዕ ንኽእል!
ኣብ ጉዕዞ ሕይወትና ኣብ ዝሃሎና ንሃሉ ዝኾነ ኩነት እውን የጋጥመና ነቲ ተኣማኒ ፍቅርን መሓርን ዝኾነ ቅዱስ ስም እግዚአብሔር ክንጽውዕ ዕድል ኣሎና። እግዚአብሔር ብንጹሕ ልቢ ንጽውዖ ኩሉ ኣይፋል ክብል ኣይክእልን። ሃየ እምበር ንገዛእኹም ምስ ተመለስኩም ኣብ እትገብርዎ ዕዮ ገዛ ንመለስ! ኣብ መደምደምታ ክብለኩም ዝደሊ ንደቅኹም ትእምርተ መስቀል ብዝግባእ ንክገብሩ ክትምህርዎም እላቦ።
[ Audio Embed ነዚ መደብ’ዚ ብድምጺ ንክትከታተሉ ኣብዚ ጠዉቑ!]


text:
፲፯/17 መስከረም በዓል መስቀል
በስመ ኣብ ወወልድ ወመንፈስ ቅዱስ ኣሃዱ ኣምላኽ ኣሜን።
መስቀል
“ኣነ ግና በቲ ጎይታና ኢየሱስ ክርስቶስ ዝተሰቕለሉ መስቀል እንተ ዘይኮይኑስ ብኻልእ ኣይምካሕን እየ”(ገላ6፡16)
ከምቲ ነቢይ ሙሴ ኣብ መጽሓፉ ጽሒፍዎ ዘሎ፡ ጎይታናን ኣምላኽናን ኢየሱስ ክርስቶስ ነቲ ንዘመናት ብማእሰር ሞት ተኣሲሩ ናብ ሲኦል ዝተደርበየ፡ እና ተሸቑረረ ዝነብር ዝነበረ፡ ኣፍ ደገ ገነት ዝተዓጽዎ ኣዳምን ዘርኡን፡ ካብ ባርነት ዲያብሎስ ካብ ማእሰርቲ ሓጢኣት ክፈትሖ፡ ዝተዓጽወ ገነት ክኸፍተሉ፡ ርጉም ብምዃን መርገምና ጸይሩ፡ ንዓለም ብምልኣ በጃ ብምዃን ኣምላኻዊ ፍቕሩ ኣብ መስቀል ገሊጹልና እዩ። በዚ ከኣ ሰይጣን ተሳዒሩ፡ደቂ ኣዳም ከኣ ሰላም ረኺብና በቲ ሰላምና ዝኾነ ኣምላኽ፡(ዘፍ 2፡24, ገላ 3፡13, ኤፌ 2፡13-16, ቆላ1፡20, ኢሳ 9፡6)
እንተኾነ ግን ካብ ክፍኣት ዘይዓርፉ ጸረ መስቀል ዝኾኑ ኣይሁድን ሰዓብቶምን ክቡር መስቀል ናይ ኣምላኽና ተኣምራት ይገብር ስለ ዝረኣዩ ብቕንኢ ተላዒሎም ፡ስሙ ከይልዓል ፈጺሙ ድማ ክጠፍእ ተላዓሉ።ካብዚ ተበጊሶም እምበኣር ንኽቡር መስቀል ምስቲ ብየማንን ጸጋምን ናይ ጎይታ ዝተሰቕልሉ ክልተ መስቀል ገይሮም ቀበርዎ’ሞ ህዝቢ ኢዮሩሳሌምን ከባቢኣን ኣብ ልዕሊኡ ጓሓፍ ከም ዝጉሕፍሉ ገበሩ።ከምዚ ኢሉ ንልዕሊ 200ዓመታት ቀጸለ።ካብ ብዝሒ ጓሓፍን ንውሓት ግዜን ዝተላዕለ ከኣ ምብራኹ ክንዲ ጎቦ ኮነ።
ድሕሪ ብዙሕ ግዜ እምበኣር፡ኣብ ልዕሊ መስቀል ክርስቶስ ፍቕሪ ዝነበራ ንግስቲ ኢሌኒ ንወዳ ንጉስ ቆስጦንጥኖስ ሒዛ መስቀል ንምርካብ ጉዕዞ ናብ ኢዮሩሳሌም ጀመረት።ኢዮሩሳሌም ኣትያ ከኣንሓደ ዓቢ ኣይሁዳዊ ሰብኣይ (ኪርያኮስ) ሰብኣይ ረኸበት፡ማይን መግብን ከልኪላ ከኣ ከምዝጠሚ ገበረቶ ንሱ ከኣ ናብቲ ክቡር መስቀል ናይ ኣምልኽና ኢየሱስ ክርስቶስ መሪሕዋ ከደ።ነቲ መሎኮታዊ ደም ዝፈሰሰሉን መለኮታዊ ስጋ ናይ ኣምላኽና ኢየሱስ ክርስቶስ ዝተቖርሰሉን መስቀል ንምርካብ ከኣ መስከረም17 ኩዕታ ተጀመረ መጋቢት 10 ከኣ ተወድአ።ኩዕታ ምስ ተወድአ ሰለስተ መስቀለ ተረኸበ።ከምቲ ኣቐዲሙ ዝተገልጸ መስቀል ናይ ጎይታናን ኣምላኽናን ኢየሱስ ክርስቶስ ተኣምራት ይገብር፡ ምዉታን የተንስእ ስለ ዝነበረ፡ነቲ ዝተረኽበ ሰለስተ መስቀል ምዉት ኣምጺኦም ፈተንዎ እሞ ገባሬ ተኣምር ዝኾነ መስቀል ጎይታና ኢየሱስ ክርስቶስ፡ነቲ ምዉት ኣተንስኦ። ክርስቲያን ኩላቶም ተሓጎሱ። ንኽቡር መስቀል ብግንባሮም ተደፊኦም ሰገድሉ፡ ቅዳሴ ሰሪዕም ከኣ ንኣምላኽ ኣመስገኑ ።
ሓደ ይስሓቕ ዝተባህለ ሳምራዊ ግና ምስ ካልኦት ሳምራውያን ኮይኑ “ንምንታይ ንኾንቱ ተድኽሙ፡ ንምንታይከ ንዕንጸይቲ መስቀል ትሰግዱ “እና በለ ንክርስቲያን ኣባጨወሎም። ቀጺሉ እቲ ሳምራዊ፡ ኣብቲ ቦታ ሕማቕ፡ መሪር ማይ ነበረ እሞ፡”ሃይማኖትኩም ቅንዕትን ርትዕትን እንተኾይና፡ ነዚ መሪር ማይ ናብ ጥዑም ማይ ክትቅይሮ እያ። ናይ መስቀል ሓይሊ ከኣ እንተ ኣርኢኹምኒ ብኢየሱስ ክርስቶስ ክኣምን እየ “እና በለ ናይ ላግጺ ቃላት ኣስምዐ። እዚ ክብል ከሎ ኣውዶኪስ ዝስሙ ጻድቕ ካህን ሰምዖ እሞ፡ መንፈሳዊ ቅንኢ ተሰምዖ፡ ቀሪቡ ከኣ ተወከሶ። ብድሕርዚ እቲ ካህን መስቀል ሒዙ ነቲ ማይ እና ባረኸ ናብ ኣምላኽ ጸለየ፡ እቲ መሪርን ዘይጥዕሙን ማይ ካኣ ኣዝዩ ጥዑም ዝስተ ማይ ኮነ። እቶም ሕዝቢ ድማ ንሳቶምን እንስስኦም ሓቢሮም ሰተዩ። ኣብቲ ቦታ ከኣ ቤተክርስቲያን ሃነጹ። እታ ማይ ንክርስቲያን ጥዕምቲ ንዘይኣምኑ ግና መራር ነበረት እሞ ይስሓቕ ሳምራዊ ክሰቲ ኢሉ ነቲ ማይ ምስ ጠዓሞ ኣዝዩ መሪርን ዘይጥዑምን ኮይኑ ረኸቦ እሞ ኣዝዩ ብልቡ እና ጓሃየ ብክርስቶስ ኣመነ። ኣብ ኢዮሩሳሌም ብዝነበረ ኤጲስ ቆጶስ ከይዱ ተጠሚቑ ከኣ ክርስቲያን ኮነ። በረኸት መስቀል ምስ ኩላትና ይኹን! ኣሜን።
ብድሕሪ እዚ ንግስቲ ኢሌኒ ንኽቡር መስቀል ምርካባ፡ ሰይጣን ካልኣይ ግዜ መስቀል ክጠፍኣሉ ይኽእል እዩ ኢሉ ዝሓሰቦ ካልእ መገዲ ደለየ። ሓደ ግዜ ካብ መኳንንቲ ንጉስ ፋርስ ናብ ኢዮሩሳሌም መጺኡ ናብ ውሽጢ ኢየሩሳሌም ኣተወ እሞ፡ ኣብ ቅድሚ እቲ ክቡር መስቀል ዓቢ ብርሃን ደሚቑ ክበርህ ረኣየ፡ ኢዱ ዘርጊሑ ከኣ ነቲ መስቀል ክሕዞ ደለየ። እንተኾነ ሓዊ(እሳት) ካብቲ መስቀል ወጺኡ ኢዱ ኣሕረሮ፡ እቶም ክርስቲያን ከኣ “ስራሕ መስቀል ዓቢ እዩ፡ ክርስቲያን ዘይኮነ ሰብ ከኣ ክሕዞ ኣይግባእን እዩ “በልዎ። ንሱ ከኣ ክልተ ዲያቆናት ኣሰኪሙ ናብ ዓዱ ናብ ፋርስ ወስዶ። ኣብ ቅድሚ መንበሪ ገዝኡ ዓሚቕ ጉድጓድ ኣዂዒቶም ብድሕሪዚ ነቲ ክቡር መስቀል ናይ ጎይታ ኣብቲ ጉድጓድ ቀበርዎ። እቶም ክልተ ዲያቆናት መስቀል ኣበይ ከም ዝተቐብረ ምእንቲ ከይሕብሩ ከኣ ቀተሎም። እዚ ክገብር ከሎ ሓንቲ ካብ ኣዋልድ ካህናት ዝኾነት ጓል ኣንስተይቲ ኣብ ቤት እቲ መኮነን ኮይና ብመስኮት ትዕዘብ ነበረት።
እዚ ኩሉ ምስ ተፈጸመ ናይ ሮም ንጉስ ሕርቃል እዚ ሰምዐ እሞ፡ መስቀል ካብ ኢድ ፋርሳውያን ንምምላስ ሰራዊቱ ኣኽቲቱ መጸ። እታ ኣቐዲማ መስቀል ኣበይ ከም ዝተቐብረ እትዕዘብ ዝነበረት እስራኤላዊት ጓል ኣንስተይቲ ንንጉስ ሕርቃል ሓበረቶ፡ ናብቲ ቦታ ከኣ መሪሓቶ ከደት። ንጉስ ሕርቃል ንኽቡር መስቀል ካብቲ ተቐቢርዎ ዝነበረ ቦታ ኲዒቱ ኣውጽኦ፡ ኣዝዩ ድማ ደስ በሎ፡ ክርስቲያን ብምልኡ ድማ ጠፊኡ ዝነበረ መስቀል ብምርካቡ ተሓጎሰ። ንጉስ ሕርቃል ካኣ ነቲ ዝተረኽበ ክቡር መስቀል ብልብሲ መንግስቲ ጠቕለሎ። ዕለቱ 10 መጋቢት 614 እዩ። በረኸት መስቀል ምስ ኩላትና ይኹን!ኣሜን።
እምበኣር ዝኸበርኩም ህዝቢ እግዚኣብሔር መስቀል ኣብ ህይወትና ዓቢ ቦታ እዩ ዘለዎ። ከመይ ጎይታናን ኣምላኽናን መድሓኒና ኢየሱስ ክርስቶስ፡ ካብ ቅድስት ድንግል ማርያም ዝወሰዶ ስጋን ነፍስን ብተዋህዶ ኣብ መስቀል ውዒሉ ንጹህ ደሙን ክቡር ስጋኡን ኣብ መስቀል ኣፍሲሱን ቆሪሱን ናቲ ኣብ መንጎ እግዚኣብሔርን ሰብን ተፈጢሩ ዝነበረ ጽልኢ ከም ዝድምሰስን ክሳድና ኣቕኒዕና ከም እንኸይድን ገይሩና እዩ። ነዚ ኣመልኪቱ ቅዱስ ሓዋርያ ጳውሎስ “,,,,,,,,,,,ንሱ ነቲ ኣብ መንጎ ዝነበረ ናይ ጽልኢ ከልካሊ መንደቕ ብስጋኡ ብምፍራስ ነቶምክልተ ሓደ ዝገበረ ሰላምና እዩ,,,,,,,,,, ኣብ መስቀል ተሰቒሉ ብምማት ነቲ ጽልኢ ደምሰሶ፡ ነቶም ክልተ ሓደ ብምግባር ከኣ ብመስቀሉ ምስ ኣምላኽ ኣተዓረቖም።(ኤፌ 2፡13-17)። ስለዚ ኣምላኽና ኢየሱስ ክርስቶስ ብንጹህ ደሙን ቅዱስ ስጋኡን ዘኽበሮን ዝቐደሶን መስቀል ንሕና”ውንዝግብኦ ክብሪ ክንህቦ ይግባእ። ኩሉ ግዜ ከኣ ብዛዕባ መስቀል ክንሓስብ፡ ውዕለት ጎይታና ኣብ መስቀል እና ዘከርና ካብ ሓጢኣት ርሒቕና ክነብር ይግባእ።
መስቀል ክበሃል ከሎ ከም ተራ ዘረባ ዝዝረበሉ፡ በዓሉ ድማ ከም ተራ በዓል ኣይኮነን። ሽሕ እኳ ከምቲ ቅዱስ ጳውሎስ ዝገለጾ፡ ንዘይ ኣምኑ ዕሽነት ኮይኑ እንተ ተራእዮም፡ ንዓና ንኣመንቲ ግና ሓይልና፡ ጽንዓትና፡ በጃና፡ መድሓኒት ንፍስና ስለ ዝኾነ፡ ድሕነትና ዝተፈጸመሉ፡ ናጽነትና ዝተኣወጀሉ ኣብ መስቀል ስለ ዝኾነ ዝግብኦ ክብርን ኣበዓዕላ ስርዓትን ክንፍጽም ይግባእ። ብኣንጻሩ ናይ መስቀል በዓል ብጓይላን ዳንኬራን፡ ብባእስን ቅርሕንትን፡ ብስስዐን ስርቅን፡ ብስኽራንን ዝሙትን፡ ብሓፈሻ ብፍትወት ስጋ እንተ ኣሕሊፍናዮ፡ ኣብ መስቀል ዝተገብረ ናይ ድሕነት ስራሕ፡ ኣምላኽና ኢየሱስ ክርስቶስ ዘፍሰሶ ደምን ዝቖረሶ ስጋን ብግብርና ኮንቱ ንገብሮ። ስለዚ በዓልና ንኣምላኽ ዘሐጉስ ክኸውን ይግባእ። ኣብ ክንዲ ስጋዊ ስራሕ(ሓጢኣት)፡ መንፈሳዊ ስራሕ እና ሰራሕና እቲ ዓቢ ናይ መስቀልስራሕ እና ዘከርና ንንበር። ነቶም ተጠራጠርቲ እውን ብዛዕባ መስቀል ከመይ “ከምቲ ብዙሕ ግዜ ዝነገርክኹም ሕጂ ከኣ እና ነባዕኹ ዝነግረኩም ዘለኹ ብዙሓት ጸላእቲ መስቀል ክርስቶስ ኮይኖም ይነብሩ ኣለዉ። መወዳእትኦም ጥፍኣት እዩ”(ፈሊ3፡18-19) ከም ዝበለ ቅዱስ ሓዋርያ ጳውሎስ፡ ብዙሓት ጸላእቲ መስቀል ኣለዉ። ንሕና እውን ብቓልን ብግብርን መንነት መስቀል ክንፈልጥን ብተግባር ክነርእን ይግባእ።
ብሓፈሻ እምበኣር መስቀል ኣርማና፡ ዋልታና፡ ንሰይጣን እንስዕረሉ ብደም ጎይታና ኢየሱስ ክርስቶስ ዝተሓዝጽበ እዩ እሞ ፍቕሪ መስቀል ካብ ልብና፡ካብ ህይወትና ከይርሕቕ፡ቅዱስ እግዚኣብሔር ጸጋኡ የብዝሓልና!!! ርሑስ በዓል መስቀል ይግበረልና። በረኸት መስቀል ሎሚ፡ ጽባሕ፡ ንዘልኣለም ኣይፈለየና ። ኣሜን!!!(ተወሰኽቲ ጥቕስታት ብዛዕባ መስቀል፥ ዘጽ17፡10-13,ገላ3፡13, 1ቆሮ1፡18, ኤፌ 2፡13-17, ቆላ 1፡24, ገላ6፡14, ፊላጵ3፡18-19)።
ወስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን!!!


text:
ሰሙነ ሕማማት (ሰሉስ)
ኪርያላይሶን ኪርያላይሶን ኪርያላይሶን !!!
ሰሙነ ሕማማት (ሰሉስ)
ሰሉስ መዓልቲ ጐይታናን መድኃኒናን ኢየሱስ ክርስቶስ ነቲ ብዕለተ ሰኑይ ዝፈጸሞ ተግባር መሰረት ብምግባር ጸሓፍት ፈሪሳውያን ንጐይታ ምኽንያት መኽሰሲ መታን ክረኽብሉ ብዙሕ ከቢድ ኢሎም ዝሓሰብዎ ሕቶታት ዝሓተትሉ መዓልቲ እዩ። ንኹሉ ዝገብሮ ትእምርትን ተኣምራትን ብናይ መን ስልጣን ከም ዝገብሮ ዝሓተትሉ ዕለት እዩ። ስለዚ ዝኾነ እዛ ኣብ ሰሙነ ሕማማት እትርከበ ሰሉስ ናይ ሕቶ መዓልቲ ትፍለጥ።
ብኻልእ ወገን ድማ እታ ጎይታ ሰኑይ ዝረገማ በለስ ምሉእ ብምሉእ ዝነቐጸትሉ መዓልቲ ሰሉስ እዩ። ኣይሁዳውያን ብትምህርቲ ጐይታ ኩሉ ግዜ ይቐንኡ ብምንባሮምን ኵሉ ሰብ ድማ ይስዕቦ ኣሎ ብምባል ይሓሙ ስለ ዝነበሩን ኣብ ቅድሚኦም ከቢድ ዝመስሎም መስቀላዊ ሕቶታት ብምሕታት ጐይታ ምስ ገዛእቲ ዓለምን ሕዝብን ከባእስዎ ተንኰል ካብ ምእላም፡ ፈተነ ካብ ምፍታን ዓዲ ኣይውዕሉን ነበሩ። ኣብዚ ናይ መወዳእታ ሰሙን’ውን ፋሲካ ንምኽባር ናብ ኢዮሩሳሌም ምምጽኡ ኣይተርፍን፡ ብዙሕ ሕዝቢ’ውን ብትምህርቱን ተኣምራቱን ይስዕቦን ይኣምኖን ኣሎ፡ ንሕናኸ ንመን ሒዝና ክንተርፍ ኢና፡ ኣብ ትምህርቱ ድማ ንግብርታትና የቃልዖ ኣሎ ብምባል ኣዝዮም ተሻቒሎም ነበሩ። በዚ መሰረት ድማ ብዓቢ ኽብሪ ብህጻናትን ብኣእማን ቢታንያ እናተመስገነ ናብ ቤተ መቕደስ ምእታዉን፡ ነታ መሻቐጢን መናገዲን ገይሮሞ ዝነበሩ ቤተ መቅደስ ዕዳጋታቶም ገላቢጡ ስለ ዝሰጐጎምን ብጭጉራፍ ገይሩ ብውርደት ስለ ዘባረሮምን ከምኡውን ሓቀኛ ዕላማ ቤተ መቅደስ ድማ ብምንጋር ነቲ ክፉእ ግብሮም ስለ ዘጋህዶን ስለዝወቐሶምን ኣዝዮም ተሻቒሎም ነበሩ። ስለዚ ከኣ እዩ ኣይሁድ ሊቃውንቲ ኻህናትን ዓበይቲ ህዝብን ነቲ ምኽሪ ሞት ክሕግዞም ዝኽእል ዝበልዎ ነገር ክሰርሑን ምኽንያት መኽሰሲ ከናድዩን ሓዲሮም ንጽባሒቱ ሰሉስ ሕቶታት ዝሓተትዎ። እቲ ሕቶ ድማ “በየናይ ስልጣን እዚ ትገብር ኣሎኻ፧ እዚ ስልጣን እዝስ መን ሃበካ፧” ዝብል ነበረ(ማቴ 21፡23-27, ማር11፡2733, ሉቃ 20፡1-8)። ነቲ መስቀላዊ ሕቶኦም ክምልስ ከሎ ብናተይ ስልጣን እየ ዝገብር እንተበለና ምስ ሮማዊ መንግሥቲ ከነባእሶ ኢና ዝብል ነበረ። ምኽንያቱ ዕዳጋን ንግድን ክተክልን ክነቅልን ዝኽእል ብኸመዚ ዓቢ ምስጋና ክምስገን ዝግብኦ ንጉስ ክኸውን ኣለዎ ብምባል እዩ። ነገስታት ድማ ብስልጣኖም ዝመጽእ ከም ዘይጻወርዎ ርዱእ ነገር ምዃኑ ኣብ ልደት ጐይታ ብሄሮድስ ዝተቐትሉ 144,000 ዝኾኑ ህጻናት ምዝካር እኹል እዩ። ብናቶም ሓሳብ ድማ ጐይታ ካብ ምድራውያን ነገስታት ኣይኮነን ክህነት ካብ ዝግብኦም ሌዋውያን’ውን ኣይኮነን፡ ብኸመይ ደኣ ዕዳጋና ክብትን ሕጊን ትእዛዝን ዘለዎ ትምህርቲ ክምህር ከምኡ’ውን ተኣምራት ክገብር ዝኽእል እናበሉ እዮም በየናይ ስልጣን ክገብር ከምዝኸኣለ ክፍልጡ ደልዮም ተንኰል ፍሒሶም ናብኡ ዝመጹ። ንሱ ግና ልብን ኮላሊትን ዝምርምር ኣምላኽ ስለዝኾነ ከም ወትሩ ክፍኣቶም ፈሊጡ ሕቶኦም ብሕቶ መሊሱ ኣሕፈሮም። “ጥምቀት ዮሓንስ ካበይ እያ፧ ካብ ሰማይዶ ወይስ ካብ ሰብ፧” ብምባል ድማ ሓተቶም። ንሳቶም ድማ ንሓድሕዶም ተዛራሪቦም “ካብ ሰማይ እንተ በልናዮ፡ ከመይ ደኣ ዘይኣመንኩምዎ፧ ክብለና እዩ ካብ ሰብ እንተ በልናዮ ግና፡ ንዮሓንስ ኩሎም ከም ነብዪ ይቘጽርዎ ኣለዉ እሞ፡ ንሕዝቢ ንፈርህ።” ብምባል “ኣይንፈልጥን” ኢሎም መለሱሉ። ጐይታ ድማ ኣነ ኸኣ በየናይ ስልጣን እዚ ኸም ዝገብር፡ ኣይነግረኩምን፡ በሎም (ማቴ 21፡23-27)። በዚ ድማ ሓፊሮም ተመልሱ።
ጐይታናን መድሓኒናን ኢየሱስ ክርስቶስ ኣብ ዕለተ ሰሉስ ካልእ ሕቶታት’ውን ተሓቲቱን ተወሳኺ ትምህርቲ’ውን ምሂሩን እዩ። ብዛዕባ ምኽፋል ግብሪ፡ ትንሳኤ ሙታን፡ ወዲ ዳዊት ዝተባህለ መን ምዃኑ ዝኣመሰሉ ሕቶታት ዝመለሰሉን ብምስላ ገይሩ ድማ ዝመሃረሉን ዕለት እዩ(ማቴ21፡8 , ማር 12፡2 ማር 13፡37 ሉቃ 20፡9 ሉቃ 21፡38)። እዚአን ትምህርትታቱ ድማ ትምህርተ ሰሉስ ተባሂለን ይፍለጣ።
ካብዛ ዕለት’ዚ እንመሃሮ መልእኽቲ፡ ካብ መርገምን ሞትን ክንድኅን ንንስሓ ዝበቅዕ ፍረ ከነፍርን ጐይታ ናባና መንፈሳዊ ፍረ ደልዩን ብሂጉን ኣብ ዝመጸሉ እዋን ቖጽሊ (ሃይማኖት) ጥራይ ዘይኮንስ ፍረ (ሰናይ ግብሪ) ሒዝና ክነጽንሖ ከምዝግባእ እዩ። ሃይማኖይና ኣጽንዒና ሰናይ ግብሪ እንዳገበርና እንተጸና ፡ በታ ክርስቶስ ንፍርዲ ዝመጽአላ ሰዓት “ኣቱም ናይ ኣቦይ ብሩኻት” ተባሂልና ብየማኑ ቅቑመና እዩ። ኣብ ሃይማኖትና ከይጸናዕና፡ ሰናይ ምግባር’ውን እንተዘይብልና ግና “ኣንቱም ርጉማት ካባይ ርሓቑ” ተባሂልና ናብቲ ንዲያብሎስን ሰራዊቱን ዝተዳለወ ስፍራ ክንድርበ ኢና ስለዚ መንግስት ሰማያት ክንወርስ እንተድኣ ኮይና ኣብ ሃይማኖትና ጸኒዕና ክንነብር ይግባኣና።
ካልእ መልእኽቲ ናይዚ ዕለት’ውን ንጐይታ ምፍትታን ከምዘይግባእን፡ ንሕና’ውን ብሓቂ ኣብ መገዲ ክርስትና እንተሎና ብሰባት ኣብ ክንዲ ጽቡቕ ዝገበርና ክፉእ እንፍደየሉ ጊዜ ክህሉ ስለዝኽእል ብኵሉ ክንግረም ከምዘይብልና ዘረድእ እዩ። ዘለአለማዊ ስልጣን ናይ ባህርይኡ ዝኾነ ጐይታ፡ ከም ፍቓዱ ንሰባት ስልጣን ዝህብ ኣምላኽ፡ እንተላይ ነቲ ሒዞሞ ዝነበሩ ስልጣን ዝሃቦም ንሱ ክነሱ ብሓጥኣንን ክፉኣትን ሰባት “ነዚ ስልጣን ዝሃበካ መን እዩ፧” ተባሂሉ ተሓቲቱ እዩ። እዚ ድማ መን ምዃኑ ስለዘይፈልጥዎ እዩ። ዝምርምር እምበር ዘይምርመር ኣምላኽ ምዃኑ ኣየስተውዓልዎን። ሕቶኦም’ውን ናይ ቅንዕና ኣይነበረን። ንሱ ግና ንሕቶኦም ብሕቶ መሊሰሎም። ጐይታ ከምቲ ንዓይ ዝገበሩኒ ንዓኻትኩምውን ከምኡ ክገብሩኹም እዮም ከም ዝበለ ኣብ ጉዕዞ ህይወት ደቂ ሰባት ብዙሕ ተጻብኦ ብዝተፈላለየ ምኽንያት ክመጾም ይኽእል እዩ። ንኵሉ ግና ብትዕግስት ክንሰግሮ ይግባእ።
ናይ ክርስቶስ ቤተሰብ፡ ከምቶም ጸሓፍትን ፈሪሳውያንን፡ ብኣምላኽነት ኢየሱስ ክርስቶስ ዝጠራጠሩ ዝነበሩ፡ ሎሚ’ውን ብኣምላኽነት ጎይታናን መድሓኒናን ኢየሱስ ክርስቶስ ዝጠራጠሩ፡ ኣምላኽነቱ ክሒዶም “ኣማላዲ እዩ” ዝብሉ ኣዝዮም ብሓት እዮም። ንሕና ግና ንሱ ናይ ባህርይ ኣምላኽ፡ ፈጣሪ ኵሉ፡ ብዘይ ብእኡ ሓደ እኳ ዝተፈጥረ ከምዘየለ ፈሊጥና ብጎይታናን መድሓኒናን ኢየሱስ ክርስቶስ ተኣሚንና፡ ኣብ ሃይማኖትና ጸኒዕና ነቶም ዝጠራጠሩ ድማ ብግቡእ እንዳኣረድእና ክንነብር ይግበኣና። እዚ ክንገብር እግዚኣብሔር ቅዱስ መንፈሱ ይዓድለና ።
ስብሓት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን!!


text:
በስመኣብ ወወልድ ወመንፈስ ቅዱስ ኣሃዱ ኣምላክ ኣሜን!
ቃለ መሕትት ምስ ወይዘሮ ምኽንያት
ወይዘሮ ምኽንያት፡ በቲ ዝያዳ ዝልለያሉ ብባህሪኤን ኢየን ዝፍለጣ። ካብቲ ዘገርም ልማደን ግና እና ተወልዳን እና ወለዳን እናኣረጋን ይነብራ። ናብቲ ዝርዝራዊ ወለዶ ናይ ወይዘሮ ምኽንያት ምስ እንኣቱ ምኽንያት፡ ንምኽንያት ወሊዳ ሽዑ እታ ውልዶ ምኽንያት ንዝመጽእ ህይወት ብምኽንያት መዊሳቶ። እወ! እታ ምኽንያት ዓባይ ጓላ ንምኽንያት ንጽባሒቱ ጽቡቕ ከም እትገብረላ መብጽዓ ኣትያትላ። ነታ ንእሽቶ ጓል ጓላ ምኽንያት ሕጻን ምኽንያት ከኣ ብዛዕባ ምኽንያት እንታይ ከም እትገብረላ ትህንጠ። ግና ምኽንያት ትወልዶ ማእለያ የብሉን። ከመይ ከመይ ኢዩ ኣንቱም የሕዋተይ ንስርሓዮ ኣይኮነን ንዕመሞ ኣይኮነን ምኽንያት ትወልዶኮ ምኽንያትን ድሕሪ ምኽንያትን ንዓመታ ምኽንያት ጥራይ ኢዩ። ኣይገርመኩምን’ዶ፧ ምኽንያት ጽባሕሲ ነታ ድሕሪኣ ትመጽእ ምኽንያት ጽባሕ ካልእ ናይ ጽባሕ ምኽንያት ጸቢሓትላ ትጸንሕ። ለካ ናይ ምኽንያት ቁምነገርን ጣቋንሲ ብምኽንያት ምጉባእ እዩ። ኣብቲ ቀደም ናይ ሎሚ ጥንቲ ስለ ናይ ምኽንያት ትንግርቲ ኣቦታትና መሲሎምላ “ እቲ ክህብ ዝደሊ ብንያት፡ እቲ ክኸልእ ዝደሊ ብምኽንያት” ብሓቂ ቅኑዕ ፈሪዶምላ። ንምኽንያት ጽባሕ ጽበሐይ እናበለ ዘመኽኒ ኣየጽብሃሉ ይብሉ። ኣየ ሕማም ዳሕራይ ምኽንያት ንሳ ተታልሎ መን ኣሎስከ ዘታልሎ፧ ፍቕሪ ከይንውጥን ኣመኽንያ ትሓልፎ ጉዕዞና፡ ተስፋ ከይነሰሰን ከም ሳሕዊ ኣእምሮ ዘሎና ትድርተና፡ ብምግባር ትሩፋትን ኣምሃ እምነትን ከይ ንምዕብል ንትህኪት፡ ጥርጣረ፡ ኣበሳ. . .ካን ኩሉ ዘይ ጠቕመና ክፉእ ንዘንተ እለት ሕዛእቲ ጌራቶ ኣይግዳዳ ምኽንያት። ወይለይ ቁሩብ ዘንጊዕና ጸኒሕና መስለኒ፡ ኣዴታታ ንምኽንያት ዘኪርናስ ወላዲኣ ኣቦኣ ማዓራ ከይተዘከረ እቲኳ ዓገብ ዘይኣመሉ ኣምላኽ ክኸውን ዝተመነየን ዝህቅንን ፍልማዊ ጻብእቲ ደቂ ኣዳም፡ ጸላኤ ሰናያት ዲያብሎስ ሒማኣ ነታ ዋር ዋር ትብል ሓጢኣትን እዩ። እምነት መላእኽቲ ክፍትን እግዚኣብሔር ንግዚኡ ምስ ተሰወረ፡ ዲያብሎስ ድማ ምኽንያት ሰሪዑ ልማድ ምኽንያት ጀመረ። ነቶም ሰራዊት እግዚኣብሔር ድማ ከምዚ በሎም። “ኣንቱም ስምዑንዶ እግዚኣብሔር ገዲፉና ካብ ከደስ ኣነ ኣምላኽኩም ክኸውን መታን ይርሓስካ እናበልኩም እባ ቆጽሊ ኣምላኽነት ኣውድቑለይ” ክብል ኣመኽነየ። ምኽንያት ድማ ወግዒ ለቢሳ ተመሓዘወቶ። ሰራዊት እግዚኣብሔር ግና ሰናፋት ኣይነበሩን። ብመሪሕነት ቅዱስ ገብርኤል ቶባእ ንኽሕደት ኣሜን ንእምነት፡ ኢሎም ተላዕሉ። በብዘለውዎ ድማ ኣብ ቅድስንኦም ጽኑዓት ኮኑ። ንሱ ድማ ብግብሩ መንጸፈ ደይኒ ክኸውን ተፈርዶ። ሕነ ንስሓ ምኽንያት ይማሰሓ ከኣ ከምዚ ይመስል። ኣብኡ ኮይኑ ድማ ከምኡ ዝኣመሰሉ ዘመኻንዩ ፍጡራን ንምርካብ ጓዘመ። ወሃ ዘበለ ክመስል ከኣ ቅዲ ሑጻ ኣዳለወ። እሞ ተግባር ውዲቱ ደኣ ኣብ መንዩ ክፍጸም፧ “ኣዳም ከኣ እዛ ምሳይ ክትከውን ዝሃብካኒ ሰበይቲ ካብታ ኦም ፍረ ሃበትኒ’ሞ በላዕኩ” ኢሉ መለሰ። ኣዝያ ምልክዕቲ ንምዝራባ ምቅርቲ እትመስል ምኽንያት ኣመኽነየ። ሽዑኸ! እግዚኣብሔር ኣምላኽ ድማ ነታ ሰበይቲ ስለምታይ እዚ ገበርኪ፧ ኢሉ ሓተታ። እታ ሰበይቲ ከኣ “ተመን ኣስሒቱኒ’የ ዝበላዕኩ” ኢላ መለሰት(ዘፍ 3፡12-13)። ሔዋን ከኣ ካብ ኣዳም ዝበለጸ ምኽንያት ኣጠዓዒማ መማቕርቲ ወሲኻ ንገበና ህይወት ከተልብሶ ዝሃቀነት ትመስል። ንርኣዮ’ሞ እዚኹሉ ሰንፈላል ናብራ ምኽንያት እተምጽኦ ሕሰም ኣቤት ክገዝፍ፡ ክፈሪ! ዳር ትርኢት’ዩ ርሒብ መንፊት ሚሔ እኳ ኣይምሕለፎን። ከምቲ ሊቃውንቲ ቤተክርስቲያን ዝትንትንዎ፡ መጠን ፍልጠት እታ ኣይትብልዕዋ ዝተባህሉ ኦም “ንዘለኣለም እትነብር ትሕርምቲ ኣይነበረትን” ውዒላ ሓዲራ ኣዳም ክበልዓ ተሓዚኣ ክትጸንሕ፡ መፈተኒ እምነቱ’ውን እያ ዝነበረት። ግና ምኽንያት ከላ ቁምነገር ዝባሃል የልቦን። እምበኣር “እቲ ፍጥረት ኣምላኽ ብዘሎ ጽቡቕ ኢዩ። ብምስጋና ንዝቕበሎ ከኣ በቲ ቃል ኣምላኽን ጸሎትን ዝቕደስ ስለ ዝኾነ ገለኳ ዝድርበ የብሉን” 1ጢሞ4፡4-5፡ እቶም ፈራሓት ግና ነቲ ትእምርቲ እግዚኣብሔር ይኸብደናይ’ዩ። ካብዚ ዝተላዕለ ከይኮነ ኣይተርፍን ሓደ እዋን ንወይዘሮ ምኽንያት ቃላ መሕተት ኣካይደለን ነይረ። እቶም ዝለኣኹኒ መደብር ማዕከን ድሕነት ዝኾኑ ፍረ መንፈስ ቅዱስ መጠንቀቕታ ሂቦምኒ ነይሮም። ስማዕ እዚ ሓውና ናብ ምኽንያት እንዲኻ ትለኣኽ ዘለካ፡ ምስ ረኸብካያ ምኽንያት ኣምጺኣ ንጽባሕ ንራኸብ ከይትብለካ፡ ኣስተውዕል ኢሎምኒ። ኣነ ግን ገሪሙኒ ክሳዕ እታ እዋን እቲኣ፡ “ንምኽንያት” ክንድኡ ዝኣክል ህቡብነት ዘለዋ ኣይመስለንን እዩ ዝነበረ። እንተረኣኽዎ ግና ዝዋዓለን ይንገርካ፡ ዝተመኽረን ይምከርካ ምዃኑ ፈሊጠ። ምስ ነፍሰይ ድማ ቃል ኣትየ ተራኺብና እንከለና ንራኸብ ኢላ ከይትቖጽረኒ “እታ ምኽንያት እምበኣር ምስቲ ዘለና ናይ ግዜ ሕጽረትን ጽበት እስቱድዮን ናብቲ ብቐጥታ ዝማሓላለፍ መደብና ከነስግረኩም።
ገብርሔር፦ ሕራይ ወይዘሮ ምኽንያት ዕድሜና ኣኽቢርክን ኣብዚ ጊዝያዊ ቦታና ብምርካብክን ብስምናን ብስም ተዓዘብትን ሰማዕትን ተግበርትን ነመስግነክን።
ወ/ሮ ምኽንያት፦ ስለቲ ሞያ ናይተን ዝና ኣቦታተይን ክትውከሱ ዝመጻእኩም ኣነ ከኣ የመስግነኩም።
ገብርሔር፦ ቅድሚ ዝኾነ ምኽንያት ብቐጥታ ናብ ሕቶታተይ ክኣቱ፡ ወ/ሮ ምኽንያት ከም መዕለሊ ክኾነና ናይ ቅብጥሮት ስምክን እንታይ ኢዩ፧ ታሪኽ ህይወትክንከ ከመይ ከም ዝመስልዶ ምነገርክናና፧
ወ/ሮ ምኽንያት፦ ናይ ቅብጥሮት ስመይኳ “ምክን” ኢዮም ዝብሉኒ ትርጉሙ ከኣ ም=ምትላል፡ ክ=ክናብ፡ ን=ንያት። ታሪኽ ህይወተይ ድማ ንጹርን ፍሉጥን እዩ። እንተኾነ ስመይ ምኽንያት ይብሉኒ። ስም ኣቦይ ድማ ጸላኤ ሰናያት ይባሃል፡ ስም ኣደይ ከኣ ምኽንያት’ዩ።
ገብርሔር፦ ናይ ብሓቂ ዘሕርቕ ዛንታ’ዩ ዘለክን፡ እዚ ኩሉ ዝና ካብ ምንታይ ዝመጸ ኢዩ ትብላ፧
ወ/ሮ ምኽንያት፦ ዋላኳ ዕለቱን ወርሓቱን እንተዘይ ዘከርክዎ ምስ ሓጢኣት ዝጀመረ ኮይኑ ይስማዓኒ። ከምቲ ኣቦታተይ ዘዘንትውዎ ግና ኩሉ ግዜ እና ተጀመርኩየ ዝነብር፡ ኣብዚ ግና ናተይ ንጥፈት እቲ ዝዓበየ ተራ ከምዘለዎ ካብ ክትስሕቶ ክጥጭምቶ ይቐልል።
ገብርሔር፦ ኣብ ጌጋታት ዘለክን ኣረኣእያ ፍልይ ዝበለ ምዃኑ ብዙሓት ንዝናኽን ዝፈልጡ መቕርብክንን ተንተንቲ ጌጋታትን ይዛረቡ ኢዮም። እዚ’ኸ ካብ ምንታይ እዩ ትብላ።
ወ/ሮ ምኽንያት፦ ብልክዕ! ኣይተጋገዩን ጽቡቕ ኢዮም ዘለዉ። እቲ ዝያዳ ኣነ ዝነጥፈሉ ሞያ ንጌጋታት ዘመናውን መልክዕ ኣብ ምሃብ ኢዩ። እዚ ማለት ነቲ ክኾውን ዘለዎ ገዲፍካ ነቲ ዘይጠቅም ሓሸውየ፡ ምኽንያታዊ ምግባር። ነቲ ጌጋ ከም ቅኑዕ ወሲዶም ብምኽንያት ጓለቦይ ጸላኤ ሰናይ ዝብል ማሕተመይ ለጢፎም ንኽጓዓዙ ብኽለሳ ሓሳብን ብግብርን እተሓጋገዞም። እቲ ኣበሳ ድማ ኣዝዩ ይምልክዓሎም ማለት ኢዩ።
ገብርሔር፦ እዚ ኩሉ ክትጠቕሳለይ ዝጸናሕክን ናይ ስራሕ ዕድላት መን ይኸፍተልክን፧ እቶም ቀንዲ ዓማዊልክንከ ከመይ ዝኣመሰሉ ኢዮም፧
ወ/ሮ ምኽንያት፦ እቶም ንኸይ እረሙ ዝተላዕሉ እቶም ንጌጋኦም ከም ጌጋ ገይሮም ዘይቅበሉ። እቶም ንቕንዕና ከም ሓያል ቁሪ ወጋሕታ ገይሮም ዝፈርሕዋ ቀንዲ ዓማዊል ናይ ትካለይ ምዃኖም ይፈልጥ፡ ኣነ ከኣ ብዝከኣለኒ መጠን ኣብ ስርሖም ምስሉይ ውሕስነት እህቦም፡ በዚ ኣገባብ እዚ ስርሐይ የሳልጥ፡ ደሓር ከኣ ዓማዊለይ ከመኻንዩ ከለዉ መታን ክትሓፍሩ ብመገዲ መፈጸምታ ዘይብሉ ናይ ሓሶት ትሕትና የደናግሩ።
ገብርሔር፦ መቸም ኣብ ሓጢኣት ንግዲ ክትዋፈር ከለኻ መሻርኽቲ ወይ ከኣ ሰብ ብርኪ ክህሉውኻ ንቡር ኢዩ። ኣብ ትካክን ወሰንቲ መሳርሕቲ ዝህብዎ መጠን ኣበርክቶ ከመይ ይመስል፧
ወ/ሮ ምኽንያት፦ እወ! ኣብቲ ንግደይ ሰብ ብርኪ ጥራይ ዘይኮኑ ሰብ ሙሉእ ኣካል ኢዮም ዘድልዩኒ። ምስኡ ከኣ እቲ ኣለኒ ዝብሎ ዝዓበየ መሻርኽተይ ባዕሉ ወላድየይ ጸላኢ ሰናያት ምዃኑ ክገልጸልካ ይፈቱ። እቲ ፍቓድ ዋኒን ናይ ትካለይ’ውን ብስሙ ኢዩ ተዋሂቡኒ። ካልእ ወላዲተይ ምኽንያት’ውን ዘይነዓቕ ደገፍ ትገብረለይ። ኣሕዋተይ እኒ ትህኪ፡ እኒ ተንኮል፡ ንስኻ ዘይምምሳል፡ እኒ ኽፋእ፡ ትዕቢት ስለቲ ዝገብርዎ ግዳሴን ሞራላዊ ሓገዝን ንዓይ ንሓፍቶም ዘለዎም ኣኽብሮትን ልዕልናን ከየመስገንክዎም ክሓልፍ ኣይደልን። በዚ ኣጋጣሚ ድማ ንዳግማይ ወፍሪ ተተባብዑ ይብሎም።
ገብርሔር፦ ብቐጻሊ ተዓዘብትና ዝሓትዎ ኢየ ክሓተክን፦ ስለምንታይ ኢዩ ስምክን ምስ ስም ኣዴኽን ሓደ ኮይኑ፧ ማለት ንኹላትክን ምኽንያት ዝብል ጥብቆ ተዋሂቡክን፧
ወ/ሮ ምኽንያት፦ ኩሉ ንዝናና ብቐረባ ዝፈልጥ ሰብ ክድነቕ ከሎ ብሰሓቕ ፍሕስ ኢየ ዝብል። ምኽንያቱ ኣነ ምኽንያትን ኣደይ ምኽንያትን እና ተወላለድካ እና ተወላለድካ ናይ ምንባር ባህሪ ኣለና። ኣነ እንተደኺመ ኣደይ ትትንስእ፡ ኣደይ እንተሓሚማም ድማ ኣነ እሓዊ፡ እቲ ናይ ምትኽኻእ ኣገባብና ኣብ ምዕቃብ ድማ ንተግህ።
ገብርሔር፦ ኣብ ተሞክሮኽን ክመጽእ፡ ኣብ ስነ ግጥሚ ሃያል ዕቑር ዓቕሚ ከም እትውንና ፈተውትኽን ይገልጹ ኢዮም። እስከ ካብቲ ጽሑፍክን ገል ገለ ነግሕታት ኣስምዓና፧
ወ/ሮ ምኽንያት፦ ኣብ መጽሔት ትዕቢት ከም ዝገለጽክዎ ኩሉ ግጥምታተይ ሰብ ክፉእ ግብሪ እምበር እቶም ሰብ ጽቡቕ ግብሪ ኣይፈትዉንን ኢዮም። ድሓን ግን ሓንቲ ከስማዓካ።
“ኣመለይ ጎማ ልሳነይ ሃልኪ
ባህረይ ህሮርማ እንታይ ክወጻኪ
ተንኮለይ ክፉእ ጥልመተይ ባኖ
ሓጢኣትካዶ ይምኖ”።
ገብርሔር፦ ቅድሚ ዕላልና ምውድእና እንታይ ትጸልኣ፧
ወ/ሮ ምኽንያት፦ ብሓፈሻ ኩሉ ጽቡቕ ይጸልእ፡ ካብኡ ናብኡ ግና ቅንዕና ንጽህና ግሉጽነት ንብጻዩ ዘፍቅር፡ ትእዛዝ እግዚኣብሔር ብዘይ ምኽንያት ዝሕሉን ዝትግብርን ይጸልእ።
ገብርሔር፦ እንታይ’ከ ትፈትዋ፧ ማለተይ ንዓኽን ዕግበት ዝፈጥሩልክን ባእታታት፧
ወ/ሮ ምኽንያት፦ ኩሉ ዝጽላእ እፈቱ፡ ሓጢኣት ብዓንደ ርእሱ፡ ጌግኡ ዘጸባብቕ ዘይጣዓስ ምስኡ ንኽህሉ ዝዕድመኒ፡ ብስመይ መዕቆቢ ዘሰርሕ፡ ኮታስ ኩሉ ዘይጽቡቕ ይፍተወኒ።
ገብርሔር፦ ወይዘሮ ምኽንያት ስለቲ ዝሃብክናና መብርሂ ብስም መደበር ድሕነት ፍረ መንፈስ ቅዱስን ብስም እቶም ፍቕሪ ቅድስቲ ቤተክርስቲያን ብቐጥታ ዝከታተሉና ዘለዉ ተዓዘብትን ሰማዕትን ተግበርትን የቐንየልና።
ክቡራት ተዓዘብትና ናብ ቀዋሚ እስትድዮና መጺና ኣለና። ከምቲ ክንከታተሎ ዝጸናሕና ወይዘሮ ምኽንያት ብዛዕባ ኣመጻጽአአን ሓበሬታ ሂበናና ኣለዋ። ንሕና’ውን ካብቲ ንሰን ከውርዳልና ዝኸኣላ ሃስያ ካብታ ዝእውጃልና እሉም ምግደራ ክንላቐቕ እንወስዶ ናይ ናብራ ቅድስና ቅልስ ክዛይድ ይግባእ። ምኽንያቱ ይብላ ወይዘሮ ምኽንያት ከምቲ ኣብ 1ይ ነገስት 18፡20-21 ተጠቒሱ ዘሎ ሃይለ ቃል፡ “ኣክኣብ ድማ ልኢኹ ንኹሎም ደቂ እስራኤልን ነቶም ንነቢያት ጣኦት ባዓልን ናብ እምባ ቄርሜሎስ ኣከቦም፡ ኤልያስ ድማ ናብ ዘሎ እቲ ህዝቢ ቀሪቡ፡ ክሳብ ማዓስ ኢኹም ናብ ክልቲኡ ወገን ትሕንክሱ፡ እግዚኣብሔር እንተኾይኑ ኣም፡ላኽ ደድሕሪኡ ሰዓቡ፡ በዓል እንተኾይኑ ኣምላኽ ከኣ ንዕኡ ሰዓቡ በሎም። እቶም ህዝቢ ግና ሓንቲ ቃል እኳ ኣይመለስሉን። ብርግጽ ኣይክምልሱሉን ከኣ ኢዮም። ምኽንያት መልሲ ስለ ዘይኮነ። እቲ ምንታይ ከብዲ እግርኻ ፈጸጋ እንተ ሃልይዎ፡ ቀጥ ኢልካ ክትከይድ ዝከኣል ኣይኮነን። ስለዚ ፈጸጋ ከብዲ እግርኻ ኣሕዊኻ ከምቲ ሓጢኣትካ ኣጽሪኻ ብመገዲ እቲ እግዚኣብሔር ዝፈትዎ ኣንፈት ምጉዓዝ ይመስል። እቶም ህዝቢ ኣምላኽ ዝተባህሉ ሰብ ኦሪት እስራኤላውያን’ውን ንምኽንያት ከም ቀንዲ ዕርዲ ገይሮም ይኸዱ ከም ዝነበሩ ሪኢናዮም፡ ኣብ መወዳእታ ግና ዘመካንይዎ ምኽንያት ስለ ዘይነበሮም ክምለሱ ኣይከኣሉን። ስለዚ ንሕና ድማ ክንክተሎ ዘለና መስመር፡ ንምኽንያት ወጊድ ዝበለ በቲ ዝመራሕናዮ ህይወት ክረምቱ ዘጥልል ዓይነት ኣእምሮ ምውናን ናይ ሰናይ ግብሪ ጽቡቕ ኣብነት ኢዩ። ነቲ ከገልግሎ ሓይሊ ዝሃበኒ ከም እሙን ቆጺሩ ከኣ ናብዚ ኣገልግሎት ዝመደበኒ ጎይታናን መድሓኒናን ኢየሱስ ክርስቶስ የመስግኖ ኣለኹ። ሽሕ እኳ ቀደም ስም ጎያታ ዝጸርፍ፡ ዘሳድድን ገፋዕን እንተነበርኩ፡ብዘይ ፍልጠትን ብዘይ እምነትን ስለ ዝገበርክዎ፡ ምሕረት ረኸብኩ። ኣብ ርእሲ’ቲ ብክርስቶስ ዝረኸብናዮ እምነትን ፍቕርን ጸጋ ጎይታና ኣባይ ብዘይ ልክዕ ዓዘዘ። (1ጢሞ 1፡12-14)። እንበኣር እምነትን ፍቕርን ጸጋ ጎይታና ብዘይ መጠን ኣባና ክዓዝዝ እንተኾይኑ ከምቶም ንኸይጸድቁ ዘመኻንዩ ክንከውን ኣይግባኣናን። ነታ ዕንቅፋት ቅድስና ዝኾነት ምኽንያት ኣሊና፡ እንድሕነሉ ፍኖት ከነናዲ እንወጽኣሉን እንኣትወሉን ልዳት ዝተፈልጠ ኮይኑ፡ ከነርሕዎ ዝተቐረበ ሰናይ ማኣዲ እምነት’ውን ተነቢሩልና ኣሎ። “እወ ብስጋ ሰብ ተገልጸ፡ ብመንፈስ ጸደቐ ብመላእኽቲ ተራእየ፡ ኣብ መንጎ ኣህዛብ ተሰብከ፡ ኣብ ዓለም ተኣምነ ፡ብኽብሪ ዓረገ ዝብል ናይ እምነት ምስጢር ብርግጽ ዓቢይ ኢዩ” (1ጢሞ 3፡16)። ስለዚ ኣይንዓሹ! ምኽንያት ንዕየየላ ግህዶ ሎሚ ንኹልና ምህሮ መዘዝ ከይፈጠረስ ይኣክል ይበሎ።
ካብ መጽሔት ፍኖተ ሂወት ዝተወስደ ጽሑፍ


text:
ዝኸበርኩም ኣሕዋት፡ብቐዳምነት ሰላምታይ ይብጻሕኩም።ኣስዒበ ድማ ኣብ ጥዕናኹም ይኹን ናብራኹም ጽቡቕን ሰላምን ክትህልዉ ይምነየልኩም።ቅድሚ ኣርባዕተ ዓመት “ሰረት ታሪኽ ጥንታዊት ምድረ ባሕረ-ጋስ ኤርትራ“ እትብል መጽሓፍ ኣቕሪበልኩም ነይረ።
ሕጂ ድማ ሓዳሽ መጽሓፍ “ዓደይ ዓዲ ጀጋኑ እንብዓልመን‘ዮም ሕድሪ ስውኣት ዝጠለሙ እትብል መጽሓፍ ሒዘልኩም ቀሪበ ኣሎኹ።ዓደይ ዓዲ ጀጋኑ ....ኣስማት322 ብጣልያን ዝተቐትሉ ታሪኻውያን ኣቦ‘ሓጎታት ምስ ገለ ስእልታትን፡ጉዕዞ ብረታዊ ቃልስን፡ብወልቀ መላኺ ኣስመራን (ባሻይ ቢኢዱ) ዝተኻየደ ግዕዘይ ተግባራትን፡ኩነታት ኤርትራን ትገልጽ ኮይና ክሳብ 231 ኣርእስቲ ዘሓትን፡710 ገጻትን፡ልዕሊ 450 ስእልታትን ዝሓዘት ኢያ።ስለዚ መጽሓፈይ “ዓደይ ዓዲ‘ጀጋኑ እንብዓልመን‘ዮምሕድሪ ስውኣት ዝጠለሙ?“ሒዛቶ ዘላ ኣርእስትታት ንምፍላጡ ኣገዳሲ ስለዝኾነ ድማ ኣብ ሰለስተ ክፋል ገይረ በብዕለቱ ከመሓላልፈልኩም ተዳልየ ኣለኹ።ሕቶ ይኹን ርእይቶ ዘለኩም ወይ ድማ መጽሓፍ ክትጠልቡ ምስ እትደልዩ ድማበዚ ዝስዕብ ኢሜይል መልእኽትኹም ክተቕርቡ ብትሕትና ይጽበ።E-mail:This email address is being protected from spambots. You need JavaScript enabled to view it. 561815297 or Mobil.0049 170 311 9367.
ምስ ምሉእ ኣኽብሮት
ሓዉኹም ዶ/ርኣብርሃምጳውሎስ


text:
እዋናዊ ዜናታት
- ኣብ ማእከላይ ባሕሪ ኣስታት 100 ስደተኛታት ጥሒሎም።
- ናይ ሓዘን መግለጺ
- ሰማእታትና ዝቐስኑን ህዝብታት ኤርትራ ዝድበሱን፡ ዝወደቕሉ ህዝባዊ ሓርነታዊ ዕላማ መሊኡ ሽትኡ ምስ ዝወቅዕ ጥራሕ እዩ፡
- ወዲ 48 ዓመት እስራኤላዊ ኣብ ልዕሊ ጓል 6 ዓመት ኤርትራዊት ጾታዊ ዓመጽ ፈጺሙ
- ጋዜጣዊ መግለጺ ንሕቶ ዶብ ብሰላም ንምፍታሕ ዝምልከት
- ጉጅለ ህግደፍ ንደገፍቱ ብመደብ ኣባኢሱ ተመሊሱ ብምሽምጋል ንመናዊሕ ስልጣኑ ይጥቀመሎም ኣሎ።
- ኣብ ሊብያ ካብ ኢድ ነጋዶ ሰብ ከምልጡ ካብ ዝፈተኑ ስደተኛታት 15 መይቶም ልዕሊ 20 ከም ዝቖሰሉ ተፈሊጡ
- መግለጺ ንዝኽሪ በዓል ናጽነት ኤርትራ
- ህግደፍ ብኣስገዳድ ህዝቢ የፈናቕል ኣሎ።
- ሓደ ወተሃደር ህግደፍ ሕነ ሓዉ 6 ኣብ ሓለዋ እሱራት ዝነበሩ ወተሃደራት ቀቲሉ ነብሰ ቅትለት ከም ዝፈጸመ ኣሰና ሓቢራ።
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ኣብ ፖለቲካ ኤርትራ ካብ ስነ-ሓሳባዊ ፖለቲካዊ ፍሕፍሕ፡ ድሑር ስምዒታት ዝፈጥሮ ምፍልላይ ይዓቢ
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
ኣብ መርበብ ዘለዉ
We have 56 guests and no members online
- Details
- Written by ድ.ሰ.ደ.ኤ.
- Published: 29 May 2015
ኩሉ ነገር ልክዕ ኣለዎ። ልክዑ እንተሓሊፍዎ ግን፡ ይመርር፡ ይዕርዕር’ዩ። ንኣብነት ዛሕሊ ኣድላዪ’ዩ። ካብ ልክዕ ንላዕሊ እንተኾይኑ ግን ተመራጺ ኣይኮነን።
ስለምታይ ደምካ ኣርጊኡ ኣኸርዲድ ስለዝቐትለካ። ካብ ጽሓይ ዝርከብ ምቖት ኣዝዩ ኣገዳሲ’ዩ። ግን ብልክዑ። ካብ መጠን እተሓሊፉ ግን ካብ ጠቕሙ ጉድኣቱ’ዩ ዝዓቢ። ምኽንያቱ ክሳብ ሞት ዘብጽሕ ረስኒ ስለዝፈጥረልካ። ወዲ-ሰብ ብዘይ መግቢ ክነብር ኣይኽእልን። ስለዚ ክበልዕ ኣለዎ። ግን ብልክዑ። ተረኽበ ኢልካ ብስሰዐ ካብ ክትወስዶ ዝግባእ ንላዕሊ ምስ እትወስድ ንዓቐብ የብለካ ወይ ኣይንላዕሊ ኣይንታሕቲ ዝኾነ ሕማም ፈጢሩ የብስንወካ። ዋላ ናይ ብሓቂ ንፉዕ፡ በሊሕ ኩን ኣነ ኣነ እንተኢልካ፡ መን ከማይ እንተደኣ ኣብ ዚሕካ፡ ኣብ ትነብረሉ ሕብረተ-ሰብ ኣብ ክንዲ ትፍቶ፡ ንኣበርክቶኻ ዝምጥን ሚዛናዊ ክብሪ ትረክብ፡ ብኣንጻሩ ሰብ ይሰፍረካ’ሞ ይጸልኣካ። ገጹ ይጠውየልካ ኣብ ክንዲ ዝቐርበካን ዘቕርበካን ብኣካል ምሳኻ እንዳሃለወ ብልቡ ይርሕቀካ። ስለዚ ዝኾነ ነገር፡ ኣብ ዝኾነ ሕብረተ-ሰብ ልክዑ እንተሓሊፍዎ ቅቡል ኣይኮነን። “መዓር’ውን እንተበዚሑስ ይመርር’ዩ” ዝብል ካብ ቀደም ዝጸንሐ ብሂል ትግርኛ፡ ንስለ ምባል ኣይተባህለን። ረዚን መልእኽእቲ ዝሓቖፈ ብሂል’ዩ።
ኣብ ስድራ ቤቶም፡ ኣብ ከባቢኦም፡ ኣብ ሃገሮም ኮነ ካብኡ ንላዕሊ ብደረጃ ዓለም ቅቡላት ዝኾኑ ሰባት፡ ኣብ ዝተዋፈርሉ ትምህርትን ስራሕን ውጽኢታውያን ዝኾኑ ሰባት፡ ካብ ግቡእ ንላዕሊ ዘይኮነ ግቡእ ክብሪ ክረኽቡ ኣለዎም። ክውደሱ ክተባብዑ ኣለዎም። ዓቕሚ ክንዲ ዝፈቐደ ክሽለሙ’ውን ይግባእ። ህዝባዊ ጠለብ ምፍታሕ መሰረት ዝገበረ ቅኑዕ ፖለቲካዊ ፕሮግራም ወኒኑ፡ እምነቱ ካብ ሓሳብን ወረቐትን ኣብ ባይታ ኣውሪዱ ናብ ብዓይኒ ዝረኣ ብኢድ ዝጨበጥ ነገራዊ ትሕዝቶ ንምቕያር፡ ህዝቢ ኣኽቢሩ፡ በዓል ቤትነት፡ ሓያልነት፡ ወሳንነት ህዝቢ ኣሚኑን ተኣሚኑን ብጽንዓትን ተወፋይነት ዝረባረብ ሓቀኛ ፖለቲካዊ ውድብ፡ ከይተጋነነ ክውደስ ክምጎስ ኣለዎን ይግባእን። ህዝቢ ኣብ ዙርያኡ ዓሲሉ ኣጆኻ ምሳኻ ኣለኹ ኢሉ ብኩለንተንኡ ከተባብዖ ግቡእ’ዩ። ብመሰረት ህዝባዊ ሃገራዊ ቅዋም /ሕገ-መንግስቲ/ ዝእዝዞ፡ ህዝቢ ብነጻነት ንደሞክራስያዊ መሰሉ ተጠቒሙ ይኾነኒ ይውክለኒ’ዩ ኢሉ ብምርጫ ካርዱ ጌሩ ኣብ ስልጣን ዘደየቦ፡ ህዝብን ሕግን ኣኽቢሩ፡ ብዘይ ኣድልዎን ቀሻሺ መብጸዓታትን መሰልን ረብሓን ህዝቢ ንምርግጋጽ ዓቕሙ ጸንቂቑ ዝነጥፍ ደሞክራስያዊ መንግስቲ ብተመሳሳሊ፡ ብመሰረት ኣብ ባይታ ዘመዝግቦ ውጽኢት፡ ክድገፍ ክተባባዕ ኣለዎ። “ንዝገበረልካ ግበረሉ ወይ ንገረሉ” ከም ዝበሃል ጽቡቕ ዝገበረ ክምጎስ፡ ክነኣድ፡ በትርዕ ክበሃል፡ ካብ ጥንቲ ዝጸንሐ ኣወንታዊ ጎኒ ካብ ባህሊ ብሄራትን ብሄረ-ሰባት ህዝብታት ኤርትራ ሓደ’ዩ።
ህዝቢ ክውድስ ክንእድ እንከሎ ግን፡ ንዝግበኦ ደኣምበር ንዘይግበኦ ክኸውን የብሉን። ህዝባዊ ጠለብ ክምልስ ዘኽእሎ ዕድል እንናሃለዎ፡ ውልቃው ጉጅላውን ጸቢብ ረብሓኡን ክብረ ዝናኡ ብዘይ ኣገባብ ከረጋግጽ፡ መሰረታዊ ሰብኣውን ደሞክራስያውን መሰል ዜጋታትን ህዝብታትን ዝዕፍን ረጊጹ ዝገዝእ፡ ፍጹም መላኺ መንግስቲ ምስ ዝኸውን ብሰንጠቕ ክኹነን ደኣምበር ክውደስ ክነኣድ፡ ብኡ ቐጽል ኣብ ጎኒኻ ኣለና ዓይነት ምትብባዕ ክግበረሉ ዘይንቡር’ዩ። እዚ ኣንጻር ስሩት ኣወንታዊ ባህላዊ ክብሪ ብሄራትን ብሄረ-ሰባትን ህዝብታት ኤርትራ’ዩ። ብርግጽ ድማ ትማሊ ቅድሚ ትማሊ ኣብ ህዝብታት ኤርትራ ንዘይግበኦ ክብርን ወደሳን ከም’ዚ ሎሚ ዝተኣታቶ ዘሎ ኣይነበረን። ንገባሪ ጽቡቕካ ትነግረሉ ትገብረሉ። ደቂኻ ንዝቐትለልካ፡ ንብረትካን ጥሪትካን ብርእዮ ንዝራስየካ፡ ደው በለለይ ክበለጸልካ ንዝብለካ፡ ትኹንኖ መሰልካ ከተኽብር ሕነ ክትፈዲ ትቃለሶ ደኣምበር በትርዕ መን ከማኻ ኢልካ ኣይትወድሶን።
ሎሚ ሎሚ ብፍላይ ኣብ መራኸቢታት ስርዓት ህግደፍ ዝስማዕ ርእይቶታት ግን እንታይ ወሪዱና ዘብል’ዩ። ካባና ካብ’ቶም ሰብ ቤት ሓሊፉ ዓለም ዝፈልጦ ጭው ዝበለ ምልኪ ኣብ ሃገርና ነጊሱ እናሃለወ፡ ኣብ ዓለም ዘይርካ ከም ኣባና ኣብ ኤርትራ ዘሎ ሰላም ኣይትረክብን። ብዙሓት ሃገራት ብሓዊ ክነዳ እንከለዋ ኣብ ኤርትራ ግን ሰብ ነንባዕሉ ኣይተሓራረድን። ኣብ ጎደናታት ኮነ ገጠራት ከም ድልየትካ እግርኻ መሊእኻ መን ኢኻ ዝብለካ ዘይብልካ ሽናዕ ክትብል ኣብ ኤርትራን ኤርትራውያን ጥራሕ ዝርከብ ጸጋ’ዩ። ህዝቢ ኤርትራ’ኮ መወዳድርቲ የብሉን። ፍሉይ እኳ’ዩ። መርሕነትና’ኮ ምስቶም ካልኦት ዝወዳደር ኣይኮነን። ፍሉይ ብቕዓት፡ ህዝባዊ ፍቕሪ፡ ባህሊ ስራሕ ዘለዎ ውፉይን ምቕሉልን መሪሕነት’ዩ። ከማና ከም ኤርትራውያን ሕድሕዱ ዝፋቐር ህዝቢ የለን። ከም መንእሰይ ኤርትራ የለን። ከም ኤርትራውያን ደቂ-ኣንስትዮ የለን። ከም ሓይልታት ምክልኻል የለን። ከም ባሕርና የለን። ከም መሬትና የለን። ከም ኣየርና የለን…ወዘተ። እዚ ኣብ ዓለም ዘይርካ ዘይርከብ ኣብ ኤርትራን ኤርትራውያንን ጥራሕ ዝርከብ ጸጋ ካበይ ዝመጸ የመስለካ፡ ካብ’ቲ 30 ዓመት ዝወሰደ’ሞ ንዓለም ዝሰዓረ ብረታዊ ቃልሲ። ብሓዊ ተፈቲና በሲልና ዝወጻእና ህዝቢ ስለ ዝኾና ኢና ከም’ዚ ኮይና። እዚ ሎሚ ርእሰ ሓያላን ከይተረፋ ዝቐንኣልና ዘለዋ ተጎናጺፍናዮ ዘለና ሰላምን ደሞክራስን፡ ዝኾነ ግዳማዊ ሓገዝ ከይተጸበና ነመዝግቦ ዘለና ሃገራዊ ልምዓታዊ ጎስጓስ፡ ነስተማቕሮ ዘለና ናይ ሓርነት ኣየር፡ እንታይ’ሞ ክብለካ’የ? ናይ ኤርትራውያን ነገር ክትገልጾ ቃላት ኣይትረኽበሉን። ቃላት ይሓጽረኒ። ብጣዕሚ ጽቡቕ ኣለና ጥራሕ ዘይኮነ ካብ ጽቡቕ ንላዕሊ ኣለና ክብል እደፍር። እስከ መን ኣላ ከም ናትና ውሑስ ሰላም ዘረጋገጸት ሃገር? ኣበይ ኣሎ ብዘይካ መሪሕነትና፡ ብዘይ ዓጀብቲ ኣብ ማእከል ህዝቡ ዝነብር መሪሕነት።
ኤርትራ’ኮ ዕድለኛ’ያ። ንነብሰይ ከይበለ ንሃገር ዝብል ህዝቢ። ግበር ዝብል ትእዛዝ ዘየድልዮ ህዝቢ። ናበይ ከይበለ እቶ ኣብ ዝበልካዮ ዝኣቱ፡ ኣብ ኲናት ንድሕሪት ዘይብል ሓያልታት ምክልኻል። ምጽማም ዝለመደ፡ ጾም ምሕዳር ዝኽእል፡ ብደገ ኣንጻር ህዝቢ ኤርትራን መሪሕነቱ ብዝፈሓስ ውዲታት ክምህ ዘይብል መንእሰይ። ናይ’ዚ ህዝቢ’ዚ ሞራል ንቕሓት ቆራጽነት ማራ ማራ መግለጺ የብሉን።
እዚ ኣበሃህላ’ዚ ብፍላይ ህዝባዊ ግንባር ሓርነት ኤርትራ ሜዳ ኤርትራ ካብ ዝተቖጻጸረሉ ግዜ ንነጀው፡ ብኣጋጣሚታት ዘይኮነ ከም ባህሊ ኮይኑ ሰፊሕ ቦታ ረኺቡ ዝስረሓሉ ዘሎ ኣዕናዊ ኣተሓሳስባ’ዩ። ዘንቅፍ፡ ዘኾንን፡ ዘሕትት ደኣምበር፡ ዘምስግን ደሊኻ ንዘይትረኽብሉ ጸረ-ህዝቢ መንግስታዊ ጉጅለ፡ ከም ንሱ ዝኽተሎ ዘሎ ኣዕናውን ኣድላውን ፖሊሲ፡ ህዝቢ ከም ህዝቢ ክረኽቦ ዝነበሮ መሰላት ኩሉ ተነፊግዎ፡ ዝነበረ ሓያል ሃገራዊ ስምዒቱ ብኣሉታ ተጸልዮ ኣብ ዝብተነሉ ዘሎ ኣሰካፊ ወቕቲ፡ ከም’ዚ ዝበለ ወደሳ ካብ ፍርሕን ጉድለት ነብሰ ምትእምማንን ደኣምበር ካብ ሓቀኛ ክውንነት ዝነቐለ ከም ዘይኮነስ ዘካትዕ ኣይኮነን።
ስለዚ እዚ ኣብ ኤርትራ ሳዕሪሩ ዘሎ መሰረት ዘይብሉ ዘይግቡእ ባህሊ ናእዳን ወደሳን ካብ ፍርሕን ምጥፋእ ነብሰ ተኣማንነትን ዝንቅል ምዃኑ’ኳ ዘየከራኽር እንተኾነ፡ ክብደት ሓደጋኡ ግን ብናይ ሎሚ ጥራሕ ዝዕቀን ዘይኮነስ፡ ብቐንዱ ኣብ’ቲ ተረካቢ መንእሰይ ወለዶ ዝተኣታቶ ዘሎ ብምዃኑ፡ ብቐሊል ዘይፍወስ ሕማም ደሓር ከም ዝገድፍ ምርዳእ ኣገዳሲ’ዩ። ንዝውደስ ክትውድስ፡ ንዝነኣድ ክትንእድ፡ ንዝምስገን ከተመስግን ናይ ጥዑይ ኣተሓሳስባ’ዩ። ንዝኹነን፡ ብሕጊ ንዝሕተት፡ ብቃልሲ ክውገድ ንዘለዎ ፍጹም መላኺ ጸረ ህዝቢ ጸረ- ደሞክራስያዊ ገበነኛ ጉጅለ፡ ብግልባጡ ከም ባህሊ ሒዝካ ከተመጉስ ግን፡ ነብስ ምትእምማን ምጥፋእ’ዩ። ካብ ራዕዲ ዝብገስ’ዩ። ብዝኾነ ግን መሊኡ ኣብ ኩሉ ከይሳዕረረ ያዕ ክበሃል እዋኑ’ዩ።
ድ,ሰ,ደ,ኤ, 23-03-2015
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
እዋናዊ ዜናታት
- ኣብ ማእከላይ ባሕሪ ኣስታት 100 ስደተኛታት ጥሒሎም።
- ናይ ሓዘን መግለጺ
- ሰማእታትና ዝቐስኑን ህዝብታት ኤርትራ ዝድበሱን፡ ዝወደቕሉ ህዝባዊ ሓርነታዊ ዕላማ መሊኡ ሽትኡ ምስ ዝወቅዕ ጥራሕ እዩ፡
- ወዲ 48 ዓመት እስራኤላዊ ኣብ ልዕሊ ጓል 6 ዓመት ኤርትራዊት ጾታዊ ዓመጽ ፈጺሙ
- ጋዜጣዊ መግለጺ ንሕቶ ዶብ ብሰላም ንምፍታሕ ዝምልከት
- ጉጅለ ህግደፍ ንደገፍቱ ብመደብ ኣባኢሱ ተመሊሱ ብምሽምጋል ንመናዊሕ ስልጣኑ ይጥቀመሎም ኣሎ።
- ኣብ ሊብያ ካብ ኢድ ነጋዶ ሰብ ከምልጡ ካብ ዝፈተኑ ስደተኛታት 15 መይቶም ልዕሊ 20 ከም ዝቖሰሉ ተፈሊጡ
- መግለጺ ንዝኽሪ በዓል ናጽነት ኤርትራ
- ህግደፍ ብኣስገዳድ ህዝቢ የፈናቕል ኣሎ።
- ሓደ ወተሃደር ህግደፍ ሕነ ሓዉ 6 ኣብ ሓለዋ እሱራት ዝነበሩ ወተሃደራት ቀቲሉ ነብሰ ቅትለት ከም ዝፈጸመ ኣሰና ሓቢራ።
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ኣብ ፖለቲካ ኤርትራ ካብ ስነ-ሓሳባዊ ፖለቲካዊ ፍሕፍሕ፡ ድሑር ስምዒታት ዝፈጥሮ ምፍልላይ ይዓቢ
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
ኣብ መርበብ ዘለዉ
We have 48 guests and no members online
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ንግደት ነብዩ ኢሰያስ ዘእመ ምልኪ ኣብ ኒው-ዮርክ
ጕዕዞ ኣባ ጎብየ ናብ ጽምብላሊዕ
ቃላት ንስምዒት ኵነታት ኵታ ኵሉ ኣብ ውሽጢ ግዜን ቦታን ዝቓነን ዝድህሰስን ዘይድህሰሰን ተሰኪሙ ናብ ቃልዕ ከምጽእ ሓይሊ ኣለዎ እኳ ክበሃል እንተተኸኣለ፡ ኣብ ገለ እዋናት ግና ሓጎስ ክንየው ክትገልጾ ትኽእል ሓይሊ ከይዱ ፍንጭሕ ምስ እትብል፡ ጓሂካ ክንየው ጓሂ ሓሊፉ ሕርር ኵምትር ምስ እትብል፡ መግለጺ ሲኢንካ ዕንድ ትብለሉን ስቕ ትመርጸሉን ኵነታት ብዙሕ ኢዩ፡፡ ስግንጥርነት ስርዓት ህ.ግ.ድ.ፍ እርይ ቅርም ኣቢልካ ዝውዳእ ስለ ዘይኾነ ንሎሚ ኣብ ኒው-ዮርክ ኣዕንተይ ዝተዓዝብኦ ዘስደምም ፍጻሚ ብመልክዕ ፖለቲካዊ ዳእላ ( political satire) ከቕርቦ ክፍትን ኢየ፡፡ እቲ ኸመይ ንዘይንቡር ነገር ብኑቡር ኣገላልጻ ክትገልጾ ቃላት እውን ኣስደዲምምዎ ከም ጽምብላሊዕ ክንፊ ኣቢቝሎም ስለ ዝበሩዃ፡ ሕጨጫ ኣስናን ጫሕ እንዳበልካ እንተቐረብካዮ ይምረጽ፡፡ እንተዘይኮይኑ ነቲ ሕልና ዝጽይኖ ክንየው ሓጢያት ዝበረኸ ረሲእነት ክትገልጽ ልብኻ ዶ ጦቕ ክትብል ኮይንካ?
ንግደት ነብዩ ሓሶት ኢሰያስ ዘእመ ምልኪ ብዓብዩ ድምቐት ኣብ ከተማ ኒው-ዮርክ ብዕለት 25/2011 ተኺቢሩ ዊዒሉ፡፡ ምእመናን ዘእመ ምልኪ ወጋሕታ ሰዓት ሰለስተ ካብ ዲሲ ኣውቶብስ ተጻዕኖም ክመጹ ከለው፡ ገለ እውን ንጽድቒ ክኾነና ባዕልና ብመኪናና ክንከይድ ዝበሉ እኳ እንተዘይተሳእኑ ካብኡ ሕልፍ ብዝበለ ብእግርና ክንፍትን ኢና ዝበሉ ገና ከይተበገሱ፡ ልቦም ገበታ ክትሃርም ምስ ጀመረት ነቲ ማራቶን ጕዕዞ ጽድቒ ከቛርጽዎ ተገዲዶም፡፡ ዘእመ ምልኪ መታን ባህ ክብሉ፡ ቖሉኡ ረፍ ዘብል ቀይሕ-መይሕ፡ ኵትሻ፡ ጎባጕብ፡ ማይ ዝመስል ቍኖ ክዋደድ ኢዩ ውራይ ተታሒዙ ቀንዩ፡፡ ኣብ ዲሲ ቖ ነንቲ ተሳኢነን፡ ቍኖ ብሪጋ ኢዩ ነይሩ ይበሃል፡፡ ምእመናን ዘእመ ምልኪ፡ ኣብ ማእከል ማን ሃተን ንክብሩ፡ ከም ሓውለቲ ብሽክን ሓውልቱ ክንደቕ ኣለዎ ዝብል ጠለብ እኳ እንተኣቕረቡ፡ ግብራውነቱ ተመዚኑ፡ ንዓመታ ንግደቱ ኣብ ኣስመራ ኣብ ዝጽምበለሉ እዋን ሓወልቱ ክቐውም ብስምምዕ ተረዳዲኦም፡፡ ሓወልቱ ሞቱ ዲዩ ሓወልቲ ህላዊኡ ግና ገና ኣይነጸረን፡፡ ሓንቲ ኣደ፡ ንዘእመ ምልኪ ኣብዛ ቅርቅርተይ ከም ታቦት ኮፍ ከብሎ ኢየ ኢለን ስነ-ሞገት ስለ ዘልዓላ፡ ኣብ መንጎ ኣሰሰይቲ ነቲ በዓል ዘሳስዩ ዝነበሩ፡ ኣዝዩ ምጭንናቕ ዝፈጠረ ኵነት ኢዩ ነይሩ፡፡ ዝፋን ዘእመ ምልኪ ከመይ ገይርካ ኢዩ ኣብ ልዕሊ ቅርቅቲ ዝስቐሎ? ኣብ ዓለም ተፈቲኑ ዶ ይፈልጥ? ኣብ መወዳእታ ካታሎግ ገናጺሎም ክፍትሹ እሞ መልሲ ሒዞም ክምለሱ እኳ እንተፈተኑ እተን ኣደ ስለ ዘይዓገባ….ሒሕ እንዳበላ ከጕርዓ ስለ ዝጀምራ፡….ጨና መና ነስኒሶም ቖልኤን ዘፍ ኣቢሎሞ፡፡ ሓደ ሰብኣይ እውን ንዘእመ-ምልኪ ጥምት ምስ ኣበልዎ፡ ንብዓቶም ሕልብ ሕልብ ኣቢሎም ዛሮም ስለ ዘይፈኾሶም፡ ተጠሊቖም ከእውዩ ምስ ጀመሩ፡ ሓዞ ሓዞ ኮይኑ ማይ ዝሑል ኣብ ርእሶም ኣፍሲሶም ኣቢዶሞም፡፡
ኣቱም ሰባት ተኣምር ኢዩ፡፡ ምልክታት ሻምናይ ሽሕ ኢዩ ኢልካ ምጾቶታት ክትብሎ ትደናናዕ፡፡ ነቢ ሓሶት ኢሰያስ ትንቢታቱ ክሰምዑ ፈጨው ኢሎም ኣብ ዝጽበዩሉ ዝነበሩ እዋን፡ ሓደ ” ነቢ ኢሰያስ ከም ሰብ ትድቕስ ዶ? ኣብ መዓልቲ ክንደይ ሰዓት ትድቕስ?” ኢሉ ኣብ ዝሓተተሉ እዋን ” ኣመና ደፊርካ ንነቢሲ ሰብ ቍጺርካዮ ክንደይ ሰዓት ትድቕስ ትብሎ? ” ኢሎም ክገንሕዎ ዝፈተኑ ብዙሓት ኢዮም ነይሮም፡፡ እንተኾነ ዘእመ ምልኪ ባዕሉ ” ሸሞንተ ክሳብ ትሽዓተ ሰዓት ቀም ከም ዘብል ፡፡ ኣብዚ ናይ ቀምታ እዋን ሳሕቲ እንተዘይኮይኑ ዝበዝሕ ግዜ ራኢታት ከም ዝርኢ፡፡ ኣብ ገለ እዋን እውን ቀም ኣቢሉ ከሎ፡ ወያነ ኵናት ከም ዝኸፈተትሉ፡፡ ድሕሪ ንግደት ካታሎግ ንዓስርተ ሓደ ዓመት ምስ ምእመናኑ ስለ ዘይተረኣኣየ ኣዝዩ ከም ዝናፈቖም፡ ክገልጽ ከሎ፡ ኣብ ሕልሚ ዓለም ዘሎ እምበር ህልው ህውታቴ ኣይስምዕን ኢዩ፡፡ ዘእመ ምልኪ ኣፉ ኣብ ዝኸፈተሉ እዋን ነፍሲ ወከፍ ምእመን ኣብስንቲ ንብዓት ተሓሊቡ ኢዩ፡፡ ጥብ ዝበለት ልግዔ ንብዓት ምእመን ኣብ መዓላ ከንውዕላ ብዝብል ኣጋንኦም ሒዞም ንብዓት ዘዕቖሩ እውን ኣይተሳእኑን፡፡ ብጽፍርና ዝነበረት ጭርሖ ዘእመ ምልኪ ግዲ እተን ኣጽፋር ረጊፈን ኮይነን ብንብዓትና ዝተቐየረ ኢዩ ዝመስል፡፡ ምናልባት ብነብዩ ሓሶት ኢሰያስ ዘእመ ምልኪ ዝተባረኸ ንብዓት ከም ጸግታ ማይ ድጋም ይጥቐሙሉ ይዅኑ መን ይፈልጥ?
ነብዩ ሓሶት ኢሰያስ ዘእመ-ምልኪ ብኣፋፊት ክኣቱ እንዳተጸበይዎ፡ ብሕጓ ምእታው ካብቲ ንምእመናኡ ዘደነቐ ትእንግርቲ’ዩ ነይሩ፡፡ ደቒ ሕድርትናስ….ማዕጾ ብዕጽው ሰተት ኢለን ከም ዝኣትዋ፡ መሶብ ከፊተን ዘይሰንከትኦ ጣይታ ከም ዝበልዓ ንፈልጥ፡፡ ወዲ ሕድርትና ኸ ኣሎ ዲዩ? ምትሓት ፍጥረት? ዝገርም እኮ ኢዩ ጥብ ኢሉስ ኣብዛ ኵርሲ ሮፎጥ? በዚ ዝተገረመ ሓደ ምእመን ኣውልኡ ከምዚ ኢሉ ከውርዶ ጀመረ፡፡
“ ጢሒሻ…..ወዲ ኣፎም ጢሒሻ….
ጢሒሻ ወዲ ኣፎም ጢሒሻ…..
ንናቕፋ ሓራ ተውጽኣ ብማሕረሻ…
ንባጽዕ ሓራ ተውጽኣ ብሞዶሻ….
ዓቐይትኻ በዓል ማንኪ በዓል ኪሻ
ብሕጓ እምበር ኣቲኻያ ነዛ ገዛ….
ኒው ዮርኪ ግይጽ ትብል ኣላ ተሓጕሻ
መናድቕ እቲ ኣዳራሽ ሰሊሙ ዝነበረ ባንዴራ ኤርትራ ክሳብ ዘንበድብድ ጣቕዒት ዘኒቡ ኢዩ፡፡ ጠቓዕ ጠቓዕ……..ኣየቓረጸን…..ነብዩ ኢሰያስ ዘእመ ምልኪ ብደው ስለ ዝረብረበ ብውሽጢ ልቡ “ እዞም መጣቕዕቲ ከምኣ ኢሎም ኣለው፡ ዘገርም ኢዩ” ኢሉ ብልቡ ሕሜታ ኣዝኒብሎም ኢዩ፡፡ ኣበይ እሞ ሰሚዖሞ….ጠቓዕ ጠቓዕ…….ጠቓዕ…ገለስ እንተ እቲ ዝበውኦ ሕላም ከይሃሰን፡ እንተስ ጕንቦ ኢደን ስምብር መሲሉ ጸላዕላዕ ኢልወን፡ ሸበጠን ኣውጺኤን ጣቒዒተን ክቅጽላ ተገዲደን ኢየን፡፡
ምእመናን ነቢ ኢሰያስ ዘእመ ምልኪ ወርትግ ከበሮን ክራርን እኳ ካብ ኢዶም ዝፈልዩ እንተዘይነበሩ፡ ንሩዱእ ምኽንያት ጥራሕ ኢዶም ጠልጠል እንዳበሉ ክኣትው ኢዮም ተቐሲቦም፡፡ ሳንጣ ማንጣ፡ ቖርባብሻ ኣይፍቐድን ኢዩ፡፡ ማሕታ ናይ ስእለ-ምስሊ ይዅን ቪድዮ ነቢ ኢሰያስ ዛሩ ስለ ዘልዓለሉ፡ ኣብ ገዛዅም ገዲፍኵሞ ምጹ ኢዮም ተባሂሎም፡፡ ነፍሲ ወከፍ ዘእመ ምልኪ ዝተዛረባ ቃል፡ ካብ ናሕሲ እቲ ገዛ ክትወጽእ የብላን፡፡ እቲ ከመይ ነቢ ሓሶት ኢሰያስ ሓሙሽተ ማሕተማት ምስጢራት ዓለም ክቐላልዕን፡ ንመጻኢ እንታይ ክመጽእ ይኽእል ክንበ ስለ ዝኾነ፡ ትንቢቱ ንፋስ ዓለም ክሃርሞ የብሉን፡፡
ገለ ካብ ትንቢታቱ….
- ዓለም እንተጸንሔት ሰለስተ ዓመት ዕድለኛ እንተኾይና እውን ሓሙሽተ ዓመት፡ ስለዚ ባጤራ ባጤራ ኣዋህሉሉ፡፡ ዘመነ ህድማ ህድማ ምስ ኮነ ዓዲ መእተዊ ዝኾነኵም፡ ነፍሲ ወከፍኵም እንተወሓደ $45 ሺሕ ዶላር ክትእክቡ ኣለኵም፡፡ ሓቐይ ዶ ኪሻ? ኪሻ ፊሽኽ……
- ኣብ ሰሜን ኣፍሪቃ ዝተራእየ ናዕቢ ኣቡኡ ዘብቕዕ ኣይኮነን ኣመሪካ፡ ኣውሮፓ እውን ካብዚ መሸንበባ ዝድሕና ኣይኮናን ስለዚ ኣይትዛነዮ፡፡
- ኣብ ኤርትራ ጥሜት ዝበሃል የሎን፡፡ ንሓዋሩ እውን ጥሜት ኣይክህሉን ኢዩ፡፡ ወዒለን ሓዲረን እዘን ምዕቡላት ዝበሃላ ዘለዋ ሃገራት ካብቲ ከዚናዮ ዘሎና እኽሊ ክልምና ኢየን፡፡ እዚ ከኣ ልክዕ ከም ሕልሚ ፈርኦን ብራኢ ተራኡዩኒ ኢዩ፡፡ ግና ድሕሪ ሓሙሽተ ዓመት ኣብ ዓለም 50 ዓመት ጥሜት ክመጽእ ኢዩ፡፡
- ካብ ኣብ ዋዕላ ሕብራት መንግስታት ኣብ ጋሽ ባርካ ዘራእቲ ምዕዛብ ይመረጽ፡፡
- ንዓይ ኵንትራት ዝሃበኒ የብልየን፡፡ እዛ ሃገር ናትይ ኢያ፡፡ ንሕና ንሱ፡ ንሱ ንሕና ምባልኵም ንዓይ ዓቢ ጸርፊ ኢዩ፡፡ ንሱ ሃገር፡ ሃገር ንሱ ተባሂሉ ክእረም ኣለዎ፡፡ ንስዅም ከማይ ክትኮኑ ባህጊ እንተለዅም፡ ሰለሳ ዓመት ክትምንኵሱ ኣለዅም፡፡ ነቢ ሙዃን ብባጀላ ኣይመጽን ኢዩ፡፡
ኣድሃ ንበር….ዓለም ጸገማታ ክትምርምር—በለ ሓደ ባርኔጣ ወድዩ ፡ ሻሽ ዝመስል ክዳን ሓበሻ ዝወደየ ዓቢ ሰብኣይ፡፡ በትሩ ከዋጣውጥ ክብል ኣብ ጕኑ ኮፍ ኢላ ዝነበረት ሰበይቲ ኣዕንታ መንሺሩ ኣውጺእዋ ነይሩ፡፡
ነቢ ኢሰያስ ዘእመ ምልኪ ትንቢቱ ነጊሩ ኣብ ዝጸንቐቐሉ እዋን፡ ሓደ ፍርዝን ኢሉ፡ መኽዘን ዒባ ዘግዘፈ ወደል መንእሰይ፡
“ ነዞም ኣብ ግዳም ኮይኖም ኣንጻርካ ሆ ዝብሉ ዘለው እንታይ ትብሎም?” ዝብል ሕቶ ምስ ወርወረሉ፡፡ ዘእመ ምልኪ ባህ ኣይበሎን፡፡ ቶቖጢዑ፡፡ ብክልተ ሻንብቖ ኣፍንጩኡ ትኪ ፈለል ክብል ይርአ ነይሩ፡፡
ብድሕሪኡ ዝነበሩ ምእመናን እኳ ንምንታይ ከምዚ ዓይነት ሕቶ ትሓትት ዝብል ምቍርምራም ነጊሱ እንተነበረ፡፡ ዘእመ- ምልኪ ግና ነታ ሕቶ ክምልሳ ነይርዎ፡፡
“ እዚኦም ምውታት ኢዮም፡፡ ኣቦ ቐሺ ሓጕዙና ፍትሓት ግብረሎም፡፡” ኢሉ ናብቶም ኣብ ቅድሚት ኮፍ ኢሎም ብራኬ ዘእመ ምልኪ ዝሰምዑ ዝነበሩ ኣባ ቐሺ እንዳሰሓቐ ምስ ጠመተ፡፡ ኣባ ዕንድ ኢሎም፡፡ ሃስው መሰው ክብሉ፡ መስቀሎም ኣብ ዘቐመጥዋ ጠፊኣቶም፡፡
እቲ ካብ ግዳም ዘንጎድጕድ ዝነበረ ድምጺ ግና ኣብ ውሽጢ እቲ ኣዳራሽ ይስማዕ ነይሩ፡፡ እቲ ከመይ ድምጺ ፍትሕን ሓቕን ስለ ዝነበረ፡ ነቲ ድምጺ እቲ ሰሚዔን ናብቲ ኣዳራሽ ዝኣተዋ ኣእዛን ምእመን፡ ክቐሰና ኣይከኣላን፡፡ ነቲ ድምጺ እቲ ንምዕባጥ ገለ ክመሃዝ ነይርዎ፡፡ ነቢ ኢሰያስ ዘእመ-ምልኪ ባዕሉ ዝደረሳ፡ ብድያቖን ወዲ ትካቦ ዝተዘየመት ዜማ ነታ ኣደራሽ ምልእ በላ፡፡
“ጽምብላሊዕ ከዳኒቶ”…..
ሻቡ ድኣ ኣባ ጎብየ ክንፊ ኣብቝሉ ናብ ጽምብላሊዕ ተቐይሩ? ኢሉ ዝሓትት ኣይነበረን፡፡ ጽምብላሊዕሲ መቐመጭኣ ዘይከደነተሲ እንታይ ኢያ በል ክትከድን? ኣውሪዱላ ጽምብላሊዕ፡፡ ንሓርነታ ሰማይ ሰማይ ከይትብል ፊዕ ፈንጥራዕሲ….ንሳ እውን ከም ሰብ ኣብ ባርነት ክትቝረን ዶ ተገዲዳ? ናይ ኣባ ጎብየ እንዳጓሃየናስ?
ጽምብላሊዕ ከዳኒቶ….
ንዘእመ ምልኪ ገዲፋቶ…
ነፊራ ከይዳ ደሓን ትእቶ….
ድምጺ ጕፉዓት ኣይቐነሰን፡፡ ኣይቕንስን ኢዩ፡፡ ድሮ እኳ ሊሒሙስ ጊሰን፡ ሽወደን፡ ሎንዶን በጺሑ ኣሎ፡፡ ድሎ ከይትዕሎ ኮይኑ ነገር፡፡ ስመር ገጥ በል፡፡ ንዓመታ ድማ እንተስ ምእመን ነቢ ኢሰያስ ሓወልቱ ክተኽእሉ፡ እንተስ ንሕና፡ ጕዕዞ ሓመድ ድበ ከነቐላጥፍ፡ ኣብ ቃልሲ ኣሎና፡፡ ክንህሉ ኢና፡፡
ኣቲ ኤረይ ክሕሎ
ኣስመራ ዶ ብ ህ.ግ.ድ.ፍ ትሕሎ
ኢሰያስ ይተዓሎ………….
ሎም ዘመን ሓዲኡ ኣሎ….
ሰሰናዪ ንዓዅም ደቂ ኤረ


text:
ብዝለዓለ ተሳትፎ ህዘብን በጀት መንግስትን 1038 ኪ/ሜ ዝሽፈን 136 ጣብያታት ምስ ወረዳ ማእኸል ዘራኽብ መንገዲ
ብዝለዓለ ተሳትፎ ህዘብን በጀት መንግስትን 1038 ኪ/ሜ ዝሽፈን 136 ጣብያታት ምስ ወረዳ ማእኸል ዘራኽብ መንገዲ ብምስራሕ ልዕሊ 700 ሽሕ ነበርቲ እተን ጣብያታት ተጠቀምቲ ንምግባር ሎሚ ዓመት ከም ዝስራሕ ብቢሮ ኮንስትራክሽን፣ መንገድን መጓዓዝያን ኣብ ዝተዳለወ መድረኽ ዘተ ተገሊፁ።
ማሕበር ቀይሕ መስቀል ብ60 ሚልዮን ብር በጀት ዝተዓደጋ 62 ኣምቡላንሳት ንኸመሓድርን ክትትል ደገፍን ንክገብረለንን ካብ ብሄራዊ ክልላዊ መንግስቲ ትግራይ ተረኪቡ፡፡
ማሕበር ቀይሕ መስቀል ብ60 ሚልዮን ብር በጀት ዝተዓደጋ 62 ኣምቡላንሳት ንኸመሓድርን ክትትል ደገፍን ንክገብረለንን ካብ ብሄራዊ ክልላዊ መንግስቲ ትግራይ ተረኪቡ፡፡
ኣብቲ ስነ-ስርዓት ርኽክብ ዝተረኸቡ ምክትል ርእሰ ምምሕዳር ክልል ትግራይ ዶ/ር ደብረፅዮን ገ/ሚካኤል፤ ብመሰረት ኣብ ክልል ተበፃሕነት ሕክምና ለውጢ ዝኣተናዮ ዳርጋ ኩለን ጣብያታት ሕድሕደን ሓንቲ ኣምቡላንስ ዝረኽባሉ ኩነታት ዝተፈጠረ እንትኸውን፤ እተን መኻይን ኣዴታትን ህፃናትን ብሰንኪ ስእነት መጓዓዝያ ዘጋጥምዎም ፀገማት ብምቕራፍ ካብ ሓደጋ ንምድሓን ዓብይ ግደ ክህልወን እዩ ኢሎም፡፡
ካብ 9 ክልላትን ክልተ ከተማ ምምሕዳርን ዝተወፃፅኣ 22 ደቂ ኣንስትዮ ዝተሳተፋሉ ልኡኻት ሰላም ኣብ ክልልና ኣትየን፡፡
ካብ 9 ክልላትን ክልተ ከተማ ምምሕዳርን ዝተወፃፅኣ 22 ደቂ ኣንስትዮ ዝተሳተፋሉ ልኡኻት ሰላም ኣብ ክልልና ኣትየን፡፡ ምስ ምክትል ርእሰ ምምሕዳር ብሄራዊ ክልላዊ መንግስቲ ትግራይ ዶ/ር ደብረፂዮን ገ/ሚካኤል ፃንሒት ዝገበራ ኮይነን ንምንጋስ ሰላም ብትኹረት ምስራሕ ከም ዝግባእ ኣገንዚበን፡፡
ጎንፂ ኢትዮ ኤርትራን ኣፈታትሑኡን
ብ ዶ.ር ክንፈ ኣብርሃ (መቐለ ዪኒቨርስቲ)
ኣብ ውሽጢ ሃገራት ይኹን ኣብ ሞንጎ ሃገራት ዘጋጥም ወይ’ውን ከጋጥም ዝኽእል ጎንፂ እተን ሃገራት ንልምዓት ከውዕለኦ ዝነ በረን ፀጋታት ብሙሉኡ (ጊዜ፣ ሓይሊ ሰብ፣ ንዋትን ካልኦት ጥሪትን) ካብ ምብላዕን ኣብ ዘይመዓሉኡ ምውዓልን ሓሊፉ እዚኣ እያ እትበሃል ዋላ ሓንቲ ጥቕሚን ረብሓን ነይሩዎ ኣይፈልጥን፣ ክህሉዎ እውን ኣይኽእልን።
ብመሰረት ደንቢ ቑፅሪ 58/2002 ዓ.ም ኣሰራርሓን ስነ ምግባርን ቤት ምኽሪ ብሄራዊ ክልላዊ መንግስቲ ትግራይ ንምውሳን ተመሓይሹ ዝወፀ ደንቢ ዓንቀፅ 26 ንኡስ ዓንቀፅ 1 ልዕልነት ሕገ መንግሰቲ ፌ.ዴ.ሪ.ኢ. ንክኽበር ብቤት ምኽሪ ብ/ክ/መ/ትግራይ ዝተመሓላለፈ ውሳነ (Resolution) ቑፅሪ 02/2010
ህዝቢ ትግራይ ብመሪሕ ውድቡ ህወሓት/ኢህወዴግ እናተመርሐ ምስ መላእ ብሄራት፣ ብሄረሰባትን ህዝብታትን ኢትዮጵያ ብሓባር ብምዃን ብዘካየዶ ቃልስን ዝኸፈሎ መሪር መስዋእትነትን ንውልቀ መላኺ ወተሃደራዊ ስርዓት ደርግ ድሕሪ ምስዓሩ ዘላቒ ሰላምን ውሕስንኡ ዘተኣማምን ዴሞክራስን ንኽሰፍን፣ ቁጠባውን ማሕበራውን ዕቤት ንኽረጋገፅ፣ ኣብ ማዕርነትን ዴሞክራሲያዊ ሕብረ-ብሄራዊ ሓድነትን ዝተመስረተ ሓደ ፖለቲካውን ኢኮኖሚያውን ማሕበረ-ሰብ ንኽህነፅ ብዝነበሮን ዘለዎን ራእይ ኣብ ምትካል ሕገ መንግስትን ሕገ መንግስታዊ ስርዓትን ዘይትካእ እጃሙ ዘበርከተን ኣብ ምብርካት ዝርከብን ምዃኑ፤
ተሳትፎ ደቂ ኣንስትዮን መናእሰይን ብምሕያል ኣብ ዝተልዓሉ ፀገማትን ሓባራዊ ምርድዳእ ንምፍጣር ዝዓለመ ኮንፈረንስ ካብ 05 ጉንበት ጀሚሩ ይሳለጥ ኣሎ፡፡
ቻይና ንፕሮጀክት ህንፀት ማይ ከተማ መቐለ ልዕሊ ሓደ ቢልየን ዩዋን ክትሕግዝ እያ፡፡
ብኣፈጉባኤ ብሄራዊ ኮንግረስ ቻይና ሊ-ዛንሹ ዝተመርሐ ጉጅለ ልኡኽ ቻይና ምስ ፕረዝደንት ዶ/ር ሙላቱ ተሾመን ቀዳማይ ሚኒስተር ዶ/ር ኣብይ ኣሕመድ ኣብ ዝገበሮ ልዝብ ርክብ ክልቲአን ሃገራት ተጠናኺሩ ከም ዝቕፅል ተገሊፁ፡፡
በቢብርኩ ዘሎ ኣመራርሓ ቀልጥፉ ናብ ተግባር ብምእታው ድልየት ህዝቢ ንምርግጋፅ ልዑል ትኹረት ሂቡ ክነጥፍ ይግባእ ተባሂሉ።
ኣቦ መንበር ውድብ ህዝባዊ ወያነ ሓርነት ትግራይን ምክትል ርእሰ ምምሕዳር ብሄራዊ ክልላዊ መንግስቲ ትግራይን ዶክተር ደብረፅዮን ገ/ሚካኤል ልምዓት፣ ሰላም፣ዴሞክራሲን ሰናይ ምምሕዳርን ንምርግጋልፅ በቢብርኩ ዘሎ ኣመራርሓ ናብ ጭቡጥ ተግባር ክኣቱ ከምዘለዎ ኣገንዚቦም።
ልዕሊ 100 ሽሕ መናእሰይ ናብ ዝተፈላለዩ ዕድል ስራሕ ፈጠራ ከም እተዋፈሩ ቢሮ ጉዳይ መናእሰይን ስፖርትን ክልል ትግራይ ገሊፁ፡፡
ኣብ ትግራይ ኣብ ገጠርን ከተማን ሓዊሱ ልዕሊ1.8 ሚልዮን መንእሰይ ከም ዘሎ መፅናዕትታት ይሕብሩ ፡፡ ኣብዚ ሕዚ እዋን እቲ ልዕሊ 295ሽሕ ስራሕ ኣልቦ እዩ፡፡ መንእሰይ ኣብ ዘየድልዩ ቦታታት ከይዉዕል መንግስቲ ብመናእሰይ ፓከጅ ኣቢሉ ናብ ዝተፈላለዩ ዕድል ስራሕ ፈጠራ ክተኣሳሰሩ ብምግባር ዛጊድ ልዕሊ 100ሽሕ መናእሰይ ናብ ስራሕ ክዋፈሩ ከም እተገበረ ኣብ ቢሮ ጉዳይ መናእሰይን ስፖርትን ክልል ትግራይ ም/ቢሮ ሓላፊት ወ/ሮ ኪሮስ ንጉስ ገሊፀን፡፡
ስምምዕ ምጅማር ስራሕ ፕሮጀክት ትራንስፎርሜሽን ሃፍቲ እንስሳ ሎሚ 18 ሚያዝያ 2010 ዓ/ም ዕላዊ ኾይኑ፡፡
ኣብ ሞንጐ ሚኒስትር ሳይንስን ቴክኖሎጂን፣ መቐለ ዩኒቨርስቲን ብሄራዊ ክልላዊ መንግስቲ ትግራይን ስምምዕ ምጅማር ስራሕ ፕሮጀክት ትራንስፎርሜሽን ሃፍቲ እንስሳ ሎሚ 18 ሚያዝያ 2010 ዓ/ም ዕላዊ ኾይኑ፡፡
ኣብቲ “ዝተዋደደን ብቴክኖሎጂ ዝተደገፈን ምንቅስቓስ ንትራንስፎርሜሽን ልምዓት ሃፍቲ እንስሳ” ብዝብል መሪሕ ቃል ዝተሳለጠ ዋዕላ ተረኺቦም መግለፂ ዝሃቡ ሚኒስተር ምኒስትር ሳይንስን ቴክኖሎጂን ኢትዮጵያ ዶ/ር ኢንጂነር ጌታሁን መኩሪያ፤


text:
ፍሪዶም ሃውስ(Freedom House) ዝተባህለ ኣብ ዋሺንግተን ዲሲ ዝመደበሩ ተሓላቒ ናጽነት ኢንተርነት፡ ኣብ ናይ ሎሚ ዓመት ጸብጻቡ፡ ኢትዮጵያ ካብ ሶርያ፡ ዒራቕን ቻይናን ቀጺላ ምንም ዓይነት ናጽነት ኢንተርነት ዘይብላ ሃገር`ያ ክብል ጸዊዕዋ`ሎ።
ኣብ ፍሪደም ሃውስ ኦፊሰር ጉዳይ ክፍሊ ኣፍሪቃ ዝኾነት ማይ ትራንግ፡ ብዛዕባ ናጽነት ኢንተርነት አብ ኢትዮጵያ ንቪኦኤ ክትገልጽ ከላ “ ኢትዮጵያ ካብተን ዝኸፍአ ዓፈና ኢንተርነት ዘለወን ሃገራት ሓንቲ`ያ፡ እዚ ድማ ምስ ሃገራት ኣፍሪቃ ጥራሕ ብምንጽጻር ዘይኮነስ፡ ኣብ ምሉእ ዓለም ምስ ዘለዋ ሃገራት ክትነጻጸር ከላ ዘርእዮ ነገር ንሱ`ዩ” ኢላ።
ኣብ ኢትዮጵያ ዘሎ ኣጠቓቕማ ኢንተርነት 2% ጥራይ ምዃኑ ዝጠቐሰት ክኢላ ፍሪደም ሃውስ፡ “እቲ 2%'ውን ብመንግስቲ ተጽዕኖ ይግበረሉ” ኢላ። ኣተሓሒዛ፡ ኣብ ኢንተርነት ንመንግስቲ ነቒፎም ዝጽሕፉ ድማ ይእሰሩ ኢላ።
ምሉእ ጸብጻብ ኣብ`ዚ ምስማዕ ይክኣል።


text:
ኣብ ንኡስ ዞባ ሰንዓፈ፡ ገስጋስ ትምህርቲ ብሓፈሻ፡ ብቕዓትን ተሳታፍነትን ትምህርቲ ቋንቋ ኣደ ንምሕያል ክካየድ ዝጸንሐ ጻዕሪ ድማ ብፍላይ – ዝግምግም ዓውደ-ዘተ፡ ኣብ ከተማ ሰንዓፈ ተኻዪዱ።
ሓላፊ ኣብያተ-ትምህርቲ ኣብቲ ንኡስ ዞባ፡ መምህር በየነ ተስፋይ፡ ካብ 1993 ክሳብ 2018 ኣብ ጽላት ትምህርቲ ንዝተገብረ ወፍሪ፡ ዝነበሩ ጸገማትን ዝተወስዱ ስጉምታትን ዝምልከት፡ ብኣሃዛት ዝተሰነየ ጸብጻባት ኣቕሪቡ።
ዋና ዳይረክተር ክፍሊ ማሕበራዊ ኣገልግሎት ዞባ ደቡብ ኣቶ ቃልኣብ ተስፋስላሴ፡ ሳላ ሓያል ተሳትፎ ኮም – ገስጋስ ትምህርቲ ብጽቡቕ ይቕጽል ከምዘሎ ብምሕባር፡ ምቊራጽ ተመሃሮ ካብ መኣዲ ትምህርቲ ጠንቁ ተለልዩ ንምግታኡ ዝካየድ ጻዕሪ ብዝለዓለ ክድፋኣሉ ኣዘኻኺሩ።
ኣመሓዳሪ ዞባ ደቡብ ኣቶ ኤፍሬም ገብረክርስቶስ ድማ፡ መስርሕ ምምሃርን ምስትምሃርን ንምዕዋት፡ ናይ ኩሎም ኣካላት መንግስቲ፡ ምምሕዳራትን ሕብረተሰብን ጻዕሪ ክብ ክብል ጸዊዑ።
ኣብ መወዳእታ፡ ምጥርናፍ ዓድታትን ደምበታትን ክድፋኣሉ፣ ብዝሒ ተመሃሮ ዘለወን ናይ መባእታ ኣብያተ-ትምህርቲ ተለልየን ናብ ማእከላይ ደረጃ ዝዓብያሉ ኩነታት ክፍጠር፣ ዝምድና ወለዲ፡ ተመሃሮን መማህራንን ክሕይል ዝብሉን ካልኦትን ርእይቶታት ብተሳተፍቲ ቀሪቦም።


text:
መራሕቲ ሃይማኖት ኤርትራ ሕጂ’ውን ተገፊፎም ናብ ወተሃደራዊ ታዕሊም ይወርዱን ብትካል ጸጥታ ህግደፍ ይእሰሩ ምህላዎምን ተሓቢሩ።
ወዲ 48 ዓመት እስራኤላዊ ኣብ ልዕሊ ጓል 6 ዓመት ኤርትራዊት ጾታዊ ዓመጽ ፈጺሙ
ኣብ ውሽጢ ሓደ ወርሒ ልዕሊ ክልተ ሽሕ ኤርትራውያን ስደተኛታት ናብ ጎረቤት ሃገር ኢትዮጵያ ከም ዝኣትው ካብ’ዚ ኣቶም እቶም ዝበዝሑ ጠቕሊሎም ዝመጽኡ ስድራ ቤታት ምዃኖምን ተገሊጹ
ጉጅለ ህግደፍ ብፍላይ ዓመተ 2018 ካብ ዝኣቱ ንነጀው ካልእ ይትረፍ ከም መንግስቲ ንህልውናኡ ዘረጋግጽ ንጥፈታት ይገብር የለን ክብሉ ምንጭታት ሓቢሮም።
ከም ሃገራዊ ፖለቲካዊ ስልጣን ሒዙ ዘሎ ሓይሊ መጠን፡ ንህዝቢ ክብል ዘይኮነ ንስለ ህላወኡን ቀጻልነቱን ኣብ ዘቤታዊ ኮነ ግዳማዊ ዲፕሎማስያዊ ንጥፈታት እዚ ዝበሃል ስራሕ ይሰርሕ የለን፡ ብተግባር ኩሉ ንጥፈታቱ ኣብ ሓውሲ ደውታ’ዩ ዝርከብ ክብሉ ምንጭታት ድምጺ ሰላምን ደሞክራስን ኤርትራ ኣረጋጊጾም።
ኢሳያስ ካብ ኣብ ቤት ጽሕፈቱ ኣብ ዓድሃሎ ዝበሃል ቦታ ዘሕልፎ ግዜ ይበዝሕ፡ ካልኦት ሚኒስተራትን ኣመሓደርትን ድማ ቤት ጽሕፈት ከፊቶም ኣበይ ከም ዝውዕሉ ከምዘይፍለጥ፡ ህዝቢ ኣብ ምምሕደራዊ፣ ቁጠባዊ ኮነ ማሕበራዊ መዳያት ትርጉም ዘለዎ ኣገልግሎት ዝህቦ ስእኑ ካብ’ቲ ዝሓለፈ ዓመታት ብዝኸፍአ ኣብ ከቢድ ጸገም ወዲቕሉ ዘሎ ወቕቲ ምዃኑን ገሊጾም።
እቲ ብማዕከናት ዜናኡ ኣብ ማእቶት ከምዚ ተገይሩ፡ ኣብ ቤት ትምህርቲ ከምዚ ተዓሚሙ ኢሉ ዘቕርቦ ጸብጻባት ንመሸፈኒ ግዜ ተባሂሉ ዝቐርብ’ዩ ዝበሉ እቶም ምንጭታት፡ ብዛይካቶም ብቐጥታን ብተዘዋዋርን ልኡላዊ መሬት ኤርትራ ንወተሃደራዊ ነቑጣ፡ ባህርያዊ መዓድናዊ ሃብትና ድማ ንምጉሕጓሕ ቅሩብ ቁራቦ ገንዘብ እናሃቡ ኣብ ሕድሕዶም ክወሃዳደሩ ብዛዕባ ኤርትራ ግዱሳት መሲሎም መግለጺ ዝህቡ ገለ መንግስታትን፡ ምስ ኢትዮጵያ ዝዝረብን እንተዘይኮይኑ፡ ህግደፍ ኣይኮነን ኣብ ባይታ ኣብ ህዝቢ ኣብ እቲ ንመጻረፊ ዝግልገለሉ ፕሮፖጋንዳዊ ዓውዲ’ውን የለን፡ ከም መንግስቲ ሃለዋቱ ዘጥፈኣሉ ኩነታት’ዩ ዘሎ ክብሉ ኣረዲኦም።
ኣብ ውሽጢ ሓደ ወርሒ ልዕሊ ክልተ ሽሕ ኤርትራውያን ስደተኛታት ናብ ጎረቤት ሃገር ኢትዮጵያ ከም ዝኣትው ካብ’ዚ ኣቶም እቶም ዝበዝሑ ጠቕሊሎም ዝመጽኡ ስድራ ቤታት ምዃኖምን ተገሊጹ።
ኣብ ነፍስ ወከፍ ወርሒ ልዕሊ 2 ሽሕ ኤርትራውያን ስደተኛታት ናብ ጎረቤት ሃገር ኢትዮጵያ ከም ዝኣትው ካብ’ዚ ኣቶም ዝበዝሑ ጠቕሊሎም ዝመጽኡ ስድራ ቤታት፡ ከምኡ’ውን ወተሃደራት ከም ዝኾኑን ላዕለዋይ ተጸዋዒ ጉዳይ ስደተኛታት ውድብ ሕቡራት ሃገራት ( UNHCR) ኣብ ኣዲስ ኣበባ ኢትዮጵያ ካብ ዝርከብ ቤት ጽሕፈቱ ንዝሃቦ መግለጺ ብምጥቃስ ማዕከናት ዜና ገሊጸን።
ዓመተ 2018 ካብ ዝኣቱ ክሳብ ዝሓለፈ ወርሒ ግንቦት ኣብ ዘሎ ግዝያት ጥራሕ፡ ካብ ዝተፈላለየ ሃገራት ብድምር 29,211 ስደተኛታት ናብ ኢትዮጵያ ከምዝኣተዉ፡ ካብ’ዚ እቶም ዝበዝሑ ዜጋታት ደቡብ ሱዳን ብካልኣይ ደረጃ ዝስርዑ ከኣ ኤርትራውያን ምዃኖም ብወግዒ ምሕባሩን ጸብጺበን።
ኣብ ኢትዮጵያ ኣብ ክልል ትግራይ 4 ኣብ ክልል ዓፋር 2 ኤርትራውያን ስደተኛታት ዝተዓቕቡሉ መዓስከር ስደተኛታት ከም ዘሎ፡ ብተግባር እቲ ኣሎ ዝበሃል ቁጽሪ ኤርትራውያን ስደተኛታት ግን ዝተጋነነ ምዃኑ፣ ምኽንያት ዝበዝሑ ገለ ብባሕሪ ገለ ከኣ ብካልእ መንገዲታት ቀልጢፎም ካብ’ቲ መዓስከራት ስለዝወጽኡን ኣብ ኣተሓሓዛኦም ብተመሳሳሊ እቲ ዝበሃልን ብተግባር ዝስረሓሉን በበይኑ ምዃኑን ዝተፈላለዩ ወገናት ይሕብሩ።
ወዲ 48 ዓመት እስራኤላዊ ኣብ ልዕሊ ጓል 6 ዓመት ኤርትራዊት ጾታዊ ዓመጽ ፈጺሙ
ኣቪ ጌታ ዝተባህለ ወዲ 48 ዓመት እስራኤላዊ ንጓል 6 ዓመት ህጻን ኤርትራዊት ከም ዝዓመጸ፡ እታ ግዳይ ዝኾነት ህጻን ካብ’ቶም ኣብታ ሃገር ዝርከቡ ሓተቲ ዕቑባ ኤርትራያን ዝተወልደት ምዃና፡ ንጋዜጣ ሃርጽ ብምጥቃስ ረድዮ ኤረና ብ15 ሰነ 2018 ገሊጻ።
ነዚ ኣነዋሪ ተግባር ሃቲክቫ ኣብ ዝተባህለ ከባቢ ደቡብ ቴልኣቪቭ ዝፈጸመ እስራኤላዊ፡ ፖሊስ ኣብ ትሕቲ ቀይዲ ኣእትይዎ ከም ዘሎ፡ ጥርጡር ቅድሚ ሕጂ’ውን ብተመሳሳሊ ብዝፈጸሞ ጾታዊ ዓመጽ 14 ዓመት ተኣሲሩ ዝወጽአ ምዃኑን ግልጺ ጌራ።
ብካልእ ዜና፡ ኤሮከም ዝተባህለ ትካል ዕደና ሩስያ፡ ኣብ ደንከሊያ ኮሉሊ ዝተባህለ ቦታ ኣብ ዕደና ፖታሽ ምስ ዝነጥፍ ዘሎ ዳናካሊ ምስ ዝተባህለ ኩባኒያ ኣውስትራሊያ፡ ካብ ዝፈሪ ዘመናዊ ድኹዒ ኣብ ምሻጥን ምክፍፋል ክዋፈር ዘኽእሎ ስምምዕ ብ12 ሰነ 2018 ከም ዝተሰማመዐን ዝገለጸት ረድዮ ኤረና፡ ኩባኒያ ዳናካሊ ክሳብ ሓምለ 2022 ኣብ ዘሎ ግዜ ፍርያት ክጅምር ትጽቢት ከም ዝግበረሉን እቲ ትካል ንዝሃቦ መግለጺ ብምሕባር ወሲኻ ኣረዲኣ።
መራሕቲ ሃይማኖት ኤርትራ ሕጂ’ውን ተገፊፎም ናብ ወተሃደራዊ ታዕሊም ይወርዱን ብትካል ጸጥታ ህግደፍ ይእሰሩ ምህላዎምን ተሓቢሩ።
ብዝሓለፉ ግዳማውያን ገዛእቲ ስርዓታት ኤርትራ ዘይተፈጸመ፡ ኣብ ካልእ ዓለም ድማ ተገይሩ ዘይፈልጥ መራሕቲ ሃይማኖት ኤርትራ ቅዱሳን መጻሕፍቶም ደርብዮም፡ ካብ ሃይማኖታዊ መምርሒኦምን እምነቶምን ወጻኢ ተገዲዶም ናብ ወተሃደራዊ ታዕሊም ክወርዱን ኣብ መሳርዕ ሰራዊት ተመዲቦም ነዚ ጸረ-ህዝቢ መንግስታዊ ጉጅለ ከገልግሉን ይግበር ከም ዘሎን ኣብ መርበብ ሓበሬታ ኤርትራውያን ዝተረኽበ ዜና ይሕብር።
ብመሰረት’ቲ ሓበሬታ፡ ኣብ ከባቢ ማይ ምነ ኣውራጃ ሰራየ ካብ ዝርከቡ ገዳማት ደብረ ድሁሃንን እንዳ ኣቡነ ዮናስን ብ9 ሰነ 2018 5 መነኮሳን ናብ ገርገራ ተወሲዶም ተኣሲሮም ከም ዘለው፡ ካብ’ቶም ዝተኣስሩ ኣባ ገብረመድህን፣ ኣባ ገብረዮናስ፣ ኣባ ሳሙኤል፣ ኣባ ኤልያስ ዝተባህሉ ከም ዝርከብዎምን ብምጥቃስ ሓቢሩ።
ኣብ ድባርዋን ከባቢኣን ድማ ኣብ ዝሓለፈ ሰሙን መሰልኩም ክኽበረልኩም እንተደኣ ኮይኑ፡ ናይ ግድን ናብ ታዕሊም ትወርዱ ዝብል መምርሒ ኣውርዱ ክገፍፍ ከምዝቐነየ፡ በዚ ጸረ ሃይማኖታዊ ንጥፈታት ዝኾነ ፋሽሽታዊ ተግባር እተን ገዳማትን ኣብያተ ክርስትያናትን ኣገልገልቲ ስኢነን ኣብ ሽግር ወዲቐን ከም ዝርከባን ኣረጋጊጹ።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ 18-06-2018


text:
ንገዛይ ሰለስተ ግዜ ተሳሊመ ተፋኒየያ፡
ዝኸበርኩም ኣሕዋት እዚ ዝሰደልኩም ዘለኹ ደምዳቤ፡ “ኤርትራዊ ሓጎስ ንኽረክብ ወትሩ ኣብ ጉዕዞ” ብዝብል ኣርእስቲ፡ ብርሃነ ካብ ጋሽ ባርካ ኣብ ህይወቱ ንዘጋጠሞ ብደሆ ኣመልኪቱ ኣብ መራኸቢ ብዙሓን ዝዘርገሖ ሰፊሕ ጽሑፍ፡ ንተመክሮ ብዙሓት ኤርትራውያን ዝውክል ኮይኑ ስለ ዝረኸብክዎ፡ ገለ ካብ ትሕዝቶኡ እነሆ ብከም’ዚ ዝስዕብ እሰደልኩም ኣለኹ።
ብርሃነ፡ ካብ ኤርትራ ኣወጻጽኣኡ ካብ’ቲ ካልእ ዝተፈልየ ኣይኮነን። የግዳስ፡ ኣብ መእተዊ ናይ ጽሑፉ፡ “ናይ መወዳእታ ርክበይ ምስ ክብርቲ በዓልቲ ቤተይ፡ ምጭዋት ደቀይ፡ ምስ ክብርቲ ወላዲተይን ሓወይን” ክብል ኣስፊርዎ ዘሎ ብሓቂ ምቓረት ስድራ-ቤት ብግቡእ ንዝርዳእ ሓላፍነት ዝስመዖ ሰብ ኣዝዩ ከቢድ’ዩ። ብዓይኒ ሰብኣውነት መዚኑ ብዕምቆት ከስተንትን ስለምንታይ እንታይ ዝኣበሰት ስድራ ኢሉ ብሕልና ምስ ብርሃነ ደው ክብል ዝገብር’ዩ። ብርሃነ ካብ በዓልቲ ቤቱ፡ ደቁ፡ ወላዲቱን ሓውን ብ16 ጥቅምቲ 2013 ከም ዝተፈላለየ ብፍሉይ ሰኒድዎ ኣሎ። ገለ ለባማት ስድራ ቤታዊ ምፍልላይ “ምንኣስ ሞት’ዩ” ኢሎም ክገልጽዎ ይስምዑ። ብርሃነ -ጋሽ ባርካ’ውን ከምኡን ክንድኡን ስለዝተሰመዖ ይመስለኒ፡ ዝገጠመኒ ብደሆ ብዝብል ነዛ ዕለት ብምረት ዝዝክራ ዘሎ። ሓቁ’ዩ። ኤርትራዊ እዚ ከይመጽእ ን30 ዓመት ዝኣክል ብረታዊ ቃልሲ ኣካይዱ። ብዋጋ ህዝባዊ ሓርነት ደኣምበር፡ ብገንዘብ ኮነ ብዓይነት ዘይትመን ሓንሳብ ምስተኸፈለ ዳግማይ ዘይርከብ፡ ክቡር ናይ ህይወት ዋጋ ከፊሉ ክንሱ፡ ናተይ ኢሉ ብሆታን ዕልልታን ብዝተቐበሎም፡ ከብዱ ብጥምዩ ዘዐንገሎም፡ ዝባኑ ብዕሩቑ ዝኸደኖም እምነት ዘሕደረሎም፡ ጸላእትን ገዛእትን ክኾንዎ፡ ብጭካነ ደሙ ክማጽይዎ ኣብ ትጽቢቱ ዘይነበረ’ዩ። ግዳማዊ ገዛኢ ኣባሪርካ ዘቤታዊ ገዛኢ ክትስከም ብርግጽ ዝጽወር ኣይኮነን።
ብርሃነ፡ ሰዓት 11 ቅድሚ ቀትሪ ናይ ዕለት 16 ጥቅምቲ 2013 ንገዛኡ ሰለስተ ግዜ ተሳሊሙ፡ ንእሽቶ ፋሱ ኣብ መንኮቡ ገይሩ ንጉዕዞ ስደት ከም ዝጀመሮ የዘንቱ። ብፍላይ “ንገዛይ ሰለስተ ግዜ ተሳሊመ ተፋኒየያ” ዝብል ቃል ከብድኻ ዝበልዕ’ዩ። ከም’ቲ እንዳ ህግደፍ ዝብልዎ ብጎስጓስ ናይ ወያነን ሲ ኣይ ኤን ዘይረሃጸሉ ገንዘብ ክግሕጥ ምርጫ ስደት ዝወስደ ዘይኮነስ፡ ተገዲዱ ናይ ህይወትን ሞትን ፈታኒ ኩነታት ምስ ኣጋጠሞ ዝወሰዶ ምርጫ ምዃኑ ይሕብር። ብርሃነ ከም ዝኾነ ሰብ ካብ ስድራኡ ክፍለ እንከሎ ንበዓልቲ ቤቱ፣ ንደቁ፣ ንወላዲቱ፣ ንሓው ስዒሙ ክፋነዎም ንቡር’ዩ ኢልካ ክውሰድ ይከኣል። ነቲ ብእምንን ዕንጸይትን ዝተደኮነ ገዛ ሰለስተ ግዜ ክሳለም እንከሎ ግን ኣብ ዓዱ ብሰላም ከይቕመጥ ናይ ግድን ካብ ትውልዲ ዓዱን ሃገሩን ክወጽእ ዘገድድ ኩነታት ከም ዘጋጠሞ፡ እቲ የዋህነቱ ዝገልጽ ታሪኹ ይምስክር። ንሻብቆ ዓደይ ሕቖይ ክህባ ምስ ጀመርኩ ኣብ ምሉእ ኣካላተይ ሕማቕ ስምዒት ተሰሚዑኒ። ካብ ማሙቕ ገዛኻ ወጺእካ ይጥዕመካ ድዩ ዝብል ኣብ ኣእምሮይ ደዊሉ። ኣነ ግን ኣሮማይ ሕጂስ ኢለ ንመረበይ ተገምገምኩ ይብል። ምስክናይ!
ይቕጽል ብርሃነ፡ ንዓባይ ሩባ ወሓዚት ሩባ መረብ (ጋሽ) ኣትየ። ሩባ መረብ ዛሪያ ጸኒሓትኒ። ክዳናይን ፋሰይን ኣብ ሓደ ገረብ ኣቐሚጠ ነብሰይ ተሓጺበ። ነብሰ ዝተሓጸብኩሉ ምኽንያት ካብ ማዕዶ ንዝዕዘበኒ ንምክልኻል መታን ከኽእለኒ’የ። ማለት ኣብ ግራት ዝጸንሐ ሓረታይ’ዩ መታን ክበሃል። ሩባ መረብ ሰፋሕ ስለ ዝኾነት ንክትሰግራ ስለያ ስለዝከታተሉኻ ኣዝያ ኣሰካፊት’ያ። ኣነ ግን ክዳነይ ተኸዲነ፡ ፋሰይ ኣብ መንኮበይ ገይረ ናብ’ቲ ዕሙር ለሰ ኣተኹ። እዚ ለሰ ዶብ ስለዝኾነ ብዘይካ ስለያ ካልእ ኣይደፍሮን’ዩ። ከምኡ ስለ ዝኾነ ድማ በግራብ ዝተሸፈነ’ዩ። ጉዕዞይ ቀጺለ 25 ደቓይቕ ምስተጎዓዝኩ ነቲ ለሰይ ወዲአ ኮንተራ ኣብ ዝተባህለ ቦታ ኣተኹ። ኮንተራ ቃልዕ’ዩ። ብማዕዶ ዝኾነ ስለያ ክኸሽፈካ ሰፊሕ ተኽእሎ ኣለዎ። እንተኾነ “ፈጣሪ ጸድፊ ይፈጥር’ሞ መዳይቦ ይፈጥር” ከም ዝበሃል ኣብ’ቲ ቦታ ዋና ዘይብለን ከብቲ ረኺበ። በዓል ዋና መሲለ ድማ ንዓአን እንዳኾብኮብኩ ክሳብ መሬት ደምበ ሕምብርቲ በጻሕኩ። ካብኡ ነተን ከብቲ ንድሕሪት ገጸይ መለስክወን። ምኽንያቱ ደምበ ሕምብርቲ በግራብ ዝተሸፈነ ስለ ዝኾነ፡ ካብ’ቲ ዝጠርጠርክዎ ቦታ ናብ ከውሊ ዘለዎ ምስ ኣተኹ ነብሰይ ፍኹስ በለኒ።
ብድሕሪ’ዚ ኣብ ሓንቲ ዓባይ ገረብ ኮፍ ኢለ ነታ ዝግደፍክዋ ዓደይ ጠመትኩ። ብዝኣምኖም መላእኽቲ ጸሎተይ ኣዕሪገ፡ ብንብዓት ልበይ ኣተንፊሰ፡ ነብሰይ ኣጸናኒዐ፡ ስረይ ከይፈትሕ ንነብሰይ ባዕለይ ጽንዒ ኢለያ። ቀጺለ ናብ’ቲ ቅድመይ ዝነበረ ዓቢ ጎቦ ጠመትኩ። ኣብ ርእሲ’ቲ ጎቦ ወተሃደራት ኢትዮጵያ’ዮም ዘለው። ካብ’ቲ ዝነበርክዎ መንገደይ ቀጸልኩ። ቀውዒ ስለ ዝነበረ ድማ ሳዕሪ፡ ጺጎጎን ሕንቱትን ምሕላፍ ከልኣኒ። ቀትሪ ብምንባሩ ድማ ጸሓይን ድኻምን ተፈራሪቑ ጸላዕላዕ በለኒ። ኣሕ ካብ ሕጂ’ዶ ጥዑም ከይረክብ ድማ በልኩ እናበለ ዝገጠሞ ብደሆ ይገልጽ ብርሃነ።
እዚ ሓቀኛ ዛንታ ሓቀኛ መስገደል’ዩ። ብርሃነ ኤርትራዊ’ዩ። ብርሃነ ዝፈጸሞ ገበን የለን። ካብ ስድራ ቤት ምፍልላይ፣ እዚ ኩሉ ስግኣት፡ ፍርሒ፣ ጥርጠራ፡ ድኻምን ጽምእን ድማ ኣብ መሬት ኤርትራ’ዩ ዘጋጥሞ ዘሎ። ኣብ’ዚ እቶም ጉጅለ ህግደፍ ስርዓት ወያነን ምምሕዳር ዋሽንግቶንን እናበለ ዝኸሶም ብርግጽ ኢድ የብሎምን። ምኽንያቱ ንኤርትራ ህግደፍ’ዩ ዘመሓድራ ዘሎ። ንኤርትራዊ ብርሃነ ነጋሽ-ባርካ ስድራ ቤቱ ንድሕሪት ገዲፉ፡ ብእምንን ዕንጸይትን ንዝተደኮነ ግኡዝ ገዛኡ ሰለስተ ግዜ ተሳሊሙ ክፍለዮ፡ መዓስ ይረኽቡኒ እናበለ ህይወቱ ኣብ ኢዱ ዓሚኹ ክጎዓዝ ዝገበሮ መን’ዩ? መልሱ ብዘይወላውል ብኢሳያስ ኣፈወርቂ ዝምራሕ ንጥፍኣት ህዝቢ ኤርትራ ዝተዓጥቀ ብእኽብካብ በጋሚዶታት ዝተወደበ መንግስታዊ ጉጅለ’ዩ። በፍጹም ካልእ ኣይኮነን። እሞ እዚ ከም’ዚ ዝገብር ጉጅለስ ፈታዊ’ዶ ጸላኢ? እስከ ነብስ ወከፍ ጥዑይ ሕልና ዘለዎ፡ በቲ ፈጣሪ ዝሃቦ ኣእምሮ ዝሓስብ ዘመዛዝን ናቱ ፖለቲካዊ እምነትን መንነትን ዘለዎ ኤርትራዊ፡ ካብ ስምዒታዊ ሃላልነት፣ ካብ ባዶ ትምክሕትን ጽበትን ሓራ ኮይኑ ደው ኢሉ ይመርምሮ’ሞ፡ ኣብ ልዕሊ’ዚ ብስም ህዝብን ሃገርን ዝሽቅጥ ዘሎ ጉጅለ ዘየወላውል መርገጹ የነጽር።
ካልኣይ ክፋሉ ክቕጽል’ዩ።
ዓንደ ብርሃን’የ ካብ ኢትዮጵያ
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ -05-04-2017


text:
ኣብ ዞባ ጋሽ-ባርካ፡ ኣብ ወሰናስን ዓበይትን ንኣሽቱን ሩባታትን ካልእ ልሙዕ ቦታታትን ብውልቅን ማሕበርን ናይ ዝለምዕ ዘሎ ጀራዲን ግጉይ ኣተሓሕዛ ንምእራም – ብ12 ታሕሳስ ኣብ ከተማ ባረንቱ ናይ ዘተ ርክብ ተኻዪዱ።
እቲ ብላዕለዋይ ኮሚተ መኸተ ልምዓት ምዕራባዊ ዞባ ዝተወደበ ርክብ፡ ኣተሓሕዛ ልምዓት ጀራዲን ንኣዋጃትን መምርሒታትን ሚኒስትሪ መሬት፡ ማይ ኣከባብን ተኸቲሉ ዝኸደሉ ኣገባብ ብምርግጋጽ፡ ኣፍራይነት ንምዕባይ ዝዓለመ እዩ።፡
ክኢላታት ሕርሻን መሬትን ኣብ ዘቕረብዎ ጸብጻብ፡ እቲ ዞባ – ከም ጋሽ፡ ባርካን ሳዋን ዝኣመሰሉ ዓበይቲ ሩባታት ዝስንጥቕዎ ኣብ ርእሲ ምዃኑ፡ ሰፊሕን ፍርያምን መሬት ከምዝውንን፡ ብግቡእ ምስ ዝለምዕ ድማ ንጠለባት ሃገር ኣዕጊቡ ንሰደድ ዝቐንዐ ፍርያት ክሕፈሶ ዝኽእል ምዃኑ ሓቢሮም።
መንግስቲ፡ ዜጋታት ኣልሚዖም ንነብሶምን ንሃገሮምን ዝበቅዕ ምህርቲ ክሓፍሱ ምእንቲ፡ በብግዜኡ ዕድላት ክኸፍት ከምዝጸንሐ፡ ነቲ ዕድል ተጠቒሞም ልዕሊ 1,300 ሓረስቶት ኣብ ኣስታት 5 ሽሕ ሄክታር ልምዓት መስኖ ከካይዱ ምጽንሖም ዝጠቐሱ’ቶም ክኢላታት፡ መብዛሕትኦም ኣልማዕቲ ግዳ ሕጊን መምርሒታትን እናጠሓሱ መሬት ከባኽኑ ከምዝጸንሑ ኣረዲኦም።
ካብ’ቲ ብቐጻሊ ክፍጸም ዝጸንሐ ጥሕሰታት ሕጊ፡ ብዘይ ሕጋዊ ፍቓድ መሬት ምልማዕ፡ ከተልምዖ ዝተዋህበካ መሬት ንኻልኦት ምክራይን ምሻጥን፡ ዝተመርሓልካ መሬት ዘይምልማዕ፡ ብዘይፍቓድ ካብ ዝተወሰነልካ ንላዕሊ መሬት ምሓዝ፡ ግቡእካ ዘይምኽፋልን ካልኦትን ዘጠቓልል ኮይኑ፡ ብዝምልከተን ኣካላት ክወሃብ ንዝጸንሐ ሓበሬታን መምርሕን ዕሽሽ ተባሂሉ ንዓመታት ከምዝቐጸለ ተዘርዚሩ።
ኮሚተ መኸተ ልምዓት ምዕራባዊ ዞባ፡ ኣብ ባይታ ንዘሎ ኣተሓሕዛ ጀራዲንን ክረምታዊ ሕርሻን ብምዕምቈት ብምርዳእ፡ ዝቐረቡ መጽናዕታዊ ወረቓቕቲ፡ ከምኡ’ውን መምርሒታትን ኣዋጃትን ሚኒስትሪ መሬት፡ ማይን ኣከባብን ብምግንዛብ፡ ንመምርሒ መሰል ተጠቃምነት ክረምታዊ ሕርሻ ምርኲስ ብምግባርን ርእይቶታት ህዝቢ ኣብ ግምት ብምእታውን፡ ሕርሻዊ እቶት ብምኽዕባት ረብሓ ህዝብን ሃገርን ዘረጋግጽ ህጹጽ ግብራዊ ስጉምቲ ክውሰድ ወሲኑ።
እቲ ውሳነ፡ ንኣብነታውያንን ብሕጊ ተቐዪዶም ንዝሰርሑን ጻዕራማት ሓረስቶት ዘተባብዕ፡ ነቶም ካብ ሕጊ ወጻኢ መሬትን ኣከባብን ዘባኸኑ ድማ ዝእርም ምዃኑ፡ ኣብ’ቲ ኣጋጣሚ ተገሊጹ።


text:
እዚ መጀመርታ እዩ |
ወይ ንመጀመርታ መጀመርትኡ ፡
ዝኾነ ነገር ይዕበ ይንኣስ መጀመርታ ኣሎዎ ። ንክትጅምር ትጅምር ፥ንክትቅጽል ትጅምር ፥ ንክትፍጽም ትጅመር ። ምጅማር ንባዕሉ ግና ቃልሲ ወይ ገለ ክፋል ናይ ቃልሲ ክከዉን ይኽእል እዩ። ነገር ግን ፥ ንዘጀመርናዮ ነገር ፍሉጥ ምዕራፍ ይሃልዎ ኣይሃልዎ ብዘይ የገድስ ተቃሊስና ፥ ሽግ ተስፋና ዓቲርና ፥ ከይተሓለልና እንተ ኣቀጺልናዮ ዓወት ከምእንድረር ነጋሪ ኣይየድልየናን ኢዩ ።
ዝጽበየና መገዲ ብዘይየገድስ ክንጅምር ኣሎና |
ይጅምር ኣሎኹ |
ብሎግ ምጽሓፍ ሙሉእ ግዝኻ ወፊኻ እትዓዮ’ሞ ኣማስያኡ ድማ ማሃያ እትጽበየሉ ስራሕ ኣይኮነን ። ወይ ልክዕ ንምኻን ናዓይ ኮምኡ ኣይኮነን ። ምጽሓፍ ስለ ዝፈቱ ጥራይ ብምስጥምቃር ባህ ኢሉኒ ክገብሮ እየ ዝደሊ ። ምንባብ ዝፈቱ ግዱስ ድማ ነቲ ብትርፊ ግዝኻ ዝጻሓፍካዮ ይሕንሽሸልካ ።
‘ኣብዚ ፥ ጻሓፊ ንክዛናጋዕ ይጽሕፍ ፥ ኣንባቢ ድማ ንክዛናጋዕ የንብብ ። ሽዑ ሂወት ናይ ዞም ክልተ ኣብ ገለ ነጥቢ ይራኸባ እሞ ደስ ዘለዎ ህሞት የሕልፋ ። ‘ከፍ ኣሎዎ ሓቀይ
ኣብዛ ናይ መላለይት ጽሕፍቲ ካብዚ ንላዕሊ ምውሳኽ ግዳ ክፍ የብሉን ሓቀይ |
ሰሰናዩ


text:
ንመጓሰ ውሉደ ክህነት ንምጥንካር ቀዳማይ ክፋል ሥልጠና ውሉደ- ክህነት ይወሃብ ኣሎ!
ንጕስነት ውሉደ ክህነት ንምጥንካርን ሓድነትን ውሕደትን ውሉደ ክህነት ንምፍጣር ንኵሎም ውሉደ ክህነት ሃገረ ስብከት ኣሥመራ ን15 መዓልታት ዝወስድ ሥልጠና ብዕለት 12 የካቲት 2010 ዓ.ም. (19 የካቲት 2018 ዓ.ም.ፈ) ኣብ ኣዳራሽ ርእሰ ኣድባራት ደብረ ጽዮን ቅድስት ማርያም ቤተ ክርስቲያን ኣሥመራ ብቡራኬ ብፁዕ ኣቡነ ሉቃስ ዋና ጸሓፊ ቅዱስ ሲኖዶስ ተጀሚሩ።
እዚ ሥልጠና እዚ ብጸሎት ምስ ተጀመረ፡ ብፁዕ ኣቡነ ሉቃስ እዚ ኣብ ጊዜኡን ንጥቅምን ረብሓን ቤተ ክርስቲያን ዝወሃብ ዘሎ ትምህርቲ ብትግሃት ክንመሃሮ ኣሎና፣ ንዝተመሃርናዮ ድማ ብግቡእ ኣብ ጕስነት ምእመናን ከነውዕሎ ሓደራ ብምባል ኣባታዊ ምኽሪ ሂቦም። ብምቕጻል መሪጌታ ስምዖን በየነ ጸሓፊ ክፍሊ ስብከተ ወንጌል ብዛዕባ ዕላማን ትኅዝቶን ናይቲ ሥልጠና ሓፂር መግለጺ ሂቦም።
እዚ ሥልጠና እዚ ብማእከልነት ቅዱስ ሲኖዶስ ብውሕደት መንፈሳውያን ክፍልታት መንበረ ፓትርያርክ ዝተዳለወ ኮይኑ እምነትን ሥርዓተ ኣምልኾን፡ ፭ቱ ኣዕማደ ምሥጢር፡ ፯ቱ ምሥጢራተ ቤተ ክርስቲያን፡ ሥርዓተ መጓሰ - ሥርዓተ ኖላዊን . . . ዘጠቓልል ትምህርቲ እዩ።
ዕላመ እዚ ሥልጠና እዚ ሓድነትን ውሕደትን ውሉደ ክህነትን ቤተ ክርስቲያንን ምፍጣር፣ ምሉእ መንፈሳዊ ስንቂ ዝዓጠቐ ኖላዊ ከምዝህሉ ምግባር፣ ንርእሱ ተማሂሩ ንኻልኦት ምእመናንን ምእመናትን ዝምህርን ብግቡእ ዝጓስን ካብ መንጠልቲ ተዃሉ መናፍቓን ዝከላከል ውሉደ ክህነት ምምልማል እዩ።
ከም ዝፍለጥ ቅድሚ ሕጂ ከምዚ ዓይነት ሥልጠና ን5 ወከልቲ ወሉዳ ከህነት ኣብያተ ክርስቲያንናት ኣሥመራ ከምኡ'ዉን ኣብ ክልተ ንኡሳን ሃገረ ስብከት ማእከል በሪኽን ሰረጀቓን ተዋሂቡ ነይሩ እዩ።


text:
ዕዉት ናይ ሃገር ቅድስት ኢየሩሳሌም ንግደት !
* ምብጻሕ ናብ ቅዱሳት መካናት
* ምብጻሕ ናብ ብፁዕ ኣቡነ ማርቆስ
* ርክብ ምስ ወኪል ምምኅዳር ከተማ ኢየሩሳሌምን ጠበቓ ሕግን ኣብ ሃገረ እስራኤል
* ርክብ ምስ ኮሚቴ ሕንፃ ሃገር ቅድስት ኢየሩሳሌም
* ምብጻሕ ናብ ኣብያተ ክርስቲያን
* ርክብ ምስ ወከልቲ ኣብ እስራኤል ዝርከባ ኮሚተ ኣብያተ ትምህርቲ ሰንበት * ሥርዓተ ሢመት ዲቁናን ክህነትን
ዓመታዊ ብቤት ጽሕፈት መንበረ ፓትርያርክ ኦርቶዶክስ ተዋሕዶ ቤተ ክርስቶያን ኤርትራ ተማእኪሉን ተወዲቡን ዝካየድ ንግደት ናብ ሃገረ ቅድስት ኢየሩሳሌም፡ ናይ ሎሚ ዓመት (2008 ዓ.ም.) ብፁዓን ኣቦታት ሊቃነ ጳጳሳትን ጳጳሳትን ብፁዕ ኣቡነ ሉቃስ ዋና ጸሓፊ ቅዱስ ሲኖዶስ፡ ብፁዕ ኣቡነ ቄርሎስ ሊቀ ጳጳስ ሃገረ ስብከት ደቡብ ዓዲ ቀይሕ፡ ብፁዕ ኣቡነ ዮሓንስ ሊቀ ጳጳስ ሃገረ ስብከት ሰሜናውን ደቡባውን ቀይሕ ባሕሪ፣ መምህር ገብረሥላሴ ኣድኃኖም ኣባል ቅዱስ ሲኖዶስን ኣበምኔት ገዳም ኣቡነ ሊባኖስ ሃም፡ መምህር መልከጼዴቅ ኣብርሃ ኣባል ቅዱስ ሲኖዶስን ኣበምኔት ገዳም ደብረ ድኁኃን ኣቡነ ዮናስ፡ ከምኡ’ውን ገዳማውያንን ካህናትን ዝርከብዎም 408 ምእመናንን ምእመናትን ነጋድያን ዝሓቘፈ ናይ ክልተ ሰሙን ንግደት ሃገር ቅድስት ኢየሩሳሌም ብዓወት ተፈጺሙ።
ተውሳክ፡ . . . ዕዉት ናይ ሃገር ቅድስት ኢየሩሳሌም ንግደት !


text:
ጋዜጣዊ መግለጺ ግዜያዊ ኣካል ርኽክብ ዋዕላ ናይሮቢ
ብውጽኢት ምምኻራዊ ዋዕላ ናይሮቢ ዝቖመ ግዜያዊ ኣካል ርኽክብ፡ ካብ 1-3 ሚያዝያ 2016 ኣብ ኣዲስ ኣበባ ኣኼባኣኡ ኣካይዱ። ኣብ ምጅማር ኣኼባ፡ ኣቦ መንበርን ሓለፍቲ ጉጅለታት ዕማምን፡ ናይ ዝሓለፈ ሰለስተ ኣዋርሕ ናይ ዕዮ ጸብጻብ ኣቕሪቦም። እቲ ኣኼባ ድማ፡ ናይ ትግባረ ዕማማት ወድዓዊ ገምጋም ብምክያድ፡ ዝሓለፈ መድረኽ፡ ብሳላ’ቲ ካብ ተሳተፍቲ ውድባት ዋዕላ ናይሮቢ ዝረኸቦ ደገፍን፡ ናይ ሰፊሕ ህዝቢ ኤርትራ ተቐባልነትን፡ ብመላኡ ኣወንታውን፡ ኣፍራይን ምንባሩ፡ ኣስሚሩሉ። ኣብ ገምጋም ናይቲ ድሕሪ ዋዕላ ናይሮቢ ዝሰዓበ መድረኽ፡ ካብ ገለ ሸነኻት፡ ኣብ ተረድኦ ዋዕላ ናይሮቢን ዕማማቱን ዘይምርዳእ ወይ ምድንጋር ተፈጢሩ ምንባሩ ተመልኪቱ። እዚ ምድንጋር’ዚ ምናልባት መስርሕ ዋዕላ ናይሮቢን ምስንዳእ ካልኣይ ጉባኤ ሃገራዊ ባይቶን ናይ ግዜ ምትእትታው ብምንባሩ ይኸውን ብምባል ድማ ንምብራህ ዝኣክል፥
- ዝተፈላለያ ፖሊቲካዊ ውድባት ዝተሳተፍኦ ዋዕላ ናይሮቢ፡ ንህልዊ ኩነታት ኤርትራን ንመጻእን ዝጠመተ፡ ሓባራዊ ፖሊቲካዊ ራእይ ንምስራጽ ዝዓለመ ምይይጥ ንምክያድ ዝተገብረ ምምኻራዊ ርኽክብ ምንባሩ፣
- ዕማም ግዜያዊ ኣካል ርኽክብ ድማ በቲ ዝተዋህቦ ሓላፍነት መሰረት፡ ነቶም ኣብ ዋዕላ ናይሮቢ ዝወዓሉን ዘይወዓሉን ፖሊቲካዊ ውድባት፡ ናብ ኩሉ ሓቆፍ ምምኻራዊ ዋዕላ ንምምጻእ ደኣምበር፡ መተካእታ ሃገራዊ ባይቶ፡ ኪዳን፡ ወይ ካልእ ምሕዝነታዊ ውደባታት ንምስንዳእ ከም ዘይኰነ፡ በዚ መሰረት’ ውን ዕማማቱ ምስ ዕማማት ምስንዳእ ጉባኤ ሃገራዊ ባይቶ ከም ዘይጋጮ ኣረጋጊጹ።
ግዜያዊ ኣካል ርኽክብ፡ ካብ ዘቐመጦ ገምጋም ብምብጋስ ካብ ዕለት ኣኼባኡ ክሳብ’ቲ ኣብ ካልኣይ ክፍላ ወርሒ ነሓሰ 2016 ክጋባእ ተወጢኑ ዘሎ ካልኣይ ኩሉ ሓቆፍ ምምኻራዊ ዋዕላ ናይ ዘሎ ግዜ መደባት ዕዮ ኣጽዲቑ። ነዚ ብዝምልከት ድማ እቲ ምምኻራዊ ዋዕላ ከመያየጠሎም ዘለዎ ኣጀንዳታት መሰረት ብምግባር፡ ንድፊ ሰነዳት ናይ ምድላው መደብ ሰሪዑ ኣሎ። ንሳቶም ከኣ ናይ ሃገራውያን ውድባት ተቓውሞ ንድፊ ሓባራዊ ራእይ፡ ምልካዊ ስርዓት ንምውዳቕ ዘኽእል ኣገባብ ቃልሲ ምንጻርን፡ ናይ መጻኢ መድረኽ ምስግጋር ንድፊ ሓባራዊ ርእይቶ ምቕራብን እዮም። ነዞም ንድፍታት ንምድላው ከም መወከሲ ዝጥቀመሎም ድማ፡ ሰነዳት ኤርትራዊ ሃገራዊ ባይቶ ንዲሞክራስያዊ ለውጥን፡ ኤርትራዊ ዲሞክራስያዊ ኪዳንን፡ ሰልፊ ዲሞክራሲ ህዝቢ ኤርትራን ካልኦት ሰነዳት ሓይልታት ተቓውሞን ክኾኑ እዮም። ከምኡ’ውን ጠንቂ ሽግራት ሓይልታት ተቓውሞ ኤርትራ ንምልላይን፡ ነዚ ዓቢ ዕማም’ዚ ንምስልሳልን፡ ብኣፍልጦን፡ ተመክሮን ናይ ዘለዎም ፈሊጣውያን ኤርትራውያን ዝቖመት ፍልይቲ ሽማግለ መዚዙ፣ ዕማማታ ንምስልሳል ዝሕግዙ ሰነዳት ክኣ ክቕርብ ግዜያዊ ኣካል ርኽክብ ወሲኑ።
ኣኼባታት ግዜያዊ ኣካል ርኽክብ፡ ምስ ዝተፈላለዩ ውድባት ኤርትራ ዝተኻየደ ኣገደስቲ ርክባት ዘሰነዮ እውን ነይሩ። እቲ ርክባት ንኹሎም ውድባት ብዛዕባ ንጥፈታቱን ብመሰረ’ቲ ካብ ዋዕላ ናይሮቢ ዝተሰከሞ ሓላፍነት ዘካየዶም ዕማማትን ንምብራህ፡ ናይ መጻኢ መደባት ንምሕባርን ተሓባባርነቶም ንምሕታትን ነበረ። ኣብ ዋዕላ ናይሮቢ እተሳተፉ ውድባት፡ ድሕሪ ኣገደስቲ ምይይጥ፡ ግዜያዊ ኣካል ዕማማቱ ንምስልሳል ዘኽእሎ ምትሕብባር ከም ዘበርክቱ ኣረጋጊጾም።
መሪሕነት መድረኽን ኣባላት ግዝያዊ ኣካል ርኽክብን ምስ’ቶም ብዝተፈላለየ ምኽንያት ኣብ ዋዕላ ናይሮቢ ዘይተሳተፉ 6 ውድባትን ከምኡ’ውን ዲሞክራስያዊ ውድብ ዓፋር ቀይሕ ባሕርን ኣገዳሲ ርክባት ብምክያድ ሃናጺ ልዝብ ገይሮም። እዞም ዝተጠቕሱ ሓይልታት ንክተሓባበሩ ድሉዋት ምዃኖምን ናብ’ቲ ትጽቢት ተነቢሩሉ ዘሎ ኩሉ ሓቆፍ ምምኻራዊ ዋዕላ ከም ዝሳተፉን ኣረጋጊጾም።
ግዜያዊ ኣካል ርኽክብ ኣብ ምዝዛም ኣኼባታቱ፡ ንኹሎም’ቶም፡ ዕማማቱ ኣብ ምስልሳል ዘተባብዑን ብሓሳብ ኰነ ብግብሪ ዝተሓባበሩን፡ ምስጋናኡ እናቕረበ፡ ብፍላይ ነቶም ነዚ ኣኼባ’ዚ ብዓወት ንኽዛዘም ዘበርከቱ ዕዙዝ ምስጋናኡ ኣመዝጊቡ።
ግዜያዊ ኣካል ርኽክብ ምምኻራዊ ዋዕላ ናይሮቢ
4 ሚያዝያ 2016
Short URL: https://english.farajat.net/?p=10274


text:
ለውጢ ብደረጃ ሃገራዊ መሪሕነት፡ መርገም ዘይኮነ ዓቢ ምርቓ’ዩ።
ዘ ኢትዮጵያን ሄራልድ
ኣብ ዝሓለፈ ወርሒ ለካቲት 2018 ቀዳማይ ሚኒስተር ኢትዮጵያ ኣቶ ሃ/ማርያም ደሳለኝ፡ ብሰናይ ፍቓዶም ስልጣኖም ክለቁ ምዃኖም ኣብ ዝሓበርሉ ግዜ፡ ህዝብታት ኢትዮጵያ ኮነ መንግስታት ኣፍሪቃ ከይገረሞም ኣይተረፈን። ሓደ ካብ’ቲ ኣግራሞት ዝፈጥር ሃንደበትነት ናይ’ቲ ውሳነ’ዩ። ካልኣይ እዚ ከም’ዚ ዝበለ ሃንደበትነት ውሳነ ኣብ ውሽጥን ወጻእ እዛ ሃገር ክፈጥሮ ዝኽእል ጽልዋታት’ዩ።
ገለ ኢትዮጵያውያን ይኹን ወጻእተኛታት ወሃብቲ ርእይቶ ግን፡ ናይ ቀዳማይ ሚኒስተር ካብ ዝነበሮም ናይ መንግስቲ መሪሕነት ምእላይ ማለት ካብ ስልጣን ምውራድ፡ ዘምጸኦ ለውጢ ኣይክእሉ’ዩ በሃልቲ’ዮም። እቶም ተዓዘብቲ ካብኡ ሓሊፎም’ውን ኣብ ናይ ኢህወደግ ናይ ኣመራርሓ ብቕዓት እምነት ከምዘይብሎም ከውግዑ ይስምዑ ይብል’ሞ እቲ ርእሰ ዓንቀጽ ዘ ኢትዮጵያን ሄራልድ፡ እስከ ነዚ ምዕባሌታት ህድእ ኢልና ክንድሕስሶ ብምባል፡ መጀመርያ ኢህወደግ እዚ ይገበረለይ መሰለይ ይከበረለይ ዕድል ስራሕ ይፈጠረለይ ዝብል ንቕሓትን ትብዓትን ዘለዎ ሕብረተ-ሰብ ክፈጥር ከም ዝኸኣለ ክዝንጋዕ ኣይግባእን። እዚ ከም’ዚ ዝበለ ንቕሓት ዘለዎ መሰለይ ዝብል ወለዶ ድማ፡ ሓደ ሓያል መሪሕነት ከም ዘድልዮ ዘጠራጥር ኣይኮነን። መሪሕነት ክበሃል እንከሎ ድማ ካብ ሓፋሽ ወይ መሰረታት በብደረጃኡ ክሳብ ዝለዓለ ጽፍሒ ስልጣን ዘለዎ መንግስታዊ ጽፍሒ ሓላፍነታት ማለት’ዩ።
ኢትዮጵያ ካብ’ዚ ቀረባ ዓመታት ብዘይምርግጋእ ክትሕቆን ዝጸንሐት ሃገራ’ያ። ብካልእ መልክዑ ከኣ፡ ነቲ ብጭቡጥ ተፈጢሩ ዘሎ ፖለቲካውን ጸጥታውን ቅልውላው ከይዘንጋዕና፡ እዛ ሃገር ብሳላ ብቕዓት ኣመራርሓ ኢህወደግ ዝገርም ኢኮኖሚያዊ ኣግሮ ኢንዳስትሪያላዊ ምዕባለታት ክትጎናጸፍ ዝኸኣለት ሃገር’ውን ኢያ።
ቀዳማይ ሚኒስተር ኣቶ ሃ/ማርያም ደሳለኝ ድማ፡ ናተይ ካብ ስልጣን ምውራድ መሰረታዊ ዕላማኡ ነዚ ኩነታት’ዚ ንምልዛብ ወይ ናብ ንቡርን ስሩዕን ሃዋህው ንምዕጻፍ ሓጋዚ ተራ ክጻወት’ዩ። ማለት ነዚ ብሃገር ደረጃ ኣጋጢሙ ዘሎ ሽግር ኣብ ምፍታሕ መንገዲ ክጸርግ’ዩ። በዚ ኣቢልካ ከኣ መጻኢ ዕድል እዛ ሃገር ውሕስነት ዘለዎ ዘተኣማምን ሰላምን ደሞክራስን ንምጉልባት’ዩ በሃሊ’ዮም። በዚ መሰረት ኣብ ናይ መግስቲ ኣሰራርሓን ኣካይዳን ለውጢ ክመጽእ’ዩ። ግን ድማ ኣብ’ቲ ፈደራላዊ ደሞክራስያዊ መንግስቲ ክፍተት ጸኒሑ’ዩ። ኣብ ካልእ ዘይኮነስ ኣብ’ቲ ዝመርሕ ዘሎ ኣካል ዘይተለምዱን ዘይጽቡቓትን መንፈሳት እናሳዕረሩ ስለዝመጽኡ እቲ ጋብ ኣሎ። እዚ ከም’ዚ ዓይነት ዘይተደላዪ ኣሉታዊ ስምዒታት ኣብ ኩሉ ጽፍሕታት ስልጣን ምዃኑ ከኣ ነቲ ጉዳይ ዝያዳ ከቢድ ይገብሮ።
ስለዚ ድማ ኢና ኣብ ናይ መንግስቲ ናይ ፖሊሲ ምምሕያሻት ክህሉ ምዃኑ እንዛረብ። ትጽቢትና ካብ ባዶ ዝብገስ ኣይኮነን። መንግስቲ ኢህወደግ ኣብ ዝሓለፉ ዓመታት ንኢትዮጵያ ባና ብርሃን ወሊዑላ’ዩ እንተተ ባህለ ምግናን ኣይኮነን። ኣብ ዝተፈጥረ ባና ብርሃን ግን ነቲ ዝተፈጥረ ደሞክራስያዊ ለውጢ ብግቡእ ዘይርዳእ ወይ ምስኡ ሓቢሩ ክነብር ዘይደሊ ገለ ሕንቁቕ ርእይቶታት ክመጽእ ኮይኑ። ብዝኾነ እቲ ኢህወደግ ሕጂ ብህጹጽ ክምልሶ ዘለዎ መሰረታዊ ሕቶ፡ ሕቶ መሪሕነት’ዩ። ብህዝቢ ተኣማንነት ዘለዎ፡ ሓላፍነት ዝስመዖ፡ ሰሪሑ ዘስርሕ ኣመራርሓ ክረክብ ኣለዎ። ብስም ህዝብን ሃገርን ገዛእ ነብሶም ክጠቕሙ ካብ ዝደልዩ ኣመራርሓ ምጥንቃቕ ግቡእ’ዩ። እዞም ብስመ ህዝብን ሃገርን ንውልቆም ክጠቕሙ ዝደልዩ ሰባት፡ ኣብ ወሳኒ ናይ ስልጣን ቦታታት ከይድይቡ፡ ብኣጋ ክልለዩን ክእለዩን ኣለዎም። ምኽንያቱ ነዚኦም ከም’ዚ ዝበለ ባህርን ባህልን ዘለዎም ሒዝካ ስሉጥ ሃገራዊ ህዳሰ ምርግጋጽ ስለዘይከኣል።
ይቕጽል መጽሔት ዘ ኢትዮጵያን ሄራልድ፡ መንግስቲ ውሽጣዊ ጸገም ከም ዘለዎ፡ ቅድሚ ናብ ደገ ምኽሳሱ ናብ ውሽጡ ክርኢ ምኽኣሉ፡ ኣብቲ ስትራተጂካዊ ኣመራርሓ ክህብ ትጽቢት ዝግበረሉ መሪሕነት ከይተረፈ ምጥርጣራት ኣሎ ኢሉ ምእማኑ ዝድነቕ’ዩ። ከምኡ ዓይነት ውሽጣዊ ጸገማት ምህላው፡ ብሓሳብ እንተተኣሚኑ ዝተርፍ ግብራዊ ኣራሚ ስጉምቲ ምውሳድ’ዩ። ኢህወደግ ከም ውድብ ዘለዎ ባህሊ፡ ግዜ ሂቡ ንውሽጡ ኣዳቒቑ ዝፍትሽ ምዃኑ’ዩ። ኣይነሓሓፍን ይነቓቐፍ። እዚ ድማ ንገዛእ ርእሱ ሓደ ንኡድ ነገር’ዩ። ናይ ክቡር ቀዳማይ ሚኒስተር ኣቶ ሃይለማርያም ደሳለኝ ብሰናይ ፍቓዶም ካብ ስልጣኖም ንምውራድ ምውሳኖም ‘ምበኣር ካብ’ዚ ቅዱስ ባህሊ’ዚ ዝብገስ ምዃኑ ምግንዛብ ጽቡቕ’ዩ።
ኣብ’ዚ ተሃዋሲ ኩነታት’ዚ ህዝብታት ኢትዮጵያ ልቦና ዘለዎ ሓያል ጥንቃቐ ክገብሩ ከድልዮም’ዩ። ሃገራዊ ዕቤት ዝረጋገጽ፡ ድኽነት ዝሰዓር፡ ናይ ልምዓት ትካላት ዓቂብካ ‘ምበር እናቃጸልካ ኣይኮነን። ኣብ መንጎ ዜጋታትን ዝተፈላለዩ ማሕበራዊ ክፍልታት ምጥርጣርን ጎንጽን ክፍጠር እናጸዓርካን ሰባት እናቐተልካን ኣይኮነን ይብል’ሞ ኣብ መወዳእታ ህልዊ ኩነታት ፖለቲካዊ ኢትዮጵያ ተስፋ ዘቑርጽ ዘይኮነስ ዘተባብዕ’ዩ። ብፍላይ ኢህወደግ ብቕዓትን ህዝባውነት ዘለዎም ዜጋታት ኣለልዩ ናብ መሪሕነት ከደይብ እንተኽኢሉ፡ ሰላም፣ ደሞክራሲ፣ ፍትሒ፣ ልምዓት ክመጽእ ምዃኑ ኣይጠራጥርን ክብል ደምዲሙ
ትርጉም ብዓ.ኢ
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ 04-04-2018


text:
ሕሉፍ ሕማቕ ተሞክሮ ዘስዕቦ ኣእምሮኣዊ ምምዝባል እንታይ እዩ?
ሕሉፍ ሕማቕ ተሞክሮ ዘስዕቦ ኣእምሮኣዊ ምምዝባል፡ ነቶም ንህይወት ብዝፈታትን ዜሰንብድ ተመኲሮ ዝሓለፉ ሰባት ዘጥቅዕ፡ ኣእምሮኣዊ ጸገም ዝፈጥር ሕማም እዩ። ገለ ካብቶም ኣበገስቲ ጸገማት ናይ`ዚ ኣእምሮኣዊ ምምዝባል፡ ጾታዊ ዓመጽ፡ ኣካላዊ ወይ ስነ-ኣእምሮኣዊ ተጋስሶ፡ ሞት፡ ስቓይ፡ ኲናት፡ ስደት፡ ተፈጥሮኣዊ ሓደጋታት፡ ስርቂ ከምኡ ውን ሓደጋታት ይርከብዎም።
እቶም ግዳይ ናይ ሕሉፍ ሕማቕ ተሞክሮ ዘስዕቦ ኣእምሮኣዊ ምምዝባል ዝኾኑ ሰባት፡ ነቲ ዝሓለፍዎ ኣደራዕ ክርስዕዎ ይፍትኑ ግን ከኣ ኣይክእሉን እዮም። እቲ ሕሉፍ በሰላ ምህሳስ ይኣብዮም። ነቲ ዝሓለፍዎ ሕማቕ ተመኲሮ፡ ኣብ እዋን መዓልቲ ብመልክዕ ተዘክሮኣዊ ስእሊታት፡ ብድቅሶም ከኣ ብመልክዕ ዜባህርር ሕልሚ፡ ይነብርዎ። እዚ ኸኣ ከም ሳዕቤኑ ነቶም ግዳያት ናይ ዘይምምቻእ ስምዒታት ፈጢሩ፡ ድቃስ ክኣብዮምን፡ ክሻቐሉን፡ ቃንዛ ኣካላት ክገብረሎምን፡ ናይ ምድሃብ ጸገማት ክፈጥረሎምን ክንጸሉን ይገብሮም።
እዚ ሕማም ኣብ ህይወተይ እንታይ ኣሉታ የስዕብ?
ህይወት ናይቲ ግዳይ ብኸመይ ይጽሎ ዝውስን ረቋሒ፡ ዕምቆት ናይቲ ኣእምሮኣዊ ምምዝባል እዩ ዝውስኖ። ገለ ግዳያት ስራሕ ምኻድ ክቕጽሉን ልክዕ ከም ተራ ሰባት ክነብሩን ክኽእሉ እንከለዉ፡ ገሊኦም ከኣ ነዛ ካብ ገዛ ክወጹ ይርዕዱን ቅልውልው
እቶም ንሕሉፍ መከራ ዝምልከቱ ስእላዊ ተዘክሮታት፡ ብስምዒታዊ ጦብላሕታን ኣብ መዓልታዊ ህይወት ብዘጋጥሙ ነገራትን ክለዓዓሉ ይኽእሉ። እቶም ግዳያት ናይዚ ኣእምሮኣዊ ምምዝባል እምበኣር፡ ነቲ ዝሓለፍዎ መከራ ከዘኻኽሩ ካብ ዝኽእሉ ሰባት፡ ስድራቤትን የዕሩኽን ከይተረፈ፡ ክርሕቑ ምርኣይ ልሙድ ነገር እዩ።
ሕሉፍ ሕማቕ ተሞክሮ ዘስዕቦ ኣእምሮኣዊ ምምዝባል፡ ንኣካላት ናይቲ ግዳይ ኣዝዩ ንጡፍ ይገብሮ። ግዳያት ናይዚ ኣእምሮኣዊ ምምዝባል ብቐሊሉ ዝስንብዱን ብቐሊሉ ዝቚጥዑን ብምዃኖም፡ ጻርጽር ክብሉ ይኽእሉ እዮም። ኣብታ እዋን፡ እቲ ኹሉ ዝሓለፍዎ መከራ ሓንሳብን ንሓዋሩን ህይወቶም ዘበላሸወሎም ኮይኑ ይስምዖም። እዚ ግን ሓቂ ክኸውን ኣይግበኦን እዩ።
ሕክምናዊ ሓገዝ ክሓትት ኣለኒ`ዶ?
ኩሉ ብሕማቕ ተመኲሮ ዝሓለፈ ግዳይ ሕሉፍ ሕማቕ ተሞክሮ ዘስዕቦ ኣእምሮኣዊ ምምዝባል ይኸውን ማለት ኣይኮነን። ግዳይ ናይ ከምዚ ዓይነት ጸገማት ኮይነ ኣለኹ ኢልኩም ምስ እትጥርጥሩ ግን፡ ምስ ማእከል-ጥዕና ከባቢኹም ወይ ውን ወይ ውን ክፉት ማእከል ሲካትሪያዊ ክንክን፡ ክትራኸቡ ትኽእሉ። ግዜ ሓሊፉ ኢልኩም ሕክምናዊ ረዳኤት ካብ ምሕታት ድሕር ኣይትበሉ። ከሎ ጌና ቐልጢፍኩም ምስ ሕክምና ምስ እትራኸቡ ኸኣ፡ እትሓውዩሉ ተኽሎታት ኣዝዩ ዓቢ ይኸውን። 30 ሚእታዊት ናይቶም ኣብ ውሽጢ ወርሒ ኣገልግሎት ፍወሳ ዝግበረሎም ሰባት፡ ድሕሪ ሓደ ዓመት ኣብ ንቡር ኲነተ-ጥዕና ይምለሱ።
ቤተ-ሰብ ግዳይ ውን ናብ ሕክምና ብምኻድ ሓገዝ ክሓቱ ይኽእሉ እዮም። መስርሕ ፍወሳ ሕሉፍ ሕማቕ ተሞክሮ ዘስዕቦ ኣእምሮኣዊ ምምዝባል ከቢድ ስለዝኾነ፡ ቤተ-ሰብ ናይቲ ግዳይ ክሳተፉን ክሕግዝዎን ኣለዎ።
ምምርማር ሕማምን ፍወሳን
ሕሉፍ ሕማቕ ተሞኲሮ ዘስዕቦ ኣእምሮኣዊ ምምዝባል፡ ኣብቲ ግዳይ ዝህቦ ሓበሬታ ዝምርኮስ ደቂቕ መጽናዕቲ ተጌሩ እዩ ዝረጋገጽ። እቲ ሓኪም፡ በዚ ሕማም ዲኹም ወይ ብኻልእ ተጠቒዕኩም ንኽግምግም ዝሕግዞ፡ ዝተፈላለየ ደረጃታት ዝሓዘ ቅጥዒታት ክትመልኡ ትሕተቱ።
ንሕማም ሕሉፍ ሕማቕ ተሞኲሮ ዘስዕቦ ኣእምሮኣዊ ምምዝባል ኣብ ምፍዋስ ውጽኢታዊ ዝኾነ ኣገባብ ፍወሳ ኸኣ፡ እቲ ብተገንዝቦኣዊ ባህሪኣዊ ፍወሳ (kognitiv beteendeterapi (KBT) ዝፍለጥ ኣገባብ እዩ። እዚ ኣገባብ ፍወሳ፡ ቀስ ብቐስ ኣብ ትሕቲ ቁጽጽር ዝሰፈኖ ሃዋህው፡ ነቲ ኣደራዕ ቀሪብካ ክትርእዮ ምፍታን ዝብል እዩ። በኸምዚ ከኣ፡ እቲ ግዳይ ክግንፍል ዝኽእል ናይ ሻቕሎት ግብረ-መልሲ ክንክዮን፡ ነቲ ሕማቕ ተዘክሮታት ውን ክገትኦ ይኽእል። ካልእ ተመሳሳሊ ኣገባብ ፍወሳ ናይ ዓይኒ ምንቅስቓስ መሰረት ኣብ ዝገብር ቴክኒክ ዝተሰረተ ኣገባብ ፍወሳ EMDR (Eye Movement Desensitization and Reprocessing) ተባሂሉ ይጽዋዕ። ኣዓጋሲ ጭንቀት ዝኾነ መድሃኒታት ውን ኣብ ምፍዋስ ናይ ሕሉፍ ሕማቕ ተሞኲሮ ዘስዕቦ ኣእምሮኣዊ ምምዝባል ውን ጠቓሚ እዩ።


text:
Erena on Facebook
Welcome to Radio Erena!
ኤርትራውያን ተቐዳደምቲ ብሽክለታ ኣብ ኣህጉራዊ ቅድድማት ጎሊሖም ይርኣዩ
Radio Erena: 10 June, 2014
ኤርትራዊ ተቐዳዳማይ ክለብ ኤም.ቲ.ኤን ኩቤካ ዳንኤል ተኽለሃይማኖት፡ ብሰንበት ኣብ ዝተዛዘመ ኣህጉራዊ ውድድር ብሽክለታ ዙር ላክሰምበርግ፡ ኣብ ናይ መወዳእታ መድረኽ ሳልሳይ ወጺኡ።
ኣብ’ቲ መእተዊ ውድድር ክሮኖ ሜትር ዝጠቓለለ 4 መድረኻት ዝነበሮ ዙር፡ ብእኩብ ናይ ግዜ ውድድር (General Classification)፡ ካብ ተዓዋቲ ናይ’ቲ ዙር፡ ተቐዳዳማይ ክለብ ቲንክ ኦፍ-ሳክሶ ኣውስትርያዊ ማቲ ብረስቸል ሓደ ደቒቕን ሓደ ካልኢትን ድሒሩ መበል 11 ደረጃ ሒዙ።
ፕረዚደንት ሱዳን፣ ካልኣይ መራሒ ተቓዋሚ ሰልፊ ቀይዱ
Radio Erena: 10 June, 2014
ፕረዚደንት ሱዳን ዑመር ሓሰን ኣልበሽር፣ ንኻልእ መራሒ ተቓዋሚ ሰልፊ ምቕያዱ፣ ዝተወጠ ዘተ ሃገራዊ ዕርቒ ከምዝፈሸለ ዝእንፍት’ዩ ክብሉ ሱዳናውያን ፖለቲከኛታት ገሊጾም።
እቲ ፕረዚደንት፣ ኣቐዲሙ ንመራሒ ሰልፊ ኡማ ሳዲቕ ኣልማሕዲ ኣብ ቀይዲ ከምዘእተዎ ዝዝከር ኮልይኑ ትማሊ ድማ ኢብራሂም ኣልሸኽ ዝተባህለ መራሒ ሰልፊ ባይቶ ዳጕኑ።
ኢትዮጵያ ናብ ደቡብ ሱዳን ዝልኣኽ ሓይሊ ኢጋድ ክትመርሕ’ያ
Radio Erena: 10 June, 2014
ኢትዮጵያ ናብ ደቡብ ሱዳን ዝልኣኽ ዓቃብ ሰላም ንኢጋድ ብምምራሕ ሰራዊታ ከተዋፍር ምዃና ገሊጻ።
ፕረዚደንት ደቡብ ሱዳንን መራሒ ተቓዋምን ኣብ ኣዲስ ኣበባ ከካይድዎ ድሕሪ ዝጸንሑ ሓያሎ ስምዓት፣ ካብ ክልቲኦም ወገናት ዝተዋጽአ ግዝያዊ መንግስቲ ክቕውም እኳ እንተተሰማምዑ፣ ግጭት ከይቕጽል ግና ኣብ መንጎኦም ዓቃብ ሰላም ሰራዊት ክዋፈር ከምዘደሊ’ዩ ክጥቐስ ጸኒሑ።
Eritrea bishops in critical letter
Radio Erena: 9 June, 2014
Four Eritrean Catholic bishops have published a letter criticising life in the country - a rare move in one of the world's most tightly controlled states.
Although they were careful not to condemn the government directly, correspondents say the letter-writers are taking a huge risk.
Many of the migrants who drowned off Lampedusa last year were from Eritrea.
The bishops referred to this, saying: "There is no reason to search for a country of honey if you are in one."
Human rights groups have called Eritrea a "giant prison", with torture widespread.
ጽሟቕ ትሕዝቶ መልእኽቲ ካቶሊካውያን ጳጳሳት ኤርትራ
Radio Erena: 9 June, 2014
ነዚ ንምግባር ዚደፍኣና ዘሎ ምድራዊ ወይ ሓላፊ ነገር ንምዕታር ወይ ክብርን ዝናን ተመኒና ወይ ድማ ንኻልእ ናብ ወገንና ንምስሓብ ዘይኮነስ ናይ ኣገልግሎት ባህጊ ጥራሕ’ዩ።
ንሃገርና ክንርኢ ከሎና፣ መሊኡ ዚፈስስ ባሕርያዊ ሃብቲ’ኳ እንተዘይብላ፣ ኣብ ካልእ ዓለም ንዘጋጥም ገሊኡ ባሕርያዊ ሓደጋታት ርኢኻስ፣ ብህዱእን ሰላማውን ኵነታት ኣየርን ንብረትን ስለዝባረኸና፣ ፈሪሓ-እግዚኣብሔር ዝሓደሮ፣ ምስ ዝኸምኡ ሰብ ብሰላም ዚሓድር ሰላማዊ ሕዝቢ ስለዝሃበና፣ ብዓሌትን ወገን ሃይማኖትን ከይተጠማመተ ዚነባበር፣ ነቲ ብዝሓትን ዓይነትን ከም በረኸት ጠሚቱ ዚከባበር፣ ነቲ ብሩህ መጻኢኡ ብህድኣትን ርግኣትን ዘማዕዱ፣ ኣብ ሰላም ዚኣምንን ሕዝቢ ስለ ዝገበረና፣ ንኣምላኽና ከነመስግኖ ይግባእ።
1. ህልቂት ባሕሪን ሳሃራን
More Articles...
- መበል 8ይ ፕረዚደንት ግብጺ ኮይኑ ዝተመርጸ ኤል ሲሲ፣ ፕረዚደንት ኤርትራን ሓያሎ መራሕቲ ሃገራት ዓረብን ኣብ ዝተኽብሉ ቃለ መሓላ ፈጺሙ
- ኣልሸባብ፣ ኣብ ኢትዮጵያን ኡጋንዳን ሽበራዊ መጥቃዕቲ ከካየድ ይኽእል'ዩ ካብ ዝብል ስግኣት ልዑል ጸጥታዊ ጥንቃቀታት ይካየድ ኣሎ
- ኣርባዕተ ካቶሊካውያን ጳጳሳት ኤርትራ፣ ኣብ ህሉው ኩነታት ኤርትራ ዘለዎም መርገጺ ዘነጽር መልእኽቲ ዘርጊሖም
- 60 ዶላር ንምስራቕ ንሓደ ኤርትራውያን ስደተኛ ብጉስጢ ዝሃረመ ኣውስትራልያዊ ትሽዓተ ዓመት ክእሰር ተፈሪዱ


text:
ሶማል፣ ሓደ ኣመሪካዊ ወትሃደር ተቐቲሉ፣ ኣርባዕተ ቆሲሎም
Radio Erena: 12 June 2018
ኣመሪካ፣ ኣብ ሶማል ኣብ ዘካየደቶ ፍሉይ ወትሃደራዊ ስርሒት ሓደ ወትሃደራ ክቕተል እንከሎ ኣርባዕተ ከኣ ከምዝቖሰሉ ንኣዘዝቲ ሰራዊት እታ ሃገር ብምጥቃስ ወትህደራውያን ምንጭታት ሓቢሮም።
እቲ ብዓርቢ 8 ሰነ፣ ኣብ ደቡባዊ ምዕራብ ሶማል ዝተኻየደ ፍሉይ ወትሃደራዊ ስርሒት ኣመሪካ፣ ላዕለዎት ኣዘዝቲ ኣልሸባብ ንምጥቃዕ ምንባሩ ተገሊጹ።
ምስ ወትሃደራት ፈደራላዊ መንግስቲ ሶማል ብሓባር ናብቲ ስርሒት ዝወፈሩ እቶም ኣመሪካውያን፣ ካብ ዕጡቓት ብዝተፈነወሎም ናይ ሞርታርን ፈኮስቲ ጠበናጁን መጥቃዕቲ፣ እቲ ሞትን መውጋእትን ከምዘጋጠመ ሰበ ስልጣን ፔንታጎን ይጠቕሱ።
ሰራዊት ኣመሪካ ብናይ ስለያ ነፋሪት ተሰንዩ ነቲ ስርሒት የካይዶ እኳ እንተነበረ፣ ነቲ ሞርታርን ጠበናጁን ዝተኮሰሉ ዝነበረ ቦታታት ከልልዮ ከምዘይክኣለ ተሓቢሩ።
ሞትን መቑሰልትን ናይዞም ወትሃደራት፣ ኣመሪካ ኣብ ሶማል ናይ ኣጋር ወትሃደራዊ ስርሒታት ተካይድ ከምዘላ ዘቃልዕ'ዩ።
ኣመሪካ፣ ኣብ ሶማል ብሰብ ኣልቦ ነፈርቲ ደብዳብ ከተካይድ ምጽንሓ ይፍለጥ።
=====================


text:
እዋናዊ ዜናታት
- ኣብ ማእከላይ ባሕሪ ኣስታት 100 ስደተኛታት ጥሒሎም።
- ናይ ሓዘን መግለጺ
- ሰማእታትና ዝቐስኑን ህዝብታት ኤርትራ ዝድበሱን፡ ዝወደቕሉ ህዝባዊ ሓርነታዊ ዕላማ መሊኡ ሽትኡ ምስ ዝወቅዕ ጥራሕ እዩ፡
- ወዲ 48 ዓመት እስራኤላዊ ኣብ ልዕሊ ጓል 6 ዓመት ኤርትራዊት ጾታዊ ዓመጽ ፈጺሙ
- ጋዜጣዊ መግለጺ ንሕቶ ዶብ ብሰላም ንምፍታሕ ዝምልከት
- ጉጅለ ህግደፍ ንደገፍቱ ብመደብ ኣባኢሱ ተመሊሱ ብምሽምጋል ንመናዊሕ ስልጣኑ ይጥቀመሎም ኣሎ።
- ኣብ ሊብያ ካብ ኢድ ነጋዶ ሰብ ከምልጡ ካብ ዝፈተኑ ስደተኛታት 15 መይቶም ልዕሊ 20 ከም ዝቖሰሉ ተፈሊጡ
- መግለጺ ንዝኽሪ በዓል ናጽነት ኤርትራ
- ህግደፍ ብኣስገዳድ ህዝቢ የፈናቕል ኣሎ።
- ሓደ ወተሃደር ህግደፍ ሕነ ሓዉ 6 ኣብ ሓለዋ እሱራት ዝነበሩ ወተሃደራት ቀቲሉ ነብሰ ቅትለት ከም ዝፈጸመ ኣሰና ሓቢራ።
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ኣብ ፖለቲካ ኤርትራ ካብ ስነ-ሓሳባዊ ፖለቲካዊ ፍሕፍሕ፡ ድሑር ስምዒታት ዝፈጥሮ ምፍልላይ ይዓቢ
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
ኣብ መርበብ ዘለዉ
We have 52 guests and no members online
- Details
- Written by ድምጺ ሰላምን ደሞክራስን ኤርትራ
- Published: 03 June 2018
ኤርትራ ከም ሃገር ብሓደ ውድብ ዘይኮነ፡ ብሓደ ሰብ’ያ ትምራሕ ዘላ።
ህዝቢ ኢና ናይ ነዊሕ ዓመታት ናይ ፖለቲካውን ዕጥቃውን ቃልሲ ተመክሮ ዘለና ህዝቢ። ሃገር ኢና ደም፡ ኣካል፡ ዕድመ፡ ህይወት ከፊልና ብሓይልን ብሕግን ዘረጋገጽናዮ መንነት። እወ ንመንነት፡ ንመሰል፡ ንሓርነት ተቓሊስና ተዓዊትና። ረፈረደም ኣካይዳና ልኡላውነትና ክውን ገይርና። ኣባል፡ ዞባዊ፡ ኣህጉራውን ዓለም ለኻውን ትካላት ኮይና። ኣብ’ዚ ምብጻሕና ህያብ ዘይኮነ ውጽኢት ስራሕና ብምዃኑ የኹረዓና።
ግን ኣብ ዓውደ ኲናት ዘመዝገብናዮ ዓወት፡ ኣብ ውሽጣዊ ሃገራዊ ስኒት፣ ኣብ ምህናጽ ደሞክራስያዊ ኣተሓሳስባን ደሞክራስያዊ ትካላትን፣ ኣብ ልዕልና ሕግን ሕጋዊ ትካላዊ ኣሰራርሓን፣ ኣብ ማሕበራዊ ፍትሒ፣ ኣብ ህዝባዊ ሃገራዊ ልምዓት፣ ኣብ ዲፕሎማሲ ክንደግሞ ኣይከኣልናን። ኣብ ወተሃደራዊ ዓውደ ኲናት ተዓዊትና። ንሱ ድማ ተግባር’ዩ። ዛጊት ንቃለሰሉ ዘለናን ዘየዐወትናዮን ዕማም ግን ዝዓበየን ናይ ሓንጎል ስራሕን’ዩ። ጸረ-መግዛእታዊ ሰራዊት ዝተመዝገበ ኣንጸባራቒ ወተሃደራዊ ዓወት፡ ገዛእ ርእሱ ዕላማ ኣይኮነን። ናይ ፖለቲካዊ ዕላማ መሳለጥያ’ዩ። ብካልእ ኣገላልጻ፡ እቲ ወተሃደራዊ ዓወት ፖለቲካዊ ስትራተጂ ዘይኮነ፡ ፖለቲካዊ ስልቲ’ዩ። ኮይኑ ዘሎ ከኣ ኣብ ዓውደ ኲናት ብዝተገብረ መሪር ምርብራብ ብጅግንነት ፈጺሙ፡፡ መግዛእታዊ ሰራዊት ካብ ምድሪ ኤርትራ ኣውጺኡ። ልኡላውነት ሃገር ብመንገዲ ረፈረንደም ክውን ክኸውን ባይታ ፈጢሩ። እቲ ነቲ ወተሃደራዊ ክንፊ ዝመርሐ ዓውደ ፖለቲካ ግን፡ ስነ-ሓሳባዊ መርሆን ብቑዕ ኣመራርሓ ስኢኑ፡ ተደዋዊሱ ኣንፈት ኣጥፊኡ። ካብ ደምበ ፈታዊ ወጺኡ ናብ ደምበ ጸላኢ ተሰጋጊሩ።
ግዳማዊ ፖለቲካዊ ጸላኢ፡ ምስ ኩሉ ጸረ-ህዝቢ ትካላቱ ተባሪሩ። ዘቤታዊ ፖለቲካዊ ጸላኢ ምስ ናይ ዓፈናን ቅንጸላን ትካላቱ ቦትኡ ተኪኡ። ኣብ ኤርትራ ሎሚ ዝገዝእ ዘሎ ዘቤታዊ ጸላኢ ግን፡ ብስም ‘ምበር ብተግባር ውድባዊ ኮነ መንግስታዊ ቅትዒ የብሉን። ብሓባር ነገራት ዝርኢ ዝውስን ዘስተንፍስ ኣይኮነን። ብፖለቲካዊ ሳንቡእ ሓደ ሰብ’ዩ ዘስተንፍስ። ፖለቲካዊ ኣንፈት ዝቕልስ ሓደ ሰብ’ዩ። ቁጠባዊ መትንታት ሃገር ዝተቖጻጸረ ሓደ ሰብ’ዩ። ንወተሃደራዊ፡ ጸጥታውን ሰላውያን ትካላት ዝዝውር ንሱ’ዩ። ዲፕሎማስያዊ ዝምድና ከም ቃሕታኡ ዘኽይድ ሓደ ሰብ’ዩ። ስሩት ህዝባዊ ክብርታት ዝብርዝ ዝሰባብር ሓደ ሰብ’ዩ። ብህይወትን ንብረትን ዜጋታት ዘላግጽ ሓደ ሰብ’ዩ። ኮታ ኩሉ ሃገራዊ ጉዳያት ዝውስን ዝህብን ዝኸልእን ሓደ ሰብ’ዩ።
እቲ ህግደፍ፡ መንግስቲ ኤርትራ፡ ስርዓት ኤርትራ እናበልካ ምግላጽ፡ ብወሳኒ መልክዑ በዘልማድ ዝበሃል’ዩ። ሕጋዊ ተሓታትነት ዘለዎ ስሩዕ ፖለቲካዊ ህይወት ዘሕልፍን ህግደፍ ዝበሃል ውድብ የለን። ብመሰረት ሃገራዊ ቅዋም ዘፍቅዶ ብህዝቢ ተወኪሉ ኣብ ስልጣን ዝደየበ መንግስቲ ድማ የለን። ሓባራዊ ስራሕ ዝበሃል ካብ መጀመርያኡ ኣይነበረን። ሕጂ ድማ የለን። ህዝቢ ከም ህዝቢ ሃገር ከም ሃገር ምሉእ ንምሉእ ኣብ ምሕረት ሓደ ሰብ ዝወደቐትሉን ናብ ኣዝዩ ኣሰካፊ ኣንፈት ተምረሓሉ ዘላን ወቕቲ ኢና ንርከብ ዘለና። እቲ ኩሉ ወተሃደራዊ ቅያ ዝሰርሐ ህዝቢ፡ ኣብነት ናይ ጽንዓትን ተወፋይነትን ዝኾነ ህዝቢ፡ ኣብ’ቲ ቀጥታ ምስ ህይወት ዝተኣሳሰረ ዓውደ ውግኣት ድምብርጽ ዘየበለ ተጋዳላይ ነበር፡ ኣብ ፖለቲካዊ ኣረኣእያን ፖለቲካዊ ምሕደራን ፍሽለት ከመዝግብ ንሰማዒኡ’ውን ኣይጥዕሙን። መራሒ ካብ ህዝቢ ተመሪጹ ንህዝቢ ኣኽቢሩን ተማእዚዙን ክኸይድ ዝግባእ ክንሱ፡ ብግልባጡ፡ ባዕሉ ብኢደ ወነኑ ሃገራዊ ፖለቲካዊ ስልጣን ዝተቖጻጸረ ሓደ ሰብ፡ ህዝቢ ከም ህዝቢ ክብተን ሃገር ከም ልኡላዊት ሃገር ነበረት ክትከውን ሜላታት እናቐያየረ ይሰርሕ ኣሎ። ንኸብዶም ዝሓደሩን ኣምለኽትን ከኣ ብሆታን ዕልልታን ይዕጅብዎ ኣለው። እዚ ሃገራዊ ክሕደት’ዩ። ነቲ ዝበዝሕን ኣብ ህላወ እዚ ሓደ ሰባዊ ስርዓት ረብሓ ዘይብሉን ኤርትራዊ ከኣ፡ ኣብ ትሕቲ ከም’ዚ ዝበለ ምሕደራ 27 ዓመት ምጽንሑ ውርደት’ዩ። ፖለቲካውን ታሪኻውን ውርደት።
ብርግጽ ኣብ’ዚ ፖለቲካውን ታሪኻውን ውርደት ኩሉ ኤርትራዊ ኣእጃሙ ዘልዕለሉ’ኳ እንተኾነ ብማዕረ ዝሕተተሉ ግን ኣይኮነን። ቀዳማይ፡ እቶም ንኢደ-ወነናዊ ስልጣን ሓደ ሰብ ዓጽምን ስጋን ኣልቢሶም ዝከናኸንዎ ዘለው ኣብ ትሕቲ ስማዊ ውድብ ህግደፍ ዝተሓቑፉ ናይ ገዛእ ርእሶም ፖለቲካዊ መንነት ዘይብሎም ኣባላት ተሓተቲ’ዮም። ካልኣይ እቶም ሚኒስተር፣ ጀነራል፣ ኣመሓደሪ፣ ኣምባሳደር …ወዘተ ዝብል ስማዊ መዓርግ ለቢሶም ንሓደ ሰብ ከሐጉሱ ኣብ ገበናዊ ተግባራት ዝቆማጥዑ ዘለው ሽሞኛታት ተሓተቲ’ዮም። ሳልሳይ፡ እቲ ብረት ሒዙ ኣብ መጓሰ ጥሪትን ሕርሻዊ ማእቶትን ሰበስልጣን ብዘይ ክፍሊት ብባርነት ዘገልግል ዘሎ፡ ዕላማ ኣልቦ እኩብ ሰራዊት ተሓታቲ’ዩ። ራብዓይ ካብ ሞያዊ ስነ-ምግባር ኮብሊሎም፡ ህዝቢ ንምድንቋር፡ ንውልቀ መላኺ ድማ ንምቅንጃው ተጊሆም ዝሰርሑ ዘለው ጋዜጠኛታትን ስነ-ጥበበኛታትን ተሓተቲ’ዮም። ሓሙሻይ ፕሮግራም ቀሪጾም ደምበኦምን ኣረኣእያኦምን ኣነጺሮም፡ ግን ከኣ ሕድሕዶም ኣብ ምትህልላኽ ተጸሚዶም ወርቃዊ ናይ ለውጢ ዕድላት ዘምክኑ ዘለው ደለይቲ ደሞራስያዊ ለውጢ ብሓፈሻ፡ ፖለቲካዊ ውድባትን መሪሕነቱን ከኣ ብፍላይ ተሓተቲ’ዮም። ሻድሻይ፡ ኣብ ክሊ ናይ ንእስነት ዕድመ ዝርከቡ ወገናት ዜግነታውን ሃገራውን ግቡኦም ብዝግባእ ብዘይምፍጻሞም ተሓተቲ’ዮም። ሻብዓይ፡ ብናይ ቀለም ትምህርቲ ቅድሚት ዝሰጎሙ ምሁራት ኤርትራውያን፡ ብፍልጠቶም ገለ መንገዲ ዓወትን መዋጽኦ ካብ’ዚ ዘሎ ሽግርን ዝኸውን ከስተምህሩን ኣንፈት ከትሕዙን ብዘይምኽኣሎም ተሓተቲ’ዮም….ወዘተ። ሓንቲ ሕብረ ብሄራዊት ሃገር ብዝኾነ ናይ ታሪኽ ኣጋጣሚ ኣብ ትሕቲ ጸረ-ህዝቢ ውድብ እንተኣተወት ከም እንደነገሩ ምኾነ፡ ብዝተናወሐ ሰላማውን ፖለቲካውን ቃልሲ ዝሓለፈት ሕብረ ብሄራዊት ሃገር ኣብ ትሕቲ ምሉእ ምሕረት ሓደ ሰብ ኣትያ፡ ናብ ገምገም ውድቀት ክትበጽሕ ምርኣይ ግን ልዕልቲ መሪር ኣካላውን ሕልናውን ስቅያቱ፡ ዘደንጹ ዘሕፍርን’ዩ። ነቲ ናይ ትማሊ ትብዓትን ኣንጸባራዊ ወተሃደራዊ ዓወትን ድማ ብኣሉታ ዝጸሉ’ዩ።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ 01-06-2018
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.